Sports ministry in FAM ge massala balaathee AFC in inzaaru dheefi | Mihaaru\nއޭއެފްސީގެ ރައީސް ސަލާމް ބިން ޚަލީފާ (ކ) އާއި އެފްއޭއެމްގެ ރައީސް ބައްސާމް އަދީލް ޖަލީލް. –ފޮޓޯ: ނިޝާން އަލީ/ މިހާރު\nމިނިސްޓްރީން އެފްއޭއެމްގެ މައްސަލަ ބަލާތީ އޭއެފްސީން އިންޒާރުދީފި\n19 ޑިސެމްބަރ 2018 - 17:07 12 comments\nއެފްއޭއެމްގެ އެއްވެސް ކަމެއްގެ ތެރެއަށް ތިން ވަނަ ފަރާތަކަށް ނުވަދޭނެ ކަމަށާއި ހާލަތު ވަރަށް ގާތުން ބަލަމުން އަންނަ ކަމަށް ބުނެ، އޭއެފްސީ ކަޕުން ރާއްޖޭގެ ކްލަބްތަކަށް ފުރުސަތު ނުލިބުނު މައްސަލަ ބަލަން ކުޅިވަރާ ބެހޭ މިނިސްޓްރީން ފަށާފައިވާ މަސައްކަތް ހުއްޓާލުމަށް އޭއެފްސީން ނުސީދާކޮށް މިއަދު އިންޒާރުދީފި އެވެ.\nއޭޝިއާގެ ފުޓްބޯޅައިގެ މައި ޖަމިއްޔާ ކަމަށްވާ އޭއެފްސީން މިގޮތަށް އެންގީ، މިނިސްޓްރީން އެ މައްސަލަ ބަލާތީ އެކަމުގައި ލަފައެއް ހޯދަން އެފްއޭއެމުން އޭއެފްސީގައި އެދުމުންނެވެ. އާއްމު އުސޫލެއްގެ ގޮތުން ވެސް، ފުޓްބޯޅަ އެސޯސިއޭޝަނެއްގެ މައްޗަށް ސަރުކާރަކަށް އެއްވެސް ނުފޫޒެއް ނުފޯރުވޭނެ އެވެ. އަދި އެފަދަ ކަމެއް ފެންމަތިވެއްޖެ ނަމަ އެ ގައުމެއް ސަސްޕެންޑްކުރާނެ އެވެ. މައްސަލައެއް ދިމާވެއްޖެ ނަމަ ބަލާނީ ސަރަހައްދީ ފެޑެރޭޝަނުން ނުވަތަ ފީފާ އިންނެވެ.\nއޭއެފްސީން ފޮނުވި ސިޓީގައި ބުނީ އެފްއޭއެމް އަކީ މިނިވަން، ނޮން ގަވަމެންޓަލް އޯގަނައިޒޭޝަނެއްކަން ސަމާލުކަމަށް ގެންނަ ކަމަށާއި ހުރިހާ މެމްބަރު އެސޯސިއޭޝަނަކުން ވެސް ޒިންމާތައް އަދާކުރަން ޖެހޭނީ ތިން ވަނަ ފަރާތެއްގެ އެއްވެސް ހުރަހެއް ނެތިކަމަށެވެ.\nއެފްއޭއެމުން ބުނީ އޭއެފްސީ ކަޕުން ފުރުސަތު ނުލިބުނު މައްސަލަ ބައްލަވާނެ ކަމަށް ކުޅިވަރާ ބެހޭ ވަޒީރު އަހުމަދު މަހުލޫފު އިއުލާންކުރެއްވުމުން މިކަމުގެ މައުލޫމާތު ހިއްސާކުރުމަށް މި މަހުގެ 13 ވަނަ އެމަނިކުފާނާ އެކު އެފްއޭއެމްގެ ރައީސް ބައްސާމް އަދީލް ޖަލީލް ބައްދަލުކުރެއްވި ކަމަށެވެ.\nއެކަމަކު ފީފާ އާއި އޭއެފްސީ އާއި ބައިނަލްއަގްވާމީ ކުޅިވަރު ގަވަނަންސްގެ އުސޫލުތަކުގެ ތެރެއިން އެއްވެސް މެމްބަރު އެސޯސިއޭޝަނެއްގެ މަސްހަލަތު ހިމެނޭ މައްސަލައެއް ބެލުމާއި އެފަދަ ކަމެއް ވިލަރެސްކުރުމުގެ ބާރު ހަމައެކަނި ލިބިގެންވަނީ ފީފާ އާއި އޭއެފްސީ އަށް ކަމަށްވާ މިކަމުގެ ލަފަޔަކަށް އެފްއޭއެމް އިން އޭއެފްސީގައި އެދުނީ ކަމަށެވެ.\nމިކަން މިހެން ދިމާވި ނަމަވެސް ކުޅިވަރާ ބެހޭ މިނިސްޓްރީ އާއި އެފްއޭއެމްއާ ދެމެދު އޮތް ގާތް ގުޅުމަކަށް ހީނަރުކަމެއް ނާންނާނެ ކަމަށް އެފްއޭއެމުން ބުނެ އެވެ. އަދި ކުރިއަށް އޮތްތަނުގައި ވެސް ކުޅިވަރާ ބެހޭ މިނިސްޓްރީ އާއި އެންމެހައި މުއައްސަސާތަކާ އެކު ހެދިފައިވާ ގަވާއިދުތަކުގެ ތެރެއިން ގުޅިގެން ކުރިއަށްދާނެ ކަމުގެ ފުރިހަމަ ޔަގީންދޭ ކަމަށާއި ދިވެހި ފުޓްބޯޅަ އާއި އެންމެހާ ކްލަބްތަކުގެ ދިފާއުގައި އެފްއޭއެމުން އަޅަން ޖެހުނު ކޮންމެ ފިޔަވަޅެއް ވެސް އަޅާނެ ކަމުގެ ފުރިހަމަ ޔަގީންކަން ވެސް ދޭ ކަމަށް ބުނެފައިވެ އެވެ.\nއިތުރު ލިޔުންތައް އޭއެފްސީ އެފްއޭއެމް


ޓެކްސީ ސެންޓަރުތަކާއި ޑްރައިވަރުންނަށް މާލީ އެހީތެރިކަން ފޯރުކޮށްދިނުމާ ގުޅޭގޮތުން މަޝްވަރާކޮށްފި ޓެކްސީ ސެންޓަރުތަކާއި ޑްރައިވަރުންނަށް މާލީ އެހީތެރިކަން ފޯރުކޮށްދިނުމާ ގުޅޭގޮތުން މަޝްވަރާކޮށްފި\nޓެކްސީ ސެންޓަރުތަކާއި ޑްރައިވަރުންނަށް މާލީ އެހީތެރިކަން ފޯރުކޮށްދިނުމާ ގުޅޭގޮތުން މަޝްވަރާކޮށްފި\nޓެކްސީ ސެންޓަރުތަކާއި ޑްރައިވަރުންނަށް މާލީ އެހީތެރިކަން ފޯރުކޮށްދިނުމާއި ގުޅޭގޮތުން ޓްރާންސްޕޯޓް މިނިސްޓަރ ނަހުލާ އިކޮނޮމިކް މިނިސްޓަރ ފައްޔާޟްއާއި ބައްދަލުކުރެއްވުން / ފޮޓޯ: ޓްރާންސްޕޯޓް މިނިސްޓްރީ\nޓެކްސީ ސެންޓަރުތަކާއި ޑްރައިވަރުންނަށް މާލީ އެހީތެރިކަން ފޯރުކޮށްދިނުމާ ގުޅޭގޮތުން މަޝްވަރާކޮށްފިއެވެ.\nމި މަޝްވަރާތައް ކުރައްވާފައިވަނީ މިނިސްޓަރ އޮފް ޓްރާންސްޕޯޓް އެންޑް ސިވިލް އޭވިއޭޝަން ޢާއިޝަތު ނަހުލާއާއި މިނިސްޓަރ އޮފް އިކޮނޮމިކް ޑިވެލޮޕްމަންޓް އަލްއުސްތާޛު ފައްޔާޟް އިސްމާޢީލް ބޭއްވެވި ބައްދަލުކުރެއްވުމެއްގައެވެ.\nމި ބައްދަލުކުރެއްވުމުގައި ކޯވިޑް-19ގެ ސަބަބުން ޓެކްސީ ސެންޓަރުތަކާއި ޓެކްސީ ޑްރައިވަރުންނަށް ދިމާވެފައިވާ ދަތިތަކާގުޅޭގޮތުން ދެ ބޭފުޅުންވަނީ މަޝްވަރާކޮށްފައެވެ. ވަކިން ޚާއްސަކޮށް ޓެކްސީއާއި ޕިކަޕް ސެންޓަރުތަކުގެ ވެރިންނާއެކު ޓްރާންސްޕޯޓް މިނިސްޓަރ ނަހުލާ ދާދިފަހުން ވަރޗުއަލްކޮށް ބޭއްވި ބައްދަލުވުމުގައި އެ ފަރާތްތަކުން މިނިސްޓްރީއަށް ހުށަހަޅާފައިވާ ޝަކުވާތަކާއި އެ ފަރާތްތަކުގެ ކަންބޮޑުވުންތައް މިނިސްޓަރ ނަހުލާވަނީ އިކޮނޮމިކް މިނިސްޓަރ ފައްޔާޟާ ޙިއްސާކުރައްވައި ސަރުކާރުގެ ތެރެއިން އެކަންކަމަށް ހޯދޭނެ ހައްލުތަކާ ގުޅޭގޮތުން ޚިޔާލު ބަދަލުކުރައްވާފައެވެ.\nކޯވިޑް-19އާއި ގުޅިގެން ވަޒީފާ ގެއްލުނު މީހުންނަށް މާލީ އެހީތެރިކަން ފޯރުކޮށްދިނުމަށް ސަރުކާރުން ހުޅުވާލާފައިވާ އިކޮނޮމިކް ރިލީފް ޕެކޭޖުން ޓެކްސީ ޑްރައިވަރުންނަށް އެހީ ހޯދުމުގައި ދަތިތަކާއި ކުރިމަތިވާކަމުގެ ޝަކުވާއާއި، އެ ޕެކޭޖުން ޓެކްސީ ސެންޓަރުތަކަށް ލިބޭ އެހީގެ މިންވަރު ކުޑަކަމުގެ ކަންބޮޑުވުން އެ ފަރާތްތަކުން ފާޅުކޮށްފައިވާކަން މިނިސްޓަރ ނަހުލާ ފާހަގަކުރެއްވިއެވެ. އަދި ސެންޓަރުތަކަށް ލިބޭ ގެއްލުމަށް ބަލާފައި އެކަށީގެންވާ އެހީއެއް ލިބޭނެގޮތެއް ހޯދުމާއި ގުޅޭގޮތުން ދެ ބޭފުޅުން ވަނީ މަޝްވަރާކުރައްވާފައެވެ.\nމީގެ އިތުރުން ޓެކްސީގެ ޚިދުމަތް ދިނުމަށް ބޭނުންކުރާ ބާ ޓެކްސީތައް ނައްތާލާއި، އައު ޓެކްސީ ގަތުމަށްޓަކާއި، ލޯނު ނެގޭނެ ލުއިގޮތްތަކެއް ހަމަޖެއްސުމާއި ބެހޭގޮތުންވެސް މި ބައްދަލުކުރެއްވުމުގައި ދެ ބޭފުޅުން މަޝްވަރާކުރައްވާފައިވެއެވެ.\nހަރަމައިން ރޭލްވޭގައި އަނެއްކާވެސް އަލިފާނުގެ ހާދިސާއެއް\nނާވައިދޫން 68 އަހަރުގެ ދިވެއްސެއް ޕޮޒިޓިވްވެއްޖެ\nސްރީ ލަންކާގެ ޢާންމު އިންތިޚާބުގައި ރާޖަޕަކްސަ ޢާއިލާއަށް އުފާވެރިކަން\nކޯވިޑް-19 : 240 ތަނެއް އިންސްޕެކްޓްކޮށް، 15 ތަނެއް ބަންދު!


Anbimeehaage avi ainu halaakukohlumun badhaludheyn amurukohfi\nއަނބިމީހާގެ އައިނު ހަލާކުކޮށްލުމުން ބަދަލުދޭން އަންގައިފި\nޔޫއޭއީގެ ކޯޓްތަކުން ވަރަށް ތަފާތު ހުކުމްތައް އާއިލީ މައްސަލަތަކުގައި ކުރޭ\nޔޫއޭއީގެ ފިރިހެނަކު އޭނާގެ އަނބިމިހާގެ އަވިއައިނު ހަލާކު ކޮށްލުމުން ބަދަލުގައި 5000 ދިރުހަމް އޭނާއަށް ދިނުމަށް އެ ފިރިހެންމީހާ އަށް ކޯޓުން އަމުރު ކޮށްފި އެވެ. ރަސް އަލްޚައިމާ ކޯޓުން ފިރިހެންމީހާއަށް އަމުރު ކުރީ އޭނާގެ އަނބިމީހާގެ އަވިއައިނު ގަސްތުގައި ހަލާކު ކޮށްލިކަން ސާބިތު ވެގެންނެވެ.\nއެމީހާގެ އަންހެނުން ކޯޓުގައި ބުނި ފިރިމީހާ ރުޅި އައިސްގެން އޭނާ ގެއިން ނެރެލާފައިވާ ކަމަށާއި އަންނައުނާއި އެނޫން ވެސް އެއްވެސް އެއްޗެއް ވެސް ނުދިން ކަމަށެވެ. އަދި ގޭގައި ހުރި އޭނާގެ ބައެއް އެއްޗެތި ހަލާކު ކޮށްފައިވާ ކަމަށެވެ.\nއަންހެންމީހާ ކޯޓުގައި އެދުނީ ފިރިމީހާ ހަލާކުކޮށްލި ތަކެތީގެ ބަދަލުގައި 20،000 ދިރުހަމް ހޯދައި ދިނުމަށެވެ.\nއަންހެނުންގެ ބައެއް ތަކެތި ހަލާކު ކުރި ކަމަށް ފިރިހެންމީހާ ވެސް ވަނީ ކޯޓުގައި އެއްބަސްވެފަ އެވެ. ނަމަވެސް އޭނާގެ އެއްޗެތި ނުދީ ހިފެހެއްޓި ކަމަކަށް އެއްބަހެއް ނުވެ އެވެ. ފިރިހެންމީހާ ކޯޓުގައި ބުނީ އަންހެނުންގެ އަންނައުނާއި އެނޫން ވެސް ތަކެތި ދަބަހަކަށް އަޅާފައި އޭނާއަށް ދިނުމަށް އޭނާގެ ތިމާގެ މީހުންނާ ހަވާލު ކޮށްފައިވާ ކަމަށެވެ.\nފިރިހެންމީހާއާ އެއްކޮޅަށް ބަޔަކު ކޯޓުގައި ހެކިބަސް ދީފައި ވެއެވެ. އެމީހުން ބުނީ އަންހެންމީހާގެ އަންނައުނާއި އެނޫން ވެސް ތަކެތި ދިނުމުން އޭނާ ނުގެންގޮސް އޭގެ ބަދަލުގައި ފައިސާ ދޭން ޑިމާންޑް ކުރި ކަމަށެވެ.\nއެހެން ކަމުން ކޯޓަށް ސާބިތުވީ އަންހެންމީހާގެ އަވިއައިނެއް ފިރިހެންމީހާ ހަލާކުކޮށްލި ކަން އެކަންޏެވެ. ނަމަވެސް މި ހުރިހާ ކަމެއް މެދުވެރިވީ އަނބިމީހާ އާ ދޭތެރޭ ފިރިހެންމީހާ ކަންތައްކުރި ގޯސް ގޮތުންކަން ސާބިތުވާ ކަމަށް ބުނެ 5،000 ގެ ބަދަލެއް އަންހެނުންނަށް ދިނުމަށް ކޯޓުން ވަނީ އަމުރު ކޮށްފަ އެވެ.\nވަރި ކައިވެނި ޔުނައިޓެޑް އަރަބް އެމިރޭޓްސް\nފިރިމީހާގެ މެސެޖުތަކެއް ސިއްރުން ބެލި މީހަކު ޖަލަށް\nފިރިމީހާގެ ފޯނު ސިއްރުން ބެލި މީހަށް ޖޫރިމަނާ\nގައިދީއަކު އޮންލައިންކޮށް ދަރިފުޅުގެ ކައިވެންޏަށް


FINA World Championships gai rajjein baiveriva Team lanka ah - TrendingRED\n12 ޖުލައި 2017 - 15:31\nބައިނަލްއަޤްވާމީ 17 ވަނަ ފީނާ ވޯލްޑް ސްވިމިންގ ޗެޕްޕިއަންޝިޕްސް ގައި ރާއްޖޭގެ ފަރާތުން ބައިވެރިވާ ފެތުންތެރިން ސްރީލަންކާގައި ކޭމްޕް ކޮށްފިއެވެ. މިއީ ބައިނަލްއަޤްވާމީ ފެތުމުގެ ޖަމްއިއްޔާ ފީނާ އިން ހަންގޭރީގެ ބުޑަޕެސްޓްގައި ބާއްވާ ޗެޕްޕިއަންޝިޕްއެކެވެ.\nމިފަހަރު ކުރިއަށް ގެންދަނީ ލަންކާގެ ކްލަބެއް ކަމަށްވާ ރެއިންބޯ އެކުއަޓިކްސް އާއި ގުޅިގެން އެ ކުލަބުގެ ކޯޗު ޖޫލިއަން ބޯލިންގ ގެ ބެލުމުގެ ދަށުންނެވެ. އަދި މި މަހުގެ 19 ވަނަ ދުވަހާއި ހަމައަށް ކޭމްޕު ކުރިއަށް ގެންދާނެކަމަށް ވެއެވެ.\nރާއްޖޭގެ ފަރާތުން ކޭމްޕުގައި ބައިވެރިވާ ފެތުންތެރިންނަކީ އިސްމާޢީލް މުޢުތަސިމް އަދުނާނު އާއި، މުބާލް ޢައްޒާމް އިބުރާޙީމް އާއި، އައިޝަތު ސާޖިނާ އަދި އާމިނަތު ޝަޖަންއެވެ.\nމި ޓީމް ހަންގޭރީއަށް ލަންކާ މެދުވިރިކޮށް މި މަހު 19 ވަނަ ދުވަހު ފުރާގޮތަށް ވަނީ ހަމަޖެހިފައެވެ. އަދި ރާއްޖެ އަނބުރާ އަންނާނީ ޖުލައި 31 ވަނަ ދުވަހުއެވެ.


މުޅިލަންދޫ ބޯފެނަށް ޖެހިފައި | Landhooinfo\nމުޅިލަންދޫ ބޯފެނަށް ޖެހިފައި\nލަންދޫއަށްވާރޭ ނުވެހޭތާ ގިނަދުވަސް ވުމާއި ގުޅިގެން މުޅިލަންދޫ ބޯފެނަށް ޖެހިއްޖެއެވެ. މިއަދު ލަންދޫގައި ގިނަބަޔަކު ބޯން ބޭނުންކުރަނީ މިނަރަލް ވޯޓާރ އާއި މަދުމަދުން ފެންލިބެންހުރި ގޭގެއިން ހޯދާ ފެނެވެ.\nލަންދޫގައި އާއްމުރައްޔިތު މީހާ ބުއިމަށް ބަހައްޓާފައިވާ ފެންތާގީތަކުންވެސް ފެން ހުސްވެފައިވަތާ މިހާރު ކުޑަދުވަސްކޮޅެއް ވެއްޖެއެވެ.\nމިއަހަރުގެ ވިއްސާރަ މޫސުން މިހާރު ފެށިފައިވީނަމަވެސް ވާރޭފެން ނެގޭ މިންވަރަށް އަދި ލަންދޫއަށް ވާރޭވެހިފައެއް ނުވެއެވެ. ލަންދޫގެ އާއްމު ރައްޔިތުން އެބައިމީހުންގެ ގޭގޭގައި ބަހައްޓަފައިވާ ހަންތައް މިޙާރުވަނީ ދޮވެސާފްކޮށް ފެން އެޅުމަށް ތައްޔާރުކޮށްފައެވެ.\nރަށުގެ ރައްޔިތުން އިންތިޒާރު ކުރަމުން ގެންދަނީ އާއްމުންނަށްޓަކައި ބެހެއްޓިފައިވާ ހަންތައްވެސް ދޮވެ ސާފްކޮށް ވާރޭފެން އެޅޭނެގޮތް ހެދި ފެންއެޅުމަށް ތައްޔާރުކޮށްފައިވާ ހަންތަކަށް ފެން އެޅޭނޭ ދުވަހަކަށެެވެ.


'Zero' 100 crore club ah vannanetha?\n'ޒީރޯ' 100 ކްރޯޑް ކްލަބަށް ވަންނާނެތަ؟\nމި ފިލްމަށް ޖުމްލަ އާމްދަނީގެ ގޮތުގައި ލިބިފައިވަނީ 85.95 ކްރޯޑް ރުޕީސް\nކ. މާލެ 30 ޑިސެންބަރު 2018 | އާދީއްތަ 19:35 2,366\nޒީރޯގައި ޝާހް ފެނިގެން ދަނީ ކުރު މީހެއްގެ ގޮތުގައި - ގޫގުލް\nމި މަހުގެ 21 ގައި ރިލީޒްކުރި ޝާހުރުކް ޚާންގެ ފިލްމް "ޒީރޯ" ރިލީޒް ކުރިތާ ހަފްތާއެއް ވީއިރު ފިލްމަށް ލިބެމުންދިޔަ އާމްދަނީ ވަނީ ދަށަށް ދާން ފަށާފައެވެ.\nބޮކްސް އޮފީސް އިންޑިއާ ޑޮޓްކޮމްގައި ރިޕޯޓްކޮށްފައިވާ ގޮތުން މި ފިލްމް ރިލީޒްކުރިތާ ނުވަ ވަނަ ދުވަހު ލިބުނު އާމްދަނީ ވަނީ އެންމެ ކްރޯޑަކަށް ވެއްޓިފައެވެ. އަދި މި ފިލްމަށް ޖުމްލަ އާމްދަނީގެ ގޮތުގައި ލިބިފައި ވަނީ 85.95 ކްރޯޑް ރުޕީސް އެވެ.\nމި ފިލްމަށް ލިބެމުންދާ އާމްދަނީ މިހާ ބޮޑުތަން ދަށަށް ގޮސްފައިވުމުން މި ފިލްމް 100 ކްރޯޑް ކްލަބަށް ވަނުމަކީ އުންދަގޫ ކަމަކަށް ވާނެ ކަމަށް ރިޕޯޓްތައް ބުނެއެވެ.\n"ޒީރޯ" އަށް ފުރަތަމަ ދުވަހު ބޮކްސް އޮފީހުގައި އާމްދަނީގެ ގޮތުގައި ލިބިފައި ވަނީ 20.14 ކްރޯޑް އިންޑިއަން ރުޕީސްއެވެ. އަދި ހޮނިހިރު ދުވަހު މި ފިލްމަށް އާމްދަނީގެ ގޮތުގައި ލިބިފައި ވަނީ 18.22 ކްރޯޑް ރުޕީސްއެވެ. އާދިއްތަ ދުވަހު ލިބިފައި ވަނީ 18.25 ކްރޯޑް ރުޕީސްއެވެ.\nމި ފިލްމަށް ހޯމަ ދުވަހު 9.50 ކްރޯޑް ލިބިފައިވާއިރު ކްރިސްމަސްޑޭ ކަމަށްވާ އަންގާރަ ދުވަހު މި ފިލްމަށް އާމްދަނީގެ ގޮތުގައި ލިބިފައި ވަނީ 12.75 ކްރޯޑް ރުޕީސްއެވެ.\nއާންނަދް އެލް ރާއީ ޑައިރެކްޓް ކޮށްފައިވާ މި ފިލްމްގައި ޝާހުރުކް ޚާން (ބައުއާ ސިންގް) ފެނިގެން ދަނީ އާދަޔާ ޚިލާފް ކުރު މީހެއްގެ ރޯލުންނެވެ. އަދި ކެޓްރީނާ ކެއިފް(ބަބީތާ ކުމާރު) ފެނިގެން ދަނީ ބޮލީވުޑް ސުޕަރ ސްޓާރެއްގެ ރޯލުންނެވެ. އަދި އަނުޝްކާ ޝަރްމާ ( އާފިއާ) ފެނިގެންދަނީ ނުކުޅެދުންތެރިކަން ހުންނަ ސައިންސިސްޓެއްގެ ރޯލުންނެވެ.\nމި ފިލްމްގައި ޚާއްސަ ފެނިލުމަކުން ސަލްމާން ޚާން، އާލިއާ ބަޓް، އާރު މާދަވަން، ކާޖޮލް، ރާނީ މުކަރްޖީ، ދީޕިކާ ޕަދުކޯން، ރީމޯ ޑިސޫޒާ، ކަރިޝްމާ ކަޕޫރު، އަރުޖުން ކަޕޫރު އަދި ޖޫހީ ޗަވްލާ ފެނިގެން ދެއެވެ. މީގެ އިތުރުން މިދިޔަ ފެބްރުއަރީ މަހު ކުއްލި ގޮތަކަށް މަރުވި ސްރީ ދޭވީ ވެސް މި ފިލްމްގައި ޚާއްސަ ފެނިލުމަކުން ފެނިގެން ދެއެވެ.\n200ކްރޯޑްގެ ބަޖެޓަކުން ހަދަފައިވާ "ޒީރޯ" ވެގެން ގޮސްފައި ވަނީ މި އަހަރު ރިލީޒްކުރި ފިލްމްތަކުގެ ތެރެއިން ފަސް ވަނަ އަށް އެންމެ ބޮޑު އާމްދަނީއެއް ލިބިގެން ދިޔަ ފިލްމަށެވެ. މިއަހަރު އެންމެ ބޮޑު އާމްދަނީއެއް ލިބިފައިވާ ފިލްމްތަކުގެ ލިސްޓްގައި ހިމެނެނީ "ޕަދްމާވަތު"، "ރޭސް 3"، "ސަންޖޫ" އަދި "ތަގްސް އޮފް ހިންދުސްތާން" އެވެ.


Manoj Bajpai: Hunaraai bura masakkathun kuri hoadhi actor eh | Mihaaru\nމަނޯޖް ބަޖްޕާއީ: ހުނަރާއި ބުރަ މަސައްކަތުން ކުރި ހޯދި އެކްޓަރެއް\n03 ޖުލައި 2020 - 07:16\nއެކްޓަރު ސުޝާންތު ރާޖްޕޫތު އެންމެ 34 އަހަރުގައި އަމިއްލަ ފުރާނަ ދުއްވައިލުމަކީ މުޅި ބޮލީވުޑް ހޭލައްވާލި ހާދިސާއެކެވެ. ފިލްމީ އާއިލާތަކަށް ނިސްބަވް ނުވުމާއި ފިލްމީ ދާއިރާގެ ނުފޫޒު ގަދަ މީހުންނާ ގުޅުމެއް އޮވެގެން ނޫނީ ފުރުސަތުތައް ނުލިބުމާއި ބޮލީވުޑްގައި ކޭމްޕް ހަދައިގެން މަސައްކަތްކުރާ އުސޫލުތައް ވަކި ހިއްޕާލާފައި އޮތްލެއް ބޮޑުކަމުން އާދައިގެ މީހަކަށް އެ ދާއިރާ އިން ކުރިއަށް ދިއުމަކީ އުނދަގޫކަމެކެވެ.\nމިފަދަ އެތައް އޮޅިއެއް ގިރާކޮށްގެން ކާމިޔާބު ހޯދި ތަރިން ވެސް މަދެއް ނޫނެވެ. އޭގެ ތެރެއިން އެކަކަކީ މިހާރު އުމުރުން 51 އަހަރުގެ އެކްޓަރު މަނޯޖް ބަޖްޕާއީ އެވެ. އޭނާ އަކީ އިންޑިއާގެ އެންމެ ހުނަރުވެރި އެކްޓަރުންގެ ތެރެއިން އެކަކެވެ.\nއަމިއްލަ ކެރިއަރާ ބެހޭ ގޮތުން މަނޯޖް އިންސްޓަގްރާމްގައި ހިއްސާކުރި ވާހަކަތަކަށް ބަލާއިރު، އޭނާ އަށް މިހާރު އާދެވިފައި ހުރި ހިސާބަށް ދެވުނީ އެތަކެއް ގުރުބާނީއަކާއި އެތަކެއް ތަކުލީފެއް އުފުލައިގެންނެވެ. އޭނާ އަކީ ބިހާރުގެ ދަނޑުވެރި އާއިލާއަކަށް ނިސްބަތްވި މީހެކެވެ. އެކަމަކު ވަރަށް ތުއްތު އިރުއްސުރެ އަމީތާބް ބައްޗަންގެ ފިލްމުތައް ބަލައި އުޅޭނީ އޭނާގެ ބޮޑު ފޭނަކަށްވި އެވެ. އެހެންވެ އުމުރުން9އަހަރަށް އެޅި އިރު، މަނޯޖްގެ ޝައުގުވެރިކަން އެކްޓިން އަށް ހުއްޓި، އެ ދާއިރާ އިން ކުރިއަށްދާން ވިސްނަން ފެށި އެވެ.\nއެހެންވެ އުމުރުން 17 އަހަރުގައި ދިއްލީ ޔުނިވަސިޓީއާ ގުޅި އެތަނުގައި އެކްޓިން ކިޔަވަން ފެށި އެވެ. އެކަމަކު އެކަމެއް އާއިލާގެ މީހުންނަކަށް ނާންގަ އެވެ. ސަބަބަކީ އެކްޓިން އިން ކުރިއަށްދާން އާއިލާ އިން ގަބޫލުނުވާނެތީ އެވެ. އެކަމަކު ދުވަސްތަކެއް ފަހުން އާއިލާ އަށް ސިޓީއެއް ފޮނުވައި ހާލަތު ކިޔައި ދިނެވެ. ކޯހުގެ ފީ ވެސް ދައްކާނެ ގޮތެއް ނެތް ވާހަކަ ބައްޕަ އަށް ފޮނުވި ސިޓީގައި ބުނުމުން އެކަމާ ވަރަށް ނުރުހި އޭރު 200 ރުޕީސް ވެސް ފޮނުވައިދިނެވެ.\nއެކްޓިން އަށް އޮތް ލޯތްބެއްގެ ބޮޑުކަމުން މަނޯޖް ދޭން ބޭނުންވީ ދިއްލީގެ ނެޝަނަލް ސްކޫލް އޮފް ޑްރާމާ (އެންއެސްޑީ) އާ ގުޅޭށެވެ. އެކަމަކު ތިން ފަހަރަށް އެޕްލައިކޮށްގެން ވެސް ފުރުސަތު ނުލިބުމުން، މީހާ ޑިޕްރެސްވެ، ދިރިއުޅުމާ ދޭތެރޭ ފޫހިވެ، މާޔޫސްވާން ފެށި އެވެ.\nމަނޯޖް ކިޔައިދިން ގޮތުގައި އެ ހިތްދަތިކަމާ ހުރެ އޭނާ އަމިއްލަ އަށް މަރުވާން އުޅުނެވެ. އެކަމަކު އެކީގައި އުޅުނު ރައްޓެހިންނަށް އެކަން އެނގިގެން އޭނާ އަށް ވަރަށް ބޮޑަށް ބަލަމުން ދިޔަ ކަމަށް ބުންޏެވެ. އެގޮތުން އެކަނިކޮށްނުލުމާއި ނިދަން ވެސް އެކަނި ނުބާއްވާ ކަމަށް ބުންޏެވެ.\nމަނޯޖް ބުނީ ފިލްމަކުން ފުރުސަތެއް ވަރަށް ހޯދަން ވަރަށް ގިނަ މަސައްކަތްކުރި ކަމަށެވެ. އަދި އެއް ދުވަހަކު ދިޔަ އޮޑިޝަނެއްގައި އޭނާގެ ދެކެ ރުޅިއައިސްގެން އެސިސްޓަންޓް ޑައިރެކްޓަރަކު ފޮޓޯ ވެސް ވީދައިލި ކަމަަށް ބުންޏެވެ. އަދި ޝޮޓެއްގެ ތެރެއިން އޭނާ ބޭރުކޮށްލުން ފަދަ ކަންކަން ވެސް ތަޖުރިބާކޮށްފައިވާ ކަމަށް ބުންޏެވެ.\nމަނޯޖް ކިޔައިދިން ގޮތުގައި ކުރާނެ މަސައްކަތެއް ނުލިބި ވަރަށް ދަތި ހާލުގައި އުޅެމުން ދަނިކޮށް، އެއް ދުވަހަކު ޑައިރެކްޓަރު ޓިގްމާންޝޫ ދޫލިއާ ބައްދަލުވި އެވެ. އަދި ޑައިރެކްޓަރު ޝޭކަރް ކަޕޫރް 1994 ގައި ގެނެސްދިން ފިލްމު "ބަންޑިތު ކްއީން" ގެ ރޯލަކުން ފުރުސަތެއް ދޭން އުޅޭ ކަމަށް އެނގުމުން މުމްބާއީ އަށް ބަދަލުވާން ނިންމި އެވެ.\nއެކަމަކު އެ ފިލްމުގެ ކުރިން މަނޯޖަށް ފިލްމަކުން ލިބުނު ފުރަތަމަ ފުރުސަތަކީ 1994 ގައި ރިލީޒްކުރި "ދުރޯޚާލް" ގެ އެއް މިނިޓްގެ ރޯލެކެވެ. ގޯވިންދު ނިހަލާނީ ޑައިރެކްޓްކުރި އެ ފިލްމަކީ އޯމް ޕޫރީ ނަސީރުއްދީން ޝާހް ކުޅުނު ފިލްމެކެވެ.\n"ބަންޑިތު ކްއީން" ގައި މާން ސިންގް ކިޔާ ކެރެކްޓާއެއް ކުޅެގެން މަނޯޖަށް އާންމުންގެ ސަމާލުކަން ވެސް ލިބުނެވެ. އެކަމަކު ފަހުން ވެސް ފުރުސަތެއް ލިބުން އޮތީ ވަރަށް ދަތިކޮށެވެ. އެހެން އުޅެނިކޮށް ޑައިރެކްޓަރު މަހޭޝް ބަޓް 1995 ގައި އުފެއްދި ސިލްސިލާ "ސުވަބީމާން" އިން މަނޯޖް ފުރުސަތު ލިބި، އޭގެ ކޮންމެ އެޕިސޯޑަކުން އޭނާ އަށް 1،500 ރުޕީސްގެ މުސާރައެއް ލިބެން ފެށި އެވެ. މަނޯޖްގެ ކެރިއަރު ހަގީގަތުގައި ކުރިއަރަން ފެށި މަހޭޝްގެ ސިލްސިލާގައި ކުޅުނު ރޯލާ އެކީގަ އެވެ.\nމަނޯޖް ކިޔައިދިން ގޮތުގައި އޭނާ އަށް އެކްޓިން ނުކުތް އިރު ވެސް ގަބޫލުކުރި އެއް ހަގީގަތެއް އޮތެވެ. އެއީ އޭނާ އަކީ ބަލާލަން ރީތި އަދި "ފިލްމީ ހީރޯއެއް" ގެ ފާޑުވެރިކަން ނެތް މީހެއްކަމެވެ. އެހެންވެ އެއީ ވެސް ފުރުސަތުތައް ލިބުމުގައި ވަރަށް ބޮޑު ހުރަހަކަށް ވި އެވެ.\nނަމަވެސް އޭނާ ކާމިޔާބު އަދި ގިނަ ބަޔަކު ބަލައިގަތް ފަންނާކަކަށްވީ އެކްޓިން ހުނަރުންނެވެ. މަނޯޖް ވަނީ މިހާތަނަށް 70 އާ ގާތްކުރާ އަދަކަށް ފިލްމުތައް ކުޅެފަ އެވެ. އޭގެ ތެރެއިން ގިނަ ފިލްމުތަކަކީ އޭނާގެ އެކްޓިން ހުނަރު ވަރަށް ފުރިހަމަ އަށް ދައްކާފައި ހުރި ފިލްމުތަކެވެ.\nމަނޯޖަކީ މިހާރު އެތައް ފުރުސަތުތަކެއް ލިބެމުން އަންނަ އެކްޓަރެކެވެ. ފިލްމުތަކުގެ އިތުރުން އޭނާ އަންނަނީ ވެބް ސީރީޒްތައް ވެސް ކުޅެމުންނެވެ. ބޮލީވުޑްގެ ހުނަރުވެރި ގިނަ ޑައިރެކްޓަރުންނާ އެކު މަނޯޖް މިހާތަނަށް މަސައްކަތްކޮށްފި އެވެ. އޭނާ އަކީ މިހާރު ހަމައެކަނި އިންޑިއާގެ ތަރިއެއް ނޫނެވެ. މިދިޔަ އެޕްރީލް މަހު ނެޓްފްލިިކްސް އިން ރިލީޒްކުރި ހޮލީވުޑްގެ ފިލްމު "އެކްސްޓްރެކްޝަން" އަކީ ވެސް މަނޯޖް ފެނިގެން ދިޔަ ފިލްމެކެވެ.\nމަނޯޖަކީ ދެ ފަހަރު ނެޝަނަލް އެވޯޑް ވެސް ލިބިފައިވާ އެކްޓަރެކެވެ. ރާމް ގޯޕާލް ވަރުމާ 1998 ގައި ގެނެސްދިން "ސަތިއާ" ގައި ކުޅުނު ރޯލުން ނެޝަނަލް އެވޯޑްސްގެ އެންމެ މޮޅު ސަޕޯޓިން އެކްޓަރުގެ އެވޯޑާއި 2003 ގެ "ޕިންޖަރު" ގައި ކުޅުނު ރޯލުން މަނޯޖަށް ނެޝަނަލް އެވޯޑްސް ސްޕެޝަލް ޖޫރީ އެވޯޑް ލިބިފައިވެ އެވެ.\nމަނޯޖަކީ އިންޑިއާ ސަރުކާރުން ދޭ ހަތަރު ވަނަ އަށް އެންމެ މަތީ ޝަރަފުވެރި އެވޯޑް ކަމަށްވާ ޕަދުމާ ޝްރީ ވެސް މިދިޔަ އަހަރު ލިބިފައިވާ ފަންނާނެކެވެ.\nކުރީގެ ބަތަލާ ނޭހާއާ ކައިވެނިކޮށްގެން ދަރިއަކު ވެސް ހުރި މަނޯޖްގެ އިންސްޓަގްރާމް ޕޯސްޓް ނިންމައިލަމުން ބުނެފައި ވަނީ އޭނާގެ ކާމިޔާބީގެ ސިއްރަކީ ހުވަފެން ހަގީގަތަކަށް ހަދަން ހިތްވަރާ އެކު ކުރި ބުރަ މަސައްކަތް ކަމަށެވެ. އަދި އަމާޒެއް އޮވެގެން އުންމީދާ އެކު މަސައްކަތްކޮށްފި ނަމަ ކާމިޔާބުވާނެ ކަމަށް ގަބޫލުކުރާ ކަމަށް ބުންޏެވެ.\nސުޝާންތާ އެކު މިދިޔަ އަހަރުގެ ފިލްމު "ސޯންޗިރައްޔާ" ގެ ރޯލެއް ކުޅުނު މަނޯޖް ޒުވާން އެކްޓަރާ ބެހޭ ގޮތުން ދާދި ފަހުން އިންޓަވިއުއެއްގައި ބުނީ ސުޝާންތަކީ ކުޑަ ދުވަސްކޮޅެއްގެ ތެރޭގައި ބޮޑު ކާމިޔާބީއެއް ހޯދި ވަރަށް ހުނަރުވެރި އެކްޓަރެއް ކަމަށެވެ. އަދި އުމުރުން 34 އަހަރުގައި ސުޝާންތަށް ދެވުނު ހިސާބަށް އެ އުމުރުގައި އޭނާ އަށް ދެވިފައި ނުވާ ކަމަށް މަނޯޖް ބުންޏެވެ. އެހެންވެ އެހާ ކާމިޔާބު ތަރިއަކު އެހާ ޒުވާން އުމުރުގައި އަމިއްލަ ފުރާނަ ދުއްވައިލުމަކީ ވަރަށް ވެސް ހިތްދަތި ކަމެއް ކަމަށް ބުންޏެވެ.\nއިތުރު ލިޔުންތައް ބޮލީވުޑް އަމިއްލައަށް މަރުވުން އެކްޓްކުރުން


Akshay ah annekka ves aa directorehgge filmeh | Mihaaru\n30 ޑިސެމްބަރ 2019 - 06:12\nމި ފަހަކަށް އައިސް އާ ޑައިރެކްޓަރުންގެ ފިލްމުތަކުގައި މަސައްކަތް ކުރަނީ މަޝްހޫރު ޑައިރެކްޓަރުންގެ ފިލްމުތަކުން ފުރުސަތު ނުލިބޭތީ ކަމަށް ބުނެ އެ ވާހަކަ މަޖަލަކަށް ހަދައިގެން ދެއްކި، އަކްޝޭ ކުމާރު އަނެއްކާ ވެސް އާ ޑައިރެކްޓަރެއްގެ ފިލްމަކަށް ސޮއިކޮށްފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނީ އަކްޝޭ މި ފަހަރު ސޮއިކުރީ އަލަށް ޑައިރެކްޝަނަށް ނުކުންނަ ޝިވް ރައިވަލްގެ ފިލްމަކަށް ކަމަށެވެ. އޭނާ އަކީ "ލަވް ސްޓޯރީ" އާއި "ބޭތާބު" އާއި "ސަމަންދަރު" އަދި "ބޭހުދީ" ފަދަ ރީތި އެތައް ފިލްމެއް ގެނެސްދިން ޑައިރެކްޓަރު ރާހުލް ރަވައިލްގެ ދަރިއެކެވެ.\nމީޑިއާ އިން ބުނިގޮތުގައި، ޝިވްގެ އާ ފިލްމަކީ ޔާޝްރާޖް ފިލްމްސް (ވައިއާރްއެފް) އިން ޕްރޮޑިއުސްކުރާ ބޮޑު ބަޖެޓް އެކްޝަން ފިލްމެކެވެ. އަދި އޭގެ ވާހަކަ އަކްޝޭ އަށް ނެރޭޓްކޮށް ދިނުމުން، އޭނާ ފިލްމަށް ފެހި ސިގްނަލް ދީފައިވެ އެވެ. ޝިވް ވަނީ އެ ސްޓޫޑިއޯގެ "ފޭން" އާއި "ބޭފިކުރޭ" އަދި "ދޫމް 3" ގެ އެސިސްޓަންޓް ޑައިރެކްޓަރެއްގެ ގޮތުގައި މަސައްކަތް ކޮށްފަ އެވެ.\nA post shared by Shiv Rawail (@shivrawail) on Mar 10, 2015 at 10:17am PDT\nއެކަމަކު، ފިލްމާ ބެހޭ އެއްވެސް މައުލޫމާތެއް އަދި ރަސްމީކޮށް އާންމު ނުކުރިޔަސް އަންނަ އަހަރުގެ މެދުތެރެއަށް ޝޫޓިން ތާވަލް ކޮށްފައިވާ ކަމަށް ވެ އެވެ.\nއަކްޝޭ މިހާރު ވެސް އަންނަނީ ވައިއާރްއެފުން ހަދާ ބޮޑު ބަޖެޓް ފިލްމެއްގެ މަސައްކަތް ކުރަމުންނެވެ. އެއީ ކުރީގެ ރަސްކަލެއް ކަމަށްވާ ޕްރިތުވީރާޖް ޗޯހަންގެ ވާހަކަ ކިޔައިދޭ "ޕްރިތުވީރާޖް" އެވެ. އަންނަ އަހަރުގެ ނޮވެމްބަރު 13 ގައި ސިނަމާތަކަށް ގެންނަ މި ފިލްމުން އަކްޝޭ އާ އެކު 2017 ގެ މިސް ވޯލްޑް މަނޫޝީ ޗިލާރު ބޮލީވުޑަށް ތައާރަފު ކުރާނެ އެވެ.\n"ޕްރިތުވީރާޖް" ގެ ޑައިރެކްޓަރަކީ މިދިޔަ އަހަރު ސަނީ ޑިއޯލްގެ "މޮހައްލާ އައްސީ" ގެނެސްދިން ޑރ. ޗަންދުރަޕްރަކާޝް ދިވެދީ އެވެ.\nAa directorunnaa behey gothun Akshay ge samaasaa radhdheh\nއަކްޝޭ 52، ގެ އެންމެ ފަހުގެ ފިލްމު "ގުޑް ނިއުޒް" ސިނަމާތަކުގައި މިހާރު ދައްކަމުން އަންނަ އިރު، އޭނާގެ ކުރިއަށް ފިލްމުތަކުގެ ތެރޭގައި "ސޫރިޔާވަންޝީ"، "ލަކްޝްމީ ބޮމްބް" އަދި "ބެލް ބޮޓަމް" ހިމެނެ އެވެ.\nބޮލީވުޑް ޔާޝްރާޖް ފިލްމްސް އަކްޝޭ ކުމާރު


Fuvahmulak Ge Maguthakuge Haalath Ehme Haadhisaa Akun - Vaguthu\nކޮވިޑް-19: ހާލަތު އިތުރަށް ގޯސްވެ، ނުރައްކާ ބޮޑުވަނީ -5ގަޑިއިރު ކުރިން\nފުވައްމުލަކުގެ މަގުތަކުގެ ހާލަތު އެންމެ ހާދިސާއަކުން!\n10 މަސް ކުރިން ( ސެޕްޓެމްބަރު 17, 2019 )\nފުވައްމުލަކުގައި އިއްޔެ މީހަކު ދުއްވާފައި ދިޔަ ސައިކަލެއް، ކޭބަލް ވަޅުލުމަށް ކޮނެފައި ހުރި ވަޅުގަނޑަކަށް ވެއްޓުމުން، އެރަށުގެ މަގުތަކުގެ ހާލަތު މިހާރު އޮތްގޮތް އަންދާސާ ކުރެވިއްޖެއެވެ.\nފުވައްމުލަކުން "ވަގުތު" އަށް މައުލޫމާތު ދެމުން ބުނީ މިހާރު ވައިރަލް ވެފައިވާ ފޮޓޯތަކުން ފެންނަ ސައިކަލަކީ ކޭބަލެއް ވަޅުލުމަށް ކޮނެފައި ހުރި ވަޅުގަނޑެއްގެ ތެރެއަށް ގަނބައިގެންފައިވާ ސައިކަލެއް ކަމަށެވެ.\n"ވާރޭ ވެހިއްޖެނަމަ މުޅި ރަށުގައި މިއޮންނަނީ ފެން ބޮޑުވެފައި. ވަޅުގަނޑެއް ކޮނެއްފައި ހުރި ނަމަވެސް އެނގޭކަށް ނުހުރޭ. ވަޅުގަނޑުތައް ކޮންނަނީ ސަރުކާރުގެ ކޮންމެވެސް ކުންފުންޏަކުން ނަމަވެސް އެބޭފުޅުން ވެސް އެތަން ފާހަގަކޮށް ނުލާ. އެހެންވެ އިއްޔެގެ ހާދިސާ ވެސް ހިނގީ. މިފަދަ ކިތަންމެ ހާދިސާއެއް ހިނގާ. ނަމަވެސް ރަސްމީ އިދާރާތަކުގެ ސަމާލުކަމެއް ނުލިބޭ. ނަސީބު ރަނގަޅު ކަމުން އިއްޔެ ސައިކަލް ދުއްވަން އިން މީހާ އަށް ބޮޑު އަނިޔާއެއް ނުލިބުނީ." އޭނާ ބުންޏެވެ.\nފުވައްމުލަކުގެ ބޮޑެތި މަގުތައް ހެދުމުގެ މަސައްކަތް ކުރީގެ ރައީސް އަބްދުﷲ ޔާމީންގެ ވެރިކަމުގައި ފެށިއެވެ. ނަމަވެސް ރަށުގެ ނަރުދަމާގެ މަސައްކަތް ކުރިއަށްދާތީ މަގު ހެދުމުގެ މަސައްކަތް އެކަށީގެންވާ ގޮތެއްގައި ކުރިއަކަށް ނުދެއެވެ.\nމިސަރުކާރުން އައިސް މިދިޔަ ފެބްރުއަރީ މަހު ވަނީ ފުވައްމުލަކު މަގު ހެދުމުގެ މަސައްކަތް ދެވަނަ ފަހަރަށް އިފްތިތާހް ކޮށްފައެވެ. ނަމަވެސް އާއްމުން ބުނާ ގޮތުގައި މަގު ހެދުމުގެ މަސައްކަތް އެކަށީގެންވާ ބާރުމިނެއްގައި ކުރިއަކަށް ނުދެއެވެ.\n"ނުވަ ވަަރަކަށް މަސް ވެގެން ދިޔައިރު މާބޮޑު ކަމެއް ކުރެވުނު ތަނެއް ނުފެނޭ. ވަރަށް ސްލޯކޮށް މަގު ހެދުމުގެ މަސައްކަތް ކުރިއަށް ދަނީ." ފުވައްމުލަކު މީހަކު ބުންޏެވެ.\nފުވައްމުލަކުގައި ކަރަންޓީނާއި ހިލާފުވި ދެ މީހަކު ހައްޔަރުކޮށްފި\nފުވައްމުލަކު ގޮނޑުދޮށުން ވެލި ނަގާތީ ކައުންސިލުން އިންޒާރުދީފި\nސެޕްޓެމްބަރު 17, 2019 11:44\nއަންދާސާ ނުވެގެންތަ އަދިވެސް މި އުޅެނީ؟\nސެޕްޓެމްބަރު 17, 2019 12:03\nތިޔައީކީ ހަމައެކަނި ފޯމުލަކުގެ ހާލަތެއް ނޫން ތީ މިސަރުކާރުގެ ހާލަތު.\nސެޕްޓެމްބަރު 17, 2019 14:12\nމިދިޔަ5އަހަރު ތިކަންތައް ރަންގަޅު ނުކުރެވުނީ ކީއްވެތޯ؟\nސެޕްޓެމްބަރު 17, 2019 16:10\nމި ދިޔަ ފަސްއަހަރު ރނގަޅު ނުކުރެވުނީމަ ދޯ ބަދަލު ކުރީ! ދެން މި ދިޔަ5އަހަރުގެ ވާހަކަ ނުދައްކާ\nސެޕްޓެމްބަރު 17, 2019 12:56\nތީ ޖަޒީރާވަންތަކަން.ކިހާ ހިއްގައިމުތަ.\nސެޕްޓެމްބަރު 17, 2019 14:07\nޖަޒީރާ ރާއްޖޭގާ ކަކުނި ހޮރައް ގަނބައިގަންނާނެ އެއީ މައްސަލައެއްނޫން\nސެޕްޓެމްބަރު 17, 2019 14:27\nއަޑީ ދައުލަތަށް މިސްރާބުޖެހި ސައިކަލެއް ތާށިވީ. އެހެންވާ ފަހަރު ވެސް އަންނާނެ.\nސެޕްޓެމްބަރު 17, 2019 14:38\nފައިސަލްނަސީމުގެ ބަހުންނަމަ ތިއީ ކުރީސަރުކާރުގެ ދޯހަޅިކަމުންވީކަމެއް\nސެޕްޓެމްބަރު 17, 2019 14:40\nތިލަނޑެއް ނުލިބުނީހެއްނު ޖަޒީރާވެފަ ހިނގާފަ އުޅުނިއްޔާ؟ މީހަ ވަޅަކަށް ވެއްޓިދާނެ.... އެއީ އެހެން ކަމެއް...\nސެޕްޓެމްބަރު 17, 2019 15:06\nހޭބުއްދި ފިލާދިޔައީމަވާނީ ހަމަތިހެން ކަނޑައްއެރިބަލަ އިސްކޮޅުޖެހޭތޯ\nސެޕްޓެމްބަރު 17, 2019 15:07\nނިމިދިޔަ ސަރުކާރުން އަޅައިދިން ތާރިގސނޑު ހަމައަވހީ ކަނޑައިގެން ދިޔަލެއް.\nސެޕްޓެމްބަރު 17, 2019 15:57\nތީ ކުރީސަރުކާރުން ކޮނެފަހުރި ވަޅުގަނޑަކަށްވާނީ، މި ސަރުކާރުން ތިޔަފަދަ ކަމެއް ނުކުރާނެ، މިއީ އޯގާތެރި ސަރުކާރު. ޖީބުތައް ފުރޭ ސަރުކާރު،\nސެޕްޓެމްބަރު 17, 2019 16:07\nތިމަސައްކަތްކުރަން ތިބޭމީހުންވެސް ތިބެނީ ބިރުވެރިކަމެއްގެ ތެރޭ. މިހާރު މިސަރުކާރު އައިފަހުން ތިންހަތަރު މެމޯފޮނުވައިފި އެގްރީމެންޓް އާނުކުރާނަމޭ، މިމަހުގެ ނިޔަލަށް 45 އަހަރުވެފައިހުރިމީހެއްގެ ކޮންޓްރެކްޓް އާނުކުރާނަމޭ. މިކަހަލަ ބިރުވެރިމާހައުލެއްގަ ތިބެ މަސައްކަތްކުރަންމިޖެހެނީ. މުޅި ލެބަފޯސްގަ ތިބި ދުވަސްވީ ތަޖުރިބާހުރިމީހުންތައްކަނޑާފަ ގެއަށްފޮނުވާލަނީ މިމަހުގެ ނިޔަލަށް. މިހެން ހެދީމަ ކިތައްއާއިލާބާ ނިކަމެތިބެ ބިކަވަނީ.\nވުޒާރާތަކާ ޙަވާލުވެގެންތިބޭ ގަމާރުންތަކަކަށް މިކަންކަންއެނގޭބާ.\nސެޕްޓެމްބަރު 17, 2019 16:11\nކީއްކުރާނީ ތިމަގުތައް ތިހެންހުއްޓާ5އަހަރު ވެރިކަންކޮށްފަ ފައިބައިގެންގޮސް ބައިސާ އެބަކަނޑައޭ.\nސެޕްޓެމްބަރު 17, 2019 16:38\nމީ ކުރީސަރުކާރު ގޯސްވެގެން ރަގަޅުކުރަން އެރިބަޔެކޯލަ!\nފެނެޔެންނު ކަންކަން ރަގަޅުކުރާތަން!\nމަސްވެރިން އެތިބީ މަހައްދެވުނު މޮޔަ ހިތަށް އަރާފަ ގިސްލާ ރޯން!\nދެން ރަށްފުށު މީހުން މަގު ހަދާބާރުމިނު ގެއިން ސްކޫލަށްވެސް ދާނީ ބުރިޖުމަތީގައެންނު!\nތިބެބަލަ ބަލަން ގެއިން ބަނދިގެއަށް ސީސޯގަ ބަޓަނައްފިއްތާާާާާލީމަ ދެވޭތަން!\nބަރަވެލި ކަނޑުގަ ފިނިހަކަ ދުވާހެން ނޭވާލަމުން ނޭވާ ހޮޅިޔަށް އެޅެމުން ކިރިޔާ ކުރިޔަށް އަރަނީ!\nކުރެވޭކަންކަން ފެނެޔެންނު މީހުންބޮކަށް ކަންކަން ކަނޑާލުން އެއީ އަހަރުވާއިރުވެސް ކުރެވޭކަމަކީ!\nތަރައްގީ ލޮލުކޮޅަށް ގެއްލިއްޖެ!\nދެން ޖެހޭނީ ދަނޑިފަނުން ގެހަދާ އަތުން ވައިއަރުވަން އެއީ ޖަޒީރާވަންތަވުމަކީ!!!!


Kulhudhuffushi Online - Huhdhanethi teks ejentunge gothugai ulhey faraaithakaamedhu samaaluvumah angaifi\nހުއްދަނެތި ޓެކްސް އެޖެންޓުންގެ ގޮތުގައި އުޅޭ ފަރާތްތަކާމެދު ސަމާލުވުމަށް އަންގައިފި\nނަސްވާ ޙަސަން - 1 އަހަރު ކުރިން - 19 އޮކްޓޯބަރ 2017\nމީރާގެ ޓެކްސް އޭޖެންޓުންގެ މަސައްކަތް ހުއްދަނެތި ކޮށްދޭ ފަރާތްތަކާމެދު ސަމާލުވުމަށް އެ އޮތޯރިޓީން އިލްތިމާސް ކޮށްފިއެވެ.\nމީރާއިން ނެރެފައިވާ ސަރކިއުލަރގައި ވާގޮތުގައި ޓެކުހުގެ ބޭނުމަށް ފުރިހަމަކުރަންޖެހޭ ލިޔެކިޔުންތަކާއި ޓެކްސް ދައްކާ ފަރާތްތަކުން ދައްކަންޖެހޭ ޓެކުގެ އަދަދުތައް ހިސާބުކުރުމުގެ މަސައްކަތް މީރާއިން ހުއްދަ ދީފައިވާ ޓެކްސް އޭޖެންޓުން ނޫން އެހެން ފަރާތްތަކުން ކުރަމުން ދާކަން އެނގިފައިވާ ކަމަށެވެ.\nއަދި އެފަދަ ބައެއް ފަރާތްތަކުން ތައްޔާރުކުރާ ލިޔެކިޔުންތަކާއި ހިސާބުތައް ތައްޔާރުކޮށްފައި ހުންނަނީ ޓެކުހާ ގުޅޭ އެކަށީގެންވާ ސައްހަ މައުލޫމާތު ނުލިބިކަމަށާއި އޭގެ ސަބަބުން ޓެކްސްދައްކާ ބައެއް ފަރާތްތަކަށް ބޮޑެތި ގެއްލުންތައް ވަމުންދާކަންވެސް އެ އޮތޯރިޓީން ފާހަގަ ކޮށްފައިވެއެވެ.\nއެގޮތުން މީރާގެ ހުއްދަ ލިބިފައިވާ ޓެކްސް އޭޖެންޓުންގެ ލިސްޓް މީރާގެ ވެބްސައިޓުން ލިބެންހުންނާނެ ކަމަށާއި ޓެކުހުގެ މުއާމަލާތްތަކަކީ ފައިސާއާއި ގުޅުންހުރި މަސައްކަތަކަށްވާތީ މިފަދަ މުހިންމު މަސައްކަތެއް ވަކި ފަރާތަކާ ހަވާލުކުރުމުގެ ކުރިން އެ ފަރާތަކީ މީރާގެ ހުއްދަ ލިބިފައިވާ ޓެކްސް އޭޖެންޓެއްތޯ ޔަޤީންކުރުން މުހިއްމުކަމަށް މީރާއިން ބުނެފައި ވެއެވެ.\nއެސްޓީއޯ "ލައްކަ ސާމާނު" ޕްރޮމޯޝަންގެ ނަސީބުވެރިން ހޮަވައިފި\nތުއްތުގެ ކުއްލި މަރުން ކުޅުދުއްފުށި ރޮއްވާލައިފި


Furaana salaamaivy vazeefaa aa hedhi: Cancer ge vaahaka eh | Mihaaru\nރިޕޯޓް / އުރަމަތީ ކެންސަރު\nފުރާނަ ސަލާމަތްވީ ވަޒީފާއާ ހެދި: ކެންސަރުގެ ވާހައެއް\nފާތުން އަށް އުރަމަތީގެ ކެންސަރު ޖެހިފައިވާކަން އެނގުނީ ކެންސަ ސޮސައިޓީ އޮފް މޯލްޑިވްސް އިން ޔޫއެންޑީޕީގައި ކުރިއަށް ގެންދިޔަ ސްކްރީނިންއެއްގައި.\nނޭވާލުމާއި ކެއުން ފަދަ ކަންކަން ގިނަ މީހުން ކުރަނީ އެއްވެސް ފިކުރެއް ޚިޔާލެއް ނެތި އެވެ. އެކަމަކު ކެންސަރު ބަލީގެ މީހަކަށް، އެއީ އެހާ ކުދިކުދި ކަންތައްތަކެއް ނޫނެވެ.\nފާތިމަތު ސައީދާ (ފާތުން) ބުނަނީ އެހެންނެވެ. ދިރިއުޅުމުގައި އާދައިގެ ދުވަހެއް ހޭދަކޮށްލެވުމަކީ އޭނާ އަށް އިންތިހާ ދަރަޖައިގެ ހިތްހަމަޖެހުމެކެވެ. އިސްތަށިތަކާއި ނިޔަފަތިތައް ދިގުވާ މަންޒަރު ފެނުމަކީ ބޮޑު އުފަލެކެވެ.\nކެންސަރުގެ ޝިކާރައަކަށް ވުމުގެ ކުރިން ވެސް ދިރިއުޅުމުގެ ބޮޑެތި ގޮންޖެހުންތަކެއް ކަޑައްތުކޮށްފައިވާ ފާތުން ބުނާގޮތުގައި އޭނާ "މިހާ ހިސާބަށް އަންނަން ކުރި ދަތުރު ފެށުނީ" އަދާކުރާ ވަޒީފާގެ ސަބަބަކުން ނޫނެވެ؛ އެކަމަކު އެއީ އޭނާގެ މުޅި ދިރިއުޅުން އަބަދަށް ބަދަލުކޮށްލި ވަޒީފާއެކެވެ.\nގްލޯބަލް އެންވަޔަރްމެންޓް ފެސިލިޓީ (ޖީއީއެފް)ގެ ސްމޯލް ގްރާންޓްސް ޕްރޮގްރާމް (އެސްޖީޕީ)ގެ ނެޝަނަލް ކޯޑިނޭޓަރުގެ ގޮތުގައި ޔޫއެންޑީޕީއާ ގުޅުމަކީ، ފާތުން ދެކޭގޮތުގައި، އޭނާގެ ފުރާނަ ސަލާމަތްކޮށްދިން ނިންމުމެކެވެ. ފާތުން އަށް އުރަމަތީގެ ކެންސަރު ޖެހިފައިވާކަން އެނގުނީ ކެންސަ ސޮސައިޓީ އޮފް މޯލްޑިވްސް އިން ޔޫއެންޑީޕީގައި ކުރިއަށް ގެންދިޔަ ސްކްރީނިންއެއްގަ އެވެ. ޔޫއެންޑީޕީން ފޭސްބުކްގައި ޝާއިއުކުރަމުން އަންނަ "މީޓް ދަ ޓީމް ޓިއުޒްޑޭ" އަށް ފާތުން ކިޔައިދީފައިވާ ގޮތުގައި، މުޅި ހަޔާތުގައި ވެސް އޭނާ އަށް ކުރެވުނު އެންމެ "މާނަވީ" ކަމަކީ އެ ވަޒީފާ އެވެ.\nހަޔާތުގެ އަޑިގުޑަންތަކުގެ ތެރެއިން ފާތުން ވަނީ ގިނަ ހުރަސްތަކެއް ގިރާކޮށްފަ އެވެ. އުމުރުން 19 އަހަރުގައި ކައިވެނިކޮށް ލިބުނު ދެ ކުދިން ބަލަމުން ރާއްޖޭގަ އާއި އިނގިރޭސިވިލާތުގައި ކިޔަވަން އުޅުނު ގޮތް އޭނާ ބަޔާންކޮށްދީފައިވެ އެވެ. ތިމާވެއްޓާއި ދެމެހެއްޓެނެވި ތަރައްގީގެ ރޮނގުން މާސްޓާސް ޑިގްރީ ހާސިލްކުރުމަށް ފަހު ފާތުން ޔޫއެންޑީޕީއާ ގުޅުނީ 2014ގަ އެވެ.\nކެންސަރު ޖެހިފައިވާކަން އެނގުނު އިރު ރައްޓެއްސަކު ސުވާލަކުރި އެވެ؛ އެ ބަލީގެ ޝިކާރައަކަށް ފާތުން ވާންވީ ކީއްވެގެންތޯ ހިތަށްއަރާ ހެއްޔެވެ؟ ނޫނެކެވެ، ފާތުން ޖަވާބު ދިނެވެ؛ ދުވަހަކު ވެސް އެ ގޮތަކަށް ނުވިސްނަމެވެ؛ ﷲ އަށް އިތުބާރުކުރަމެވެ.\nފާތުން ބުނާގޮތުގައި ހަޔާތުގެ ދަތުރުގައި ކުރިއަށް ދާ ވަރަކަށް، އޭނާ އަށް ބަލި ޖެހުނީ ކީއްވެގެން ކަމާއި އެކަމުން އެހެން މީހުންނަށް އެހީތެރިވެދޭނެ ގޮތް ވެސް އޭނާ އަށް އަންނަނީ ސާފުވަމުންނެވެ. ކޮންމެ ދެ މީހަކުން އެކަކަށް، ދިރިއުޅުމުގެ ކޮންމެވެސް ހިސާބެއްގައި ކެންސަރުގެ ކޮންމެވެސް ބާވަތަކާ ކުރިމަތިލާން ޖެހޭ ކަން އެކި ގައުމުތަކުގެ ތަފާސްހިސާބުން ދައްކާކަން ފާހަގަކޮށް ފާތުން ކިޔައިދިން ގޮތުގައި ރާއްޖޭގެ އެންމެ ނާޒުކު ހިސާބުތަކަށް ދަތުރުކުރުމުގެ ފުރުސަތު ވަޒީފާގެ ސަބަބުން އޭނާ އަށް ލިބެ އެވެ.\n"ކެންސަރާ ބެހޭ ގޮތުން އެކަށީގެންވާ މައުލޫމާތެއް ދުވަހަކު ވެސް ނުލިބިދާނެ ފަދަ މީސްމީހުންނާ ވާހަކަދެއްކުމުގެ ފުރުސަތު އަހަންނަށް ލިބޭ،" އޭނާ ބުނެފައިވެ އެވެ.\n"އެފަދަ ކޮންމެ ފުރުސަތެއްގައި ވެސް، މި ބައްޔަކީ ކޮބައިކަން ބުނެދީ، ކުރީކޮޅު ބަލި ދެނެގަތުމުގެ މުހިއްމުކަން ކިޔައިދީ، އޭގެ ސަބަބުން ވަގުތު އޮއްވާ ފަރުވާ ހޯދަން އަހަންނަށް މަގުފަހިވިކަން ކިޔައިދެން. އަދި އެ މީހުން ދިރިއުޅޭ މާހައުލުގައި ހުންނަ ގެއްލުންހުރި ކެމިކަލްތަކުގެ ނުރައްކާތެރިކަން ވެސް ބުނެދެން. ރާއްޖޭގައި ކެންސަރު ބަލި އިތުރުވުމުގެ މައިގަނޑު އެއް ސަބަބަކީ އެފަދަ ކެމިކަލްތައް ކަމަށް ވުން އެކަށީގެންވޭ."\nކެންސަރުން ރައްކާތެރިވުމަށް ސްކްރީންކުރަން އެހެން މީހުންނަށް ހިތްވަރު ދެމުން، ވަރުގަދަ އަޒުމެއްގައި ހުއްޓަސް ބަލީގެ ކެކުޅުމާއި ހިތްދަތިކަން ފާތުން ތަހައްމަލްކުރެ އެވެ. ކީމޯތެރަޕީގެ ގަދަފަދަ ވޭނާއި ކެންސަރު އެނބުރި އަތުވެދާނެ ކަމުގެ ބިރު އޭނާ އަށް އިހުސާސްވެ އެވެ. އެކަމަކު ފާތުން ބުނަނީ އޭނާ ދިރިހުރީތީ ޝުކުރުވެރިވާ ކަމަށެވެ. އަދި "ކޮންމެ ކަމެއް ވެސް ވާނީ ރަނގަޅަކަށް" ކަމަށެވެ.\nކެންސަރުގެ ތަޖުރިބާ ފާތުން ނަގަނީ ހަޔާތުގެ އާ ފެށުމެއްގެ ގޮތުގަ އެވެ.\nއަންހެނުން ޔޫއެންޑީޕީ ކެންސަރު އުރަމަތީ ކެންސަރު\n6 ކޮމެންޓް, 81 ރިއެކްޝަންސް\nލިޔުންތެރިޔާ އަމިއްލައަށް ސުވާލުތަކެއް އީޖާދު ކުރުމަށް ފަހު ނިންމާލާފައި މިއޮތީ އަޅައިވެސް ނުލައި. ކިޔާ މީހުން ވަކި މިސްރާބަކަށް ގެންދިޔައީ ލިޔުންތެރިޔާ އަމިއްލަޔަށް. އެހެން ހެދުމަކީ އަނިޔާއެއް.\nހަމަ ގައިމުވެސް މާލޭގެ ވެހިކަލް ތަކުން އަރުވާ ދުމަކީ ތި ބަލިން ރައްކާތެރި ކޮށްދޭނެ އެއްޗެއްނޫން. ސިގިރެޓި ހުއްޓުވަން ހީވަނީ އެހެން ކަމެންހެން އެއީ ވަރަށް ރަނގަޅަށް ކުރާކަމެއް. އެކަމަކު މަގުތައް ވިހަދުމުން ތައައްޔަރު ވާތީ އެކަމުން ރައްކާތެރިވާން އެއްވެސް ކަމެއް ނުކުރޭ. ސިގިރެޓްގައި ޕެސިވްކޮށް ބޮވޭމީހުން މަދު. އެހެނަސް އެއްވެސް މީހަކު ބޭނުންވެގެނެއް ނޫން ވެހިކަލުތަކުގެ ކެމިކަލް ދުން ބޮއިބޮއި މިތިބެނީ. ކާކު މިކަމަށް ހައްލެއް ދޭނީ\nފާތުން ސީޑީއީ ކޮންސަލްޓިލް ގައި ވެސް މަސައްކަތް ކުރި.\nހާދަ މޮޅޭ ތިބޭފުަޅާ\nކެންސަރު ޖެހެނީ ކީއްވެގެންތޭ އެއީ މަމެންނަށް ވެސް ނޭގިގެން އުޅޭ މައްސަލަ އަކީ. އެކަން އިނގޭތޯ ބަލަންވީ ދޯ.


Van Dijk Ge Goahakun Arsenal Ah3Point - Vaguthu\nވެން ޑައިކްގެ ގޯހަކުން އާސެނަލް އަށް ތިން ޕޮއިންޓް\nއާސެނަލް ކުޅުންތެރިން ލަނޑު ޖެހުމަށް ފަހު އުފާ ފާޅު ކުރަނީ.\nލިވަޕޫލްގެ ޑިފެންޑަރު ވާޖިލް ވެން ޑައިކު ހެދި ގޯހަކުން އާސެނަލް އިން ޗެމްޕިއަން ލިވަޕޫލް ބަލިކޮށްފިއެވެ.\nއިނގިރޭސި ޕްރިމިއަ ލީގުގައި އާސެނަލް އާއި ލިވަޕޫލް ބައްދަލު ކުރި މެޗު ކާމިޔާބު ކުރީ2- 1 ގެ ނަތީޖާއަކުންނެވެ. މި މެޗުން ލިވަޕޫލް ބަލިވުމާ އެކު އެ ޓީމަށް 100 ޕޮއިންޓް ހޯދުމުގެ ފުރުސަތު ވަނީ ގެއްލިފައެވެ.\nއާސެނަލް ދަނޑުގައި ކުޅުނު މި މެޗުގެ ފުރަތަމަ ލަނޑު އެންޑްރީ ރޮބާޓްސަން ހޯދައި ދިން ފުރުސަތެއްގައި ސާޑިއޯ މާނޭ ކާމިޔާބުކޮށް، ސިޓީން 100 ޕޮއިންޓްގެ ރިކޯޑާ އެއްވަރު ކުރުމުގެ ފުރުސަތު ބޮޑު ކުރިއެވެ. ނަމަވެސް މެޗުގެ 32 ވަނަ މިނެޓުގައި ލިވަޕޫލްގެ ޑިފެންޑަރު ވެން ޑައިކް ފަހަތަށް ޖެހި ޕާހެއް، އާސެނަލްގެ ފޯވާޑް އެލެކްސެންޑްރާ ލަކަޒެޓް ހޯދައިގެން ގޯލަށް ޖަހާ މެޗުގެ ނަތީޖާ ވަނީ ހަމަހަމަކޮށްފައެވެ.\nއަދި ފުރަތަމަ ހާފް ނިމެން އުޅެނިކޮށް ލަކަޒެޓް ހޯދައި ދިން ފުރުސަތުގައި ރެއިސް ނެލްސަން ކާމިޔާބުކޮށް އާސެނަލް އަށް ވަނީ ކުރި ހޯދައިދީފައެވެ. މިއީ ނެލްސަން ޕްރިމިއާ ލީގުގައި ކާމިޔާބު ކުރި އޭނާގެ ފުރަތަމަ ލަނޑެވެ. މި ގޯލް ވަނީ ވެސް ލިވަޕޫލް ކުޅުންތެރިންގެ ފަރުވާކުޑަމުންނެވެ.\nމި މެޗުގެ ހުރިހާ ލަނޑެއް ފުރަތަމަ ހާފްގައި ފެނިގެން ދިޔަ އިރު ދެވަނަ ހާފްގައި ދެ ޓީމުންވެސް ވަނީ ނުރައްކާ ތެރި ހަމަލާތަކެއް ފޮނުވާލާފައެވެ. މި މެޗުން އާސެނަލް މޮޅުވުމާއެކު އެ ޓީމުން ވަނީ ތާވަލްގެ ނުވަ ވަނައަށް ޖެހިލާފައެވެ. ލިވަޕޫލް އިން ތާވަލްގެ އެއްވަނާގައި އޮތީ 93 ޕޮއިންޓާއި އެކުގައެވެ.


Varah Avahah Idhikolhu Muzaaharaa Ah Nikuhnaanan: Niuma - Vaguthu\nވަރަށް އަވަހަށް އިދިކޮޅު މުޒާހަރާއަށް ނިކުންނާނަން: ނިއުމާ\nފިލްމީ ތަރި ނިއުމާ މުހައްމަދު -- ސްކްރީންޝޮޓެއް\nމާލޭގެ އަމާންކަން ނަގާލުމަށް އިދިކޮޅު ފަރާތްތަކުން ރާވާ ހިންގަމުންދާ މުޒާހަރާތަކުގައި ބައިވެރިވާނެ ކަމަށް ފިލްމީ ތަރި ނިއުމާ ބުނެފިއެވެ.\nފިލްމުތަކާއި ލަވަތަކުން ކުޅަދާނަ އެކްޓިން ދައްކައި ދިވެހި ފިލްމީ އެވޯޑުން ފާހަގަކޮށްލެވޭ ވަނަތަކާއި އެވޯޑުތައް ހާސިލްކޮށްފައިވާ ނިއުމާ މިއަދު ކުރި ޓުވީޓެއްގައި ބުނެފައިވަނީ ވަރަށް އަވަހަށް މުޒާހަރާތަކުން ފެނިގެންދާނެ ކަމަށެވެ.\nIA varah avahah fennaane! #NotInMaldives https://t.co/djc6In7k7x\n— newmer (@newmerrr) February 28, 2018\nމުޒާހަރާއިން ފެންނާނެކަމަށް ނިއުމާ ބުނެފައި ވަނީ މުޒާހަރާގައި ބައިވެރިވުމަށް އޭނާ އަށް މީހަކު ދައުވަތު ދިނުމާއި ގުޅިގެންނެވެ.\nފަހަކަށް އައިސް ނިއުމާއަށް ބޮޑެތި ފާޑު ކިއުންތަކެއް އަމާޒުވަމުންދާ އިރު ނިއުމާ ގެންދަނީ ދިވެހި ރާއްޖޭގެ އަމާންކަން ނަގާލާ ޤައުމު ހަލަބޮލި ކުރުމަށް އިދިކޮޅު ފަރާތްތަކުން ކުރަމުންދާ މަސައްކަތަށް ހިތްވަރުދީ ޓުވީޓްތަށް ކުރައްވަމުންނެވެ.\nމާޗް 1, 2018 14:07\nނިއުމާ އޭ؟ އެއީ ކޯއްޗެއް؟ އިންޑިއާއިން އަނެއްކާވެސް އާ ޕްރޮޑަކްޓެއް ގެންނަން ފެށީތަ؟\nމާޗް 1, 2018 14:08\nނިއުމާ މެން ހީކުރަނީ ސަރުކާރު ވެއްޓެން އުޅެނީ ކަމަށް ދޯ. ދެން އަންނަ ސަރުކާރަކުން ރަނގަޅު މަގާމެއް ލިބޭނެކަމަށް ތެޔޮ އަރައިގެން ތިއުޅެނީ. ހިތުން ވަރަށް މޮޅަށް ދޯ ތި ޕްރިޑެކްޓް ކުރަނީ؟\nމާޗް 1, 2018 14:09\nއަސްތާ، މީނަ ނިކުމެއްޖެއްޔާ ހަމަވަގުތުން ސަރުކާރު ވެއްޓޭނެ.... އާދޭސްކޮށްފަ މިބުނަނީ، ހެޔޮނުވާނެ ނުނުކުންނައްޗޭ.....\nމާޗް 1, 2018 14:10\nހައްދު ދެއްތޯ !\nމާޗް 1, 2018 14:12\nއަދިވެސް މަގުމައްޗަށް ނުކުމެ މީހުންނަށް އުނދަގޫތަކުރަންވީ އުމުރުތިޔަ ހުސްކޮއްލީ ނިވާކަން ކުޑަ ހެނދުންތައްލާން ނެށުމާއި ފިލްމު ކުޅުމުގަ ބާކީ ދުވަހެއް އޮތީޔާމުން އަޅުކަން ކޮއްލާން ރަގަޅަށް އުޅެވޭތޯ ބަލާބަލަ ތިޔަ ސިޔާސީ ހަރަކާތަށް ނުނިކުމެއް ވާނެ މޮޅެއް ވަކިނޯންނާނެ ނިއުމާ އެމީހުންގެ ބޭނުން ފުދުނީމަ އަޅަވެސްނުލާނެ\nމާޗް 2, 2018 10:09\nކޮބައިތަ މައްސަލައަކީ..... ދެން އޮތް ފޮތިކޮޅުވެސް އެއްލާލާފައި މަގުމައްޗަށް ނުކުތުމުން އެކޮއި ބަލަން ނިކުންނަ މީހުން ގިނަކަމުން މުޅި މާލެ ތޮއްޖެހޭނެ.\nމާޗް 1, 2018 14:14\nނިއުމާ ދިޔައީމަ ސަރުކާރު ވެއްޓެން މަޑުކޮށްލީކަން ނޭގޭ..\nމާޗް 1, 2018 14:15\nކުޑަ ގޮޅި ބަލާލަން ދާން ބޭނުންވާވާހަކަ ބުނީމަ ވީނު ....\nމާޗް 1, 2018 14:22\nމާޗް 1, 2018 14:24\nބަލަ މާކުރިންވެސް ތިޔަ އޮތީ ޤައުމުގެ ހަލަބޮލިކަން ޔާމީނު ނަގާލާފައޭ\nމާޗް 1, 2018 14:25\nނިއުމާ އަވަސް ކުރޭ\nދެންވާނީވެސް އެހެން. ހާލަތު ނިޔާކުރި ގޮތުން ކުޅެލާނެ ފިލްމު ގަނޑެއްވެސް ނުލިބޭނެ. ދެން އެންމެ ފަސޭހައިން ލާރިއެއް ލިބެން އަތުން ފައިން މަސައްކަތެއް ކުރަން ނޭނގޭ މީހުންނަށް އޮތް މަގަކީ އެއީ.\nމާޗް 1, 2018 14:30\nހުމްމްމްމްމްްމް އޭނަ ނުނިކުމެގެން މުޒާހަރާ ނުކުރެވިގެން އެ އުޅެނީ\nމާޗް 1, 2018 14:31\nތީ ކާކު ދެން ދެން ތިމާވަރެއްނެތިގެން ތިއުޅެނީ ތީ ހަަމަ ރަނގަޅު ތުންފުއްސެއް ...\nމާޗް 1, 2018 19:56\nދޮގެއްނޫން ފޫހި ވަރަށް\nމާޗް 1, 2018 14:33\nކަލޭކަހަލަ 100 ނިއުމާ މުޒާހަރާ އަށް ނިކުތަސް ކަހެރިވަކެކޭވެސް ހިތަކަށް ނާރާ ... ތިކާކުތަ؟ .....\nމާޗް 1, 2018 14:35\nތިދެން މަމެންނަށް މާބޮޑު ކަމެއް ނޫން. ތިޔަ މީހަކު ކުޅުނު އެންމެ ފިލްމެއް ވެސް މަށެއް ޝޭހު އިމްރާނެއް ނުބަލާ\nމާޗް 1, 2018 14:36\nނިކުމެބަލަ ނިކުތި ޖަލަު\nކަލޭ މޮޔަނުވޭ!! ކަލޭ ކިތަނެ ވަރަކަށް މުޒާހަރާއަށް ނިކުތަސް ހެޔޮ!!! އެކަމަކު ގާނޫނީ އިމުގެތެރޭ ހުންނަން ދަސްކުރާތި!! ކޮންމެހެން އިޝްތިހާރު ކުރާނެ ކަމެއްނެތް!!!\nމާޗް 1, 2018 14:37\nޢަދިވެސް މީހަކާ އިންނަން ވީ. ތީ ކާކު؟\nމާޗް 1, 2018 14:39\nއަސްތާ.... ހަތަރެސްކަން ހަމަވީ... ވެރިކަން ތި ވެއްޓުނީ.... ރައިސް ޔާމިން އަވަހަށް އެހެން ވަޒީފާއެށް ހޯދަންވީ..........މިކަހަލަ ރަންޑިއަކު މަގުމަތިން ފެނުނީމަ ސަރުކާރުގަ ތިބި ބަޔަކުހަލާކުވެ ހިގައިދާނެ........\nމާޗް 1, 2018 14:42\nތިޔަދެން ސަރުކާރު ވެއްޓުނީ\nމާޗް 1, 2018 14:45\nއަޅޭ ނުދޭބަ ވެއްޓިދާނޭ ތިފަހަތުން ހާދަ ބާކީއެއް ދާނޭ ޕްލީސް ނިއޫ މަޑުކޮށްބާ! އަހަރުން މިތިބީ ބަލަން.\nމާޗް 1, 2018 14:46\nބޮޑު ފަހުރެއްތީ އަށްޗީ\nމާޗް 1, 2018 14:55\nޔާރައްބީ. ދެން ކިހިނެއްބާ ހަދާނީ. މިދެން ދުވަސް ދިޔައީ. އިލްމްވެރި ޕޮލިޓިކަލް ސައިންސްގެ މާހިރެއް.\nމާޗް 1, 2018 14:56\nތިޔަ މާ ތިޔަ މިލާ މޯޅިވީ ދެންގަސްދަށުން ހޮވާނެ މީހަކުވެސް ނުހުންނާނުންތޭ!\nކަލޭ ޕްރޮޓެސްޓް ކުރާނީ ހުރިހާ މުސްލިމުން ސްކަރޓް ލައިގެން ނަށަން ނުނުކުންނާތީތަ؟\nއެކަކު ގިނަވާނެ. މިވެސް ދެން ވަރެއް. މާޗްމަހުގެ މެންދުރު ގަޑީގަ އައިސް ވިރި ހުސްވާހާ އަވަހަށް އިދިކޮޅު މީހުންގެ މުޒާހަރާ ވިރި ހުސްވަމުން އެދަނީ.\nނިއުމާ އެކޯ މީދެން ކާކު އިސްތިހާރު ކޮށްފަ މުޒާހަރާއަށް ނުކުންނަން ހީވަނީތަ އަމިއްލަ އަށް ތިމާ މީ މާމޮޅު މީހެއް ކަމަށް އައްޗި އައްޗީ\nމާޗް 1, 2018 15:14\nއަހަރެންބުނާނެ އެއްޗެއްނެތް! ބަލިވެ އުޅޭ ދެކުދިންގެ މަންމައެއް! ކުރާނެކަމެއް ނެތީޔާ ލިބުނު ފިލްމްސްޓާރުގެ ލަގަބު ހޯދައިގެން ޑްރާމާއެއް ކުޅެންމާ ރަނަގަޅުވާނެ!\nމާޗް 1, 2018 15:50\nޥަރުގަދަ ފަހުލަވާނެއް ތިދެން ސަރުކާރު ވެއްޓުނީ މިދެންކާކު\nމާޗް 1, 2018 16:03\nމާޗް 7, 2018 13:05\nމާޗް 1, 2018 16:04\nނިއުމާ ނިކުންނަރޭ ރައީސްޔާމީން އިސްތިއުފާދޭނެ\nމާޗް 1, 2018 16:06\nނިއުމާ އަށްބުނެލަން މީހާގެ އަގުވެއްޓުން ނޫންއެހެންކަމެއްނުވާނެ ތީގޯހެއް\nމާޗް 1, 2018 17:19\nފަތިސް ހަނދުވަރު2ނެރޭ\nމާޗް 1, 2018 20:11\nމީނަ ނުނިކުންނާތީކަން ނޭނގެ މިކަން ނުވެގެން މި.އުޅެނީ.އެހެންޏަ މިދެން ކާކޫ. ހުރުމެކޭ ނެތުމެކޭ އެއްވަރު\nމާޗް 1, 2018 20:36\nމީނަ އުމުރުދުވަހު ފާފަ ކުރުންމަތީ ކަންނޭންގެ ހުންނަން ބޭނުންވަނީ\nމާޗް 2, 2018 01:12\n.ވެރިކަމުގައި ހުންނެވީ ކުޅަދާނަ މާލިމީއެއް. .މުޒާހަރާތަކުން ހުރިހާ މީހުންވެސް ފެންނަންވީ. ޢެކަމަކު ވަރުބަލިވުން ނޫން ކަމެއް ނެތް.\nމާޗް 2, 2018 02:13\nތިއީ ދޯ ދެން ނުކުރެވި އޮތް ކަމަކީ؟\nމާޗް 2, 2018 12:46\nމިދެން ކާކު، ފިލްމުތައް ކުޅެކުޅެ މަޝްހޫރުވެގެން ، މީހުން ބަލައި ނުގަތީމަ، މަޝްހޫރުވާނެ ގޮތެއް ހޯދީދޯ، ތިކަމުންވެސް މީހުން ކަލެއަށް ކުރާނީ ފުރައްސާރަ، ކަލޭ އުޅޭ ފިލްމެއްވިއްޔާ މަ ނުބަލަން. ނިއުމާއޭ ބުންޏަސް ހޮޑުލަވާ.\nމާޗް 2, 2018 18:27\nމާޗް 2, 2018 18:29\nނިއުމާވީމާ ވީމުޒާހަރާޔަށް ނުނިކުންނަންތަ ސާބަސް ނިއުމާ\nމާޗް 5, 2018 12:55\nސާބަހޭ ނިއުމާ ތި ގެނާ ނިންމުމަށް\nމާޗް 7, 2018 08:10\nމާޗް 7, 2018 08:44\nބޮލެެެއް އިތުރުވުން ނޫން އެހެން ކަމެއް ނުވާނެ. މިކަހަލަ ލާދީނީ މީހުން ނައް ހީވާ ކަހަލަ މށަކީ ވެސް ރައިޔިތުން ގެ ތާއީދުކުރާމީހެކޭ ދެން އަތް ޖަހާ\nމީހާގެ މުޅި އުމުރު ދުއްވާލީ ﷲ ނަހީކުރެއްވި މަސައްކަތެއް ކޮށްގެން މަޝްހޫރުކަން ހޯދަން. އެހެން އުޅުނު އިރު ނޭނގުނު ތިމާގެ ސޫރައަށް އައިބަދަލުވެސް. ދެން އުމުރުގައި ބާކީ އޮތްބައި އުޅެން ދިމާކުރީ މީހުންނަށް ދުއްތުރާކުރުމުގައި. ނިމިގެން ދާނީ ދުނިޔޭގެ ލެއްވި ހުރިހާ ނުބައިކަމަކާއި ދުއްތުރާލެއްވެސް މީހުންނަށް ކޮށްފައި ތޯއްޗެއް. ޗި. ފިލްމީ ތަރިންނޯ.\nމާޗް 7, 2018 09:24\nއމ ހަދާން ކޮއްބަލަ! ކަލޭ ބ ކުޅެން ވީ އެއްނު!\nމާޗް 7, 2018 09:34\nމޭކަޕް އުގުޅައިގެން ޒުވާންވެގެން ނުކުންނާތި!\nމާޗް 7, 2018 09:50\nނިއުމާ މެން ކަހަލަ މީހުންގެ ފުލް ބަރަހަނާ ނުފެންނަ ފިރިހެނަކުވެސް ފިލްމީ ދާއިރާގައި ނޫޅޭނެ.އަހަރެން ކޮންޕެއް ހާވަނިކޮށްވެސް ފެނިއްޖެ ނިއުމާގެ މިކަހަލަ ފޮޓޯއެއް!\nމާޗް 7, 2018 11:03\nމިހާރު ކުޅޭނެ ފިލްމެއް ނުލިބުނީމަ އުނގުޅޭނެ ބަޔަކު ހޯދަންވެގެން ނުކުންނަނީ، ނިއުމާއަކަށް ނު އުނގުޅިއެއް ނުހުރެވޭނެ.\nމާޗް 7, 2018 12:44\nމިހާރު މިވެއްޓުނީ.އަޅެ މިއީ ކިހާވަރެއްގެ މީހެއްތަ! (ކުރީގެ ނަމުން އަގުލީމާ،މިހާރު ނިޢުމާ)\nމަންޖޭ! މަންޖެ މުޒާހަރާއަށް ނިޖުމެގެން ކުރާނެ އެއްވެސްކަމެއް ނޮއޮންނާނެ. މަންޖެއަކީ ސިޔާސީ ބުރަދަނެއްހުރި މަންޖެއެްނޫން. މަންޖެ ފިލްމުކުޅެގެން އެވޯޑެއް ލިބުމަކީ ކިބުރުވެރިވާންވީ ކަމެއްނޫން. މަންޖެގެ ފަހަތުގަ ސިޔާސީގޮތުން ރައްޔިތުން ނެތްކަން ހަނދާންކުރާތި.\nމާޗް 7, 2018 14:53\nވަރަށް ވަރުގަދަ ގޮޮލަޔަކީތާ! މާ މާތް ކަމަކީބާ.\nމާޗް 7, 2018 18:13\nނިއުމާ މުޒާހިރާގައި ބައިވެރިވެއްޖެއްޔާ ޔާމީނު ހާޓުއެޓޭކެއް ޖެހިދާނެ!!


Mi aharu nimeyiru MIFCO akee gellun nuvaa kunfunyakah badhalu vaane: Raees\nއަހަރު ނިމޭއިރު ގެއްލުން ނުވާ ކުންފުންޏަކަށް މިފްކޯވާނެ: ރައީސް\nތިނަދޫގައި ރައީސް ސޯލިހު މިރޭ ވާހަކަފުޅު ދައްކަވަނީ\nމި ސަރުކާރުން މިފްކޯގެ ހިންގުމަށް ބޮޑެތި ބަދަލުތަކެއް ގެންނަން ރާވާފައިވާ ކަމަށާއި އެގޮތުން މި އަހަރު ނިމޭއިރު އެ ކުންފުންޏަކީ ގެއްލުން ނުވެ ހިނގާ ކުންފުންޏަކަށް ބަދަލު ވާނެ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nމަސްވެރިކަަމުގެ ދާއިރާއާ ގުޅޭ ގޮތުން ރައްޔިތުންގެ ހިޔާލު ހޯދުމަށް ގދ. ތިނަދޫގައި މިހާރު ކުރިޔަށް ދާ "ޖަޒީރާ ހޮޅުއަށި" ބައްދަލުވުން ފެއްޓެވުމުގެ ގޮތުން ރައީސް ސޯލިހު ވިދާޅުވީ ޓޫރިޒަމްގެ ފައިދާ ރާއްޖެއަށް ލިބެން ފެށުމުގެ ކުރިން ދައުލަތަށް ލިބޭ އާމްދަނީގެ އެންމެ ބޮޑު ހިއްސާއެއް ކުރަމުން އައި މަސްވެރިކަމުން ކަމަށެވެ. އަދި މިއަދު އާމްދަނީގެ އެންމެ ބޮޑު ހިއްސާއެއް އަދާ ކުރާ ބަޔަކަށް ނުވި ނަމަވެސް މަސްވެރިކަަމަކީ ސީދާ ރައްޔިތުންގެ އަތަށް އެންމެ ގިނަ ފައިސާ އަރާ މަސައްކަތް ކަމަށް ރައީސް ވިދާޅުވި އެވެ. އެގޮތުން މިފްކޯ އިން މިދިޔަ އަހަރު މަސް ގަތުމަށް 813 މިލިއަން ރުފިޔާ ހަރަދުކޮށްފައިވާ ކަމަށާއި މި އަހަރުގެ މިހާތަނަށް އައިއިރު ވެސް 467 މިލިއަން ރުފިޔާ ހަރަދުކޮށްފައިވާ ކަމަށް ރައީސް ވިދާޅުވި އެވެ.\nއިތުރު ހިސާބުތަކަށް އަލިއަޅުވާލައްވަމުން ރައީސް ސޯލިހު ވިދާޅުވީ ރާއްޖެ އިން ބާނަނީ 150،000 ޓަނުގެ މަސް ކަމަށާއި އޭގެ ތެރެއިން މިފްކޯއަށް ގަނެވެނީ 42،000 ޓަނު ކަމަށެވެ. އަދި އެހެން ފަރާތްތަކަށް 100،000 އެއްހާ ޓަނުގެ މަސް ގަނެވޭ ކަމަށް ރައީސް ވިދާޅުވި އެވެ. މިފްކޯއަށް ގަންނަ މަހުގެ ތެރެއިން ބަންދު ކުރެވެނީ 28 ނުވަތަ 30 ޕަސަންޓު މަސް ކަމަށާއި ނަމަވެސް ފިނިކޮށްގެން ބޭރު ކުރާ މަހަށް ވުރެ ބަންދުކޮށްގެން ބޭރު ކުރުރުމުން ލިބޭ އަގު ހަތަރު ގުނަ އިތުރުވެގެން ދާ ކަމަށް ރައީސް ސޯލިހު ވިދާޅުވި އެވެ.\n"ފެންނަން އޮތް ހަގީގަތަކީ މިފްކޯގައި ފައިދާ ވާ ހަމައެކަނި ތަނެއްގެ ގޮތުގައި މިއަދު މިއޮތީ ފެލިވަރު. ފެލިވަރަކީ މަސް ބަންދުކޮށްގެން ބޭރު ކުރާ ތަނެއް. ކޫއްޑޫ ވިޔަސް އައްޑޫ ވިޔަސް ކަނޑުއޮތްގިރި ވިޔަސް މިވަގުތު އެ ހިންގަނީ ގެއްލުމުގައި. އެހެންކަމުން ރާއްޖެއަށް މި ބާނާ މަސް އަދި މިފްކޯއަށް މި ގަންނަ މަސް ޕްރޮސަސްކޮށްގެން ބަންދުކޮށްގެން ބޭރު ކުރެވިއްޖެއާ މިހާރު މިލިބޭ އަގަށް ވުރެ ބޮޑު އަގެއް ލިބޭނެ،" ރައީސް ވިދާޅުވި އެވެ.\nރައީސް ވިދާޅުވީ ރާއްޖޭގައި ބާނާ މަހުގެ ބޮޑު ބައެއް ޕްރޮސަސް ކުރެވި ބަންދުކޮށްގެން އެކްސްޕޯޓު ކުރުން ގިނަ ކުރަން ޖެހޭ ކަމަށާއި އޭގެން ލިބޭ އާމްދަނީ އިން މިފްކޯއަށް މަސް ގަންނެވޭ މިންވަރު އިތުރު ކުރެވޭނެ ކަމަށެވެ. އެ ކުންފުންޏަށް އެފަދަ ބޮޑެތި ބަދަލުތަކެއް ގެންނަން މި ސަރުކާރުން ނިންމާފައިވާ ކަމަށާއި އެ ބަދަލުތަކާއެކު މި އަހަރު ނިމޭއިރު މިފްކޯއަކީ ގެއްލުން ނުވާ ކުންފުންޏަކަށް ބަދަލުވާނެ ކަމަށް ރައީސް ސޯލިހު ވިދާޅުވި އެވެ.\n"ކެމްޕެއިން ތެރޭގައި ވައުދުވީ ފަަދައިން ފުރަތަމަ ކަމަކަށް މިފްކޯއަކީ ގެއްލުން ނުވެ ހިންގާ ތަނެއްގެ ގޮތުގައި ހެދުމުގެ މަސައްކަތް ކުރަމުން މި ދަނީ. އިރާދަކުރެއްވީއާ މި އަހަރު ނިމޭއިރު މިފްކޯއަކީ ގެއްލުން ނުވެ ހިނގޭ ތަނެއްގެ ގޮތުގައި ބަދަލުގެން ދާނެ އަދި އެއަށް ފަހުގައި މި ދެންނެވި ފަދައިން ރާއްޖެއަށް ބާނާ މަސް އިތުރަށް ޕްރޮސަސްކޮށް އިތުރު އަގު ހޯދޭނެ ކަމީ ޝައްކެއް އޮތް ކަމެއް ނޫން،" ރައީސް ވިދާޅުވި އެވެ.\nމިހާރު އޮންނަނީ ރާއްޖޭގައި ބާނާ މަސް ޒޯނުތަކަކަށް ބެހާލުމަށް ފަހު ވަކި ފަރާތްތަކަށް އޭގެ ކޮންޓްރޯލު ދީފައި ކަމަށާއި ނަމަވެސް އެއީ ހުޅުވާލެވިދާނެ ކަމެއް ކަމަށް ރައީސް ސޯލިހު ވިދާޅުވި އެވެ. އެގޮތުން ރާއްޖޭގެ ކޮންމެ ސަރަހައްދަކުން ކޮންމެ މީހަކަށް މަސް ގަތުމުގެ ފުރުސަތު ހުޅުވާލުމުން އޭގެ ފައިދާ މަސްވެރިންނަށް ވަރަށް ބޮޑަށް ކުރާނެ ކަމަށް ވެސް ރައީސް ވިދާޅުވި އެވެ. އެކަމާ ބެހޭ ގޮތުން ދިރާސާއެއްކޮށް އެ މައްސަލަ އިކޮނޮމިކް ކައުންސިލްއަށް ހުށަހަޅާފައިވާ ކަމަށާއި މިއަދު ސަރުކާރުން ހުރީ އެ މަސަައްކަތް ނިންމުމުގެ މަރުހަލާގައި ކަމަށް އެމަނިކުފާނު ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު މިފްކޯ ފިޝަރީޒް އެންޑް އެގްރިކަލްޗާ މިނިސްޓްރީ + ގދ. ތިނަދޫ ޖަޒީރާ ހޮޅުއަށި\nމަސްވެރިންގެ ޝަކުވާތައް ސަރުކާރަށް އޮއްސާލައިފި\nމީރާގެ ޖޫރިމަނާތައް ހުއްޓުވަން ގާނޫނު ބަދަލު ކުރާނަން: ރައީސް\nޖަޒީރާ ހޮޅުއަށީގެ ބައްދަލުވުމަށް ރައީސް ތިނަދޫއަށް


މާރުކޭޓް ގޮޅިތަކަށް އެދޭ ފޯމް ހުށަހެޅުމުގެ މުއްދަތު އިތުރުކޮށްފި - Male' City Council\nމާލޭ ސިޓީ ކައުންސިލުން ހިންގާ ދަތުރުވެރިންގެ މާރުކޭޓާއި، ލޯކަލް މާރުކޭޓްގެ ގޮޅިތަކަށް އެދުމުގެ ފުރުޞަތު އިތުރުކޮށްފިއެވެ. މިކަން ޢާއްމުކޮށް ސިޓީ ކައުންސިލުން ކުރި އިޢުލާންގައިވާގޮތުން ގޮޅިތަކަށް އެދި ހުށަގެޅުމުގެ އެންމެ ފަހު ތާރީޚަކީ އަންނަ އޯގަސްޓްމަހުގެ 17 ވަނަދުވަހެވެ. އެދުވަހުގެ 14:00 އާއި ހަމައަށް ފޯމު ބަލައިގަންނަގޮތަސް ވަނީ ހަމަޖައްސާފައެވެ.\nގޮޅިތަކަށް އެދުމުގެ މުއްދަތު އިތުރުކުރީ، ގޮޅިއަށް އެދުމުގައި ހުށަހަޅަންޖެހޭ ޓެކްސް ދެއްކި ކަމުގެ ލިޔުން ހޯދުމަށް އެކަށީގެންވާ މުއްދަތެއް ކުރީގެ އިޢުލާނުން ދެވިފައިނުވާތީ ގިނަ ފަރާތްތަކކަށް ދަތިތަކާ ކުރިމަތިވަމުންދާތީ އެކަމަކީ ހަގީގަތުގައިވެސް ދަތިވާނެކަމެއްކަމަށް ކައުންސިލަށް ގަބޫލުކުރެވޭތީއެވެ. ޓެކްސް ދެއްކިކަމުގެ ލިޔުން ދޫކުރުމުގައި މުއްދަތެއް ނަގާކަމަށް ކައުންސިލަށް ވަނީ ފާހަގަކުރެވިފައެވެ. ކުރިން އުޢުލާންކޮށްފައިވަނީ އޮގަސްޓްމަހުގެ2ވަނަ ދުވަހުގެ 14:00 އަށް މުއްދަތު ހަމަވާގޮތަށެވެ.\nމާރުކޭޓްތަކުން މި ފަހަރު ހުޅުވާލައިފައިވަނީ ޖުމްލަ 349 ގޮޅި ކުއްޔަށް ދޫކުރުމަށެވެ. އެއީ ލޯކަލް މާރުކޭޓުން 186 ގޮޅިއާއި ދަތުރުވެރިންގެ މާރުކޭޓުން 163 ގޮޅިއެވެ. ލޯކަލް މާރުކޭޓްގެ ގޮޅިތަކުގެތެރޭގައި ހިމެނެނީ ތަރުކާރީއާއި މޭވާ ވިއްކުމަށް ޚާއްޞަ 100 ގޮޅިއާއި، ވަޅޯމަސް ވިއްކުމަށް ޚާއްޞަ 32 ގޮޅިއާއި، ލުއިކާނާއާއި ސޮފްޓް ޑްރިންކްސް ވިއްކުމަށް ޚާއްޞަ 35 ގޮޅިއާއި، ” ގަޑިކަމަރު ” ވިއްކުމަށް ޚާއްޞަ 19 ގޮޅިއެވެ.\nމާރުކޭޓް ގޮލީތަށް އަލުން ކުއްޔަށް ދިނުމަށް ހުޅުވާލީ މިހާރު ހުރި ގޮޅިތަށް ދޫކުރި މުއްދަތު ހަމަވެފައިވާތީއެވެ.


Bale akee molhu kulhuntheriyehkan saabithu kohdheyn jehey: Zidane\nބޭލްއަކީ މޮޅު ކުޅުންތެރިޔެއްކަން ސާބިތު ކޮށްދޭން ޖެހޭ: ޒިދާން\n-6months ago 1 - އަމީން\nރެއާލް މެޑްރިޑަށް ކުޅެމުން އަންނަ ވޭލްސްއަށް ނިސްބަތްވާ ގަރެތް ބޭލްއަކީ މޮޅު ކުޅުންތެރިޔެއްކަން އޭނާ ސާބިތު ކޮށްދޭން ޖެހޭ ކަމުގައި ކޯޗް ޒިދާން ބުނެފިއެވެ.\nނިމިދިޔަ ސީޒަނަށްފަހު ރެއާލް ދޫކޮށްލާނެކަމަށް ގަބޫލުކުރެވުނު ބޭލް، އެހެން ކްލަބަކަށް ބަދަލުވުމަކީ ރެއާލްއައި ގުޅުންހުރި ހުރިހާ އެންމެނަށްވެސް އެންމެ ފައިދާހުރި ގޮތް ކަމުގައި ބުނި ޒިދާން، މިހާރު މިމޭރުމުން ބޭލްއައި މެދު ވާހަކަ ދައްކަން ފަށާފައިވަނީ ހަޒާޑް އަދި އަސެންސިއޯއަށް އަނިޔާގެ މައްސަކަތަކެއް ކުރިމަތިވެފައިވާތީ ކަމުގައި ބެލެވެއެވެ.\nކުރިއަށް އޮތް ލީގު މެޗުގެ ކުރިން ވާހަކަ ދައްކަމުން ޒިދާން ބުނީ، ސެލްޓަ ވީގޯ އަތުން ރެއާލް މޮޅުވި މެޗުގައި ބޭލް ދެއްކި ކުޅުމައި ދޭތެރޭ ވަރަށް ހިތްހަމަޖެހޭ ކަމަށައި، އެނާއަކީ މޮޅު ކުޅުންތެރިޔެއްކަން އެންމެނަށް އެނގޭ ކަމަށެވެ. ކުރިއަށް އޮތް ތަނުގައިވެސް އޭނާ އެކަން ސާބިތުކޮށްދޭން ޖެހޭ ކަމަށްވެސް ޒިދާން ބުންޏެވެ.\nމާޒީވެދިޔަތަނުގައި ހުރިހާ އެންމެންގެ ފަރާތުންވެސް ބުނަން ބޭނުން ނޫން ގިނަ ވާހަކަތަކެއް ދެކެވިފަވާކަމަށައި، އެހެންނަމަވެސް އެންމެ މުހިންމު ކަމަކީ ކުޅުންތެރިޔާ ކްލަބުގައި މަޑުކުރަން ބޭނުންވުން ކަމުގައި ޒިދާން ފާހަގަކޮށްފައިވެއެވެ.\nއޭރުގެ ރެކޯޑް ޓްރާންސްފާ ފީއެއް ކަމުގައިވާ 85 މިލިއަން ޕައުންޑަށް ޓޮޓެންހަމްއިން ރެއާލްއަށް ބަދަލަުވި ބޭލް ވަނީ ހަތަރު ޗެންޕިއަންސް ލީގް، ސްޕެނިޝް ލީގް، ކޮޕާ ޑެލްރޭ، އަދި ތިން ފަހަރެއްގެ މަތިން ޔުއޭފާ ސުޕަރ ކަޕާއި ކްލަބް ވޯލްޑް ކަޕް ރެއާލްއަށް ކާމިޔާބުކޮށް ދިނުމުގައި މުހިންމު ދައުރެއް އަދާކޮށްފައެވެ.\nއަނިޔާގެ ގިނަ މައްސަލަތަކެއް ދިމާވުމާ ގުޅިގެން އުމުރުން 30 އަހަރުގެ ބޭލްއަށް މިދިޔަ ސީޒަނުގައި ކުޅެވިފައިވަނީ އެންމެ 42 މެޗުގައެވެ. އޭގެ ތެރެއިން ބައެއް މެޗުތަކުގައި ރެއާލްގެ ސަޕޯޓަރުން ވަނީ ބޭލްގެ ކުޅުން ދަށްކަމަށް ބުނެ އޭނާއަށް މަލާމާތައި ފުރައްސާރަ ކޮށްފައެވެ.\nބަލަ ޒިދާނުގެ މޮޅުކަން ސާބިތު ކޮއްދީބަލަ މި ސީޒަނުގަ!!!!!\nކޮރޯނާވައިރަސްގެ ބިރާހުރެ ޔުނައިޓެޑް ތިބެން ހަމަޖެއްސި ހޮޓެލް ބަދަލުކޮށްފި01 week ago\nނިއު ލެގޫން ސްވިމިންގ ކްލަބާއި އޯޓިޒަމް އެސޯސިއޭޝަން ގުޅިގެން ފެތުމުގެ ޚާއްސަ ކްލާސްތަކެއް!01 month ago\nރާއްޖޭގެ ކޯޗުކަމަށް ރިވާލްޑޯ ގެންނަން މަސައްކަތްކުރަނީ 1 1 month ago\nތަފާތު ދުވުންތަކާއި އެކު މިއަހަރުވެސް މޯލްޑިވްސް އިންޓަރނޭޝަނަލް މެރަތަން އޮންނާނެ!01 month ago\nމިދިޔަ އަހަރު އިންދި އޮއްތަކުގެ މޭވާ މިއަހަރު ފެނިގެންދާނެ: މަހުލޫފު01 month ago\nޒުވާން ފެތުންތެރިޔާ މުބާލް އަނެއްކާވެސް ގައުމީ ރެކޯޑެއް އާކޮށްފި 12months ago\nއައްޑޫ މެރެތަން ކާމިޔާބުކަމާއި އެކު ބާއްވައިފި02 months ago\nއެންމެފަހުން ކޯޗު ސެގާޓް މަގާމުން ވަކިކޮށްފި 12months ago


Roadha aai Dhivehin | Dhiislam\nޖައިޝާން ސަޢީދު މެއި 10, 2019\nޒީނަތްތެރި ކުރެވިއްޖެއެވެ. އަހަރެއަހެރެމެންގެ ގެދޮރެވެ. ޖަރީކުރެވިއްޖެމެއެވެ. ރީތިވިހާ ކުލަތަކުންނެވެ. ގޭގެ ދޮރުފޮތިތައްވެސް ހަމަ އެހާމެއެވެ. އަދި ކިއެއްތަ؟ ކާ ތަށި، ސަމުސާވެސް އައު ކޮށްފިއެވެ. ސުފުރާމަތިވެސް ދޮވެ ސާފުކުރެވިއްޖެއެވެ. މިފަހަރު ރޯދައަށް ލިބުނު ޢިނާޔަތުން ކުރެވުނުހާވެސް ކަމަކީ މިއީއެވެ. ތާޒާ މޭވަޔާ ތަރުކާރީން އައިސްއަލަމާރި ފުރި ބާރުވެއްޖެއެވެ. ހަމަ އެންމެ ސަބަބަކަށްޓަކައެވެ. ރަމަޟާން މަހަށް ތައްޔާރުވުމުގެ ގޮތުންނެވެ. އަމާންކަމާއި އޮމާންކަމާއެކު ރޯދަތައް ހިފުމަށްޓަކައެވެ. ހިތް ބޭނުންވިހާ އެއްޗަކުން ކެއުމަށް އިންސާފުކުރުމަށެވެ. އަދި ހަމައެހެންމެ، ނުކެވުނެއްކަމަކު ރޯދަވީއްލާ ވަގުތުގައި ސުފުރާމަތި ތިޔާގިވީމާ އެ ލިބޭ ހިތްހަމަޖެހުން ލިބިގަތުމަށްޓަކައެވެ. އެހެނަސް، ރަމަޟާން މަހަށް ތައްޔާރުވުމީ އިސްވެ މިދެންނެވުނު ކަންކަން ތަރުތީބުވެގެން އައުންތޯއެވެ؟ ނުވަތަ، އަހަރެމެންގެ ހިތް ނިޔަތް ޚާލިޞްކޮށް، ސާފުވެގެންވާ ހިތަކައިގެން މި މާތް މައްސަރާއި ބައްދަލުކުރުން ހެއްޔެވެ؟\nޝައްކެތްނެތެވެ. އެއީ ދިވެހީންގެ ކަށީގައި ހިފައިފައި ހުރިކަމެކެވެ. އަހަރެމެން ރަމަޟާން މަހަށް ތައްޔާރުވަނީ ދުނިޔެވީ އެދުންތަކުން ނަފްސު ކަސްތަޅުއަޅުވަމުންނެވެ. އަހަރެމެން އެންމެ ފިކުރު ބޮޑުވަނީ ރޯދަ ވީއްލުމަށް ތައްޔާރުކުރާނެ ކާއެއްޗަކަށެވެ. ބައެއް މީހުންގެ ފިކުރަކީ ހަވީރުގެ ފިންޏަށް ސައިކަލު ބުރެއް ޖެހުމަށް ދިޔުމެވެ. އަނެއް ބަޔަކު، ރޯދަ ކުރުކުރުމުގެ ތަފާތު ކުޅިވަރުތައް ކުޅުމުގައި ވަގުތުތައް ނަގާލަނީއެވެ. މިއީ ޙަޤީޤަތުގައިވެސް ހިތާމަ ހުރިކަމެކެވެ. ރަމަޟާން މަހަކީ އަޅުކަމާއި ތަޤުވާގެ މައްސަރަކަށް ވެފައި، އަހެރެއަހަރެމެންގެ ޢަމަލުތައް ބައްޓަންވެފައި މިވަނީ މި މާތް މައްސަރުގެ ޙަޤީޤީ މަޤުޞަދާއި ފުށުއަރާ ބީދައަކުންނެވެ. ފަހެ ވިސްނާލުން ކީއްތޯއެވެ؟\nރަމަޟާން މަހުގެ ޚާޞިއްޔަތަކީ ތަރާވީޙް ނަމާދެވެ. އަހަރުގެ އެންމެ 30 ރޭ މި މާތް އަޅުކަން އަދާކުރުމަށްވެސް އަހަރެމެން މިދަނީ ދެކޮޅު ހަދަމުންނެވެ. ރަނގަޅެވެ. ތަރާވީޙް ނަމާދު ފެށެނީ ބޮޑު ޖަމާޢަތަކުންނެވެ. އެހެން ނަމަވެސް، ހިތާމައަކީ، ކޮންމެ ދެ ރަކުޢަތަކުން ދެ ރަކުޢަތަކުން އެ ބިޔަ ބޮޑު ޖަމާޢަތުގެ ސަފުތައް ދަނީ ރޫޅެމުންނެވެ. ޤިޔާމަށް ތިބޭ މީހުންގެ ނިސްބަތް ދަނީ މަދުވަމުންނެވެ. އަހެރެމެން ބުނާކަހަލައެވެ. ރޯދަވީއްލި ވަގުތުގައި މާ ގިނައިން ފަނި ބޮވުނީތީ ބަނޑުގައި ރިއްސަނީއެވެ. ނުވަތަ މާގިނައިން ކެވުނީތީ ހޮޑުލަވާ ގޮތްވަނީއެވެ. ބޯ އަނބުރަނީއެވެ. އެހާ ގިނައިރު ރޯދައަށް ހުރެފައި ކުއްލިއަކަށް އެއްފަހަރާ އެހާ ބައިވަރު ކެވުމުންނެވެ. އާއެކެވެ. އަހަރެމެންނަށް މިފަދަ އެތައް ބަހަނާއެއް ދެއްކިދާނެއެވެ. ނަމަވެސް އެއްފަހަރުވެސް ވިސްނާލީމުހެއްޔެވެ؟ މި ރަމަޟާން މަހުގައި ނުކުރެވުނު ހެޔޮކަމެއް ދެން އަންނަ ރަމަޟާން މަހެއްގައި ކުރެވިދާނެ ހެއްޔެވެ؟ ނުވަތަ އެހާތަނާޖެހެންދެން އަހަރެމެން ދުނިޔޭގައި ހުންނާނެ ހެއްޔެވެ؟\nނަމަވެސް ވިސްނޭހެއްޔެވެ؟ މި ކުރެވެނީ ކިތައްމެ ކުޑަކަމެއްކަމެއްކަމުގައި އަހަރެމެންނަށް ހީކުރެވުނެއްކަމަކު، އަހަރެމެންގެ މި ޢަމަލުތައް ނަކަލުކުރާ ބަޔަކު އެބަ ތިއްބެއެވެ. އާއެކެވެ. އަހަރެމެންގެ ޅަ ދަރިންނެވެ. މިއަދު އަހަރެމެން ދީނީ ކަންކަމުގައި އެކުދިންނަށް ނަމޫނާ ދެއްކުމަށް ނުކުޅެދިއްޖެނަމަ، ދީނުގައި ސާބިތުވެ ތިބޭނެ ޖީލެއް ބިނާކުރުމަށް އުއްމަތް ކުރާ އުއްމީދު ދާނީ ވިއްސިވިހާލިވެގެންނެވެ. ވީއިރު، އުއްމަތެއް ހަލާކުވެދާތަން ބެލުމަށް ތިބާގެ ޟަމީރު އެދެނީ ކީއްވެގެންހެއްޔެވެ؟\nޣާފިލްކަމުގެ ނިދިން އަހަރެމެން ހޭއަރަންވެއްޖެއެވެ. ދީނުގެ ޝިޢާރުތައް ނެގެހެއްޓުމުގައި ހުށިޔާރުވެ ތިބެން ވެއްޖެމެއެވެ. ރަމަޟާން މަހަށް އަހަރެމެން އިސްތިޤުބާލުކުރާއިރު، އެ މާތް މައްސަރުގެ ހެޔޮކަމާއި ނަޞީބު ލިބެނިވިގޮތަށް އަހަރެމެންގެ ޢަމަލުތައް ބައްޓަންކުރަންޖެހެއެވެ. ޙަޔާތަކީ ކުރު އެއްޗެއްކަން ދަނެ، ލިބިފައިމިވާ ވަގުތުގެ ބޭނުން ފުރިހަމަ ގޮތުގައި ހިފޭތޯ މަސައްކަތްކުރަންޖެހެއެވެ. ދިންނަވާ ނަޞީބު ލިބޭނީ ﷲ އަށް ކިޔަމަންތެރިކަން އަދާކޮށްފި އަޅަކަށްކަމީ ޝައްކެތް އޮތްކަމެއް ނޫނެވެ.\nފޮޓޯ / އަފްރާހްފޮޓޯގްރަފީ


Kuriah Oiy Hafthaa Ga BML Ge Massakathu Gadi Thakah Badhaleh - Vaguthu\nކުރިއަށް އޮތް ހަފްތާގައި ބީއެމްއެލްގެ މަސައްކަތު ގަޑިތަކަށް ބަދަލެއް\nކުރިއަށް އޮތް ހަފްތާގައި ބޭންކް އޮފް މޯލްޑިވްސް (ބީއެމްއެލް) ގެ މަސައްކަތުގެ ގަޑިތަކަށް ބަދަލު ގެނެސްފިއެވެ.\nބީއެމްއެލް އިން މިއަދު ވިދާޅުވީ ހެލްތު ޕްރޮޓެކްޝަން އެޖެންސީ (އެޗްޕީއޭ) އާއި މޯލްޑިވްސް މަނިޓަރީ އޮތޯރިޓީން ކުރި އިއުލާނާ އެއްގޮތްވާ ގޮތުގެ މަތިން ހިދުމަތް ދިނުމަށްޓަކައި ބޭންކްގެ ބްރާންޗުތައް ހުޅުވުމަށް ހަމަޖެހިފައި ވަނީ ހޯމަ، އަންގާރަ، އަދި ބުރާސްފަތި ދުވަހު ހެނދުނު 8:30 އިން މެންދުރު 12:30 އަށް ކަމަށެވެ. މި ހަފްތާގައި ބޭންކްގެ އަސާސީ ހިދުމަތްތައް ލިބޭނެ ކަމަށް އެ ބޭންކުން ވިދާޅުވިއެވެ.\nރާއްޖޭން ބޭރަށް ފައިސާ ފޮނުވުމާއި ބީއެމްއެލް ޗެކް ޕްރޮސެސް ކުރުމާއި ޕެރޯލް ތަފްސީލް ހިދުމަތް ހެނދުނު 11:00 ގެ ކުރިން ލިބޭ ހުށަހެޅުން އެ ދުވަހު ޕްރޮސެސް ކުރުމަށް ވަނީ ހަމަޖެހިފައެވެ. ރާއްޖޭން ބޭރަށް ފައިސާ ޓްރާންސްފަރ ކުރުން ބީއެމްއެލްގެ އެކައުންޓަކަށް މުސާރަ ޖަމާކުރާނަމަ މެންދުރު 12:00 ގެ ކުރިން ލިބޭ ހުށަހެޅުންތައް އެދުވަހު ޕްރޮސެސް ވާނެއެވެ.\nއެހެން ބޭންކެއްގެ އެކައުންޓަކަށް މުސާރަ ޖަމާކުރާނަމަ އެދުވަހު ޕްރޮސެސްކުރެވޭނީ ހެނދުނު 11:00 ގެ ކުރިން ލިބޭ ހުށަހެޅުންތަކެވެ. ޕޭ ރޯލް (މުވައްޒަފުންގެ މުސާރަޖަމާކޮށްދިނުން) ޚިދުމަތް ހެނދުނު 9:30 ގެ ކުރިން އޭޓީއެމް މެދުވެރިކޮށް ޖަމާ ކުރާ ކްލިއަރިންގ ޗެކެއްނަމަ އެދުވަހު ޕްރޮސެސް ވާނެއެވެ.\nމެންދުރު 12:00 ގެ ކުރިން ޖަމާ ކުރާ ބީއެމްއެލް ޗެކެއްނަމަ އެދުވަހު ޕްރޮސެސް ވާނެއެވެ. އޭޓީއެމް މެދުވެރިކޮށް ޖަމާކުރާ ޗެކް ޕްރޮސެސް ކުރުން ހެނދުނު 11:00 ގެ ކުރިން ލިބޭ އޭ.ސީ.އެޗް/ އެމް.އާރު.ޓީ.ޖީ.އެސް) ޓްރާންސްފަރތައް އެދުވަހު ޕްރޮސެސް ވާނެއެވެ. ލޯކަލް ބޭންކް ޓްރާންސްފަރ މަތީގައި ދެންނެވިފައިވާ ވަގުތުތަކުގެ ފަހުން ލިބޭ ރިކުއެސްޓް ޕްރޮސެސް ވާނީ ދެން ބޭންކު ހުޅުވޭ ދުވަހުގައެވެ.\nބީއެމްއެލް އިން ވިދާޅުވި ގޮތުގައި މާލެ ސިޓީގައި ބޭންކިން ހިދުމަތް ހޯދުމަށް ކިއުބީ އެޕް މެދުވެރިކޮށް އޮންލައިން ނަންބަރު ނަގަން ޖެހޭނެއެވެ.ބޭންކް ހުޅުވާފައި ހުންނަ ދުވަސްތަކުގެ ހެނދުނު 8:30 އިންފެށިގެން މެންދުރު 12:00 އަށް އޮންލައިން ޓޯކަން ހިދުމަތް ދެމުންދާނެއެވެ.\nއެޕޮައިންޓްމަންޓަށް ދެމުންދާނެ ހިދުމަތްތައް އެކައުންޓް އޯޕެނިންގ ސެންޓަރ، ލޯން ސެންޓަރ އަދި ބިޒްނަސް ސެންޓަރތަކުން ހިދުމަތް ދިނުމަށް ހަމަޖެހިފައިވަނީ އެޕޮއިންޓްމަންޓަށެވެ. ބޭންކުގެ ވެބްސައިޓް މެދުވެރިކޮށް އެޕޮއިންޓްމަންޓަށް އެދި ހުށަހެޅޭނެއެވެ.


galehiri: ތާރީޚަށްޓަކައި، ދޯނި ހެރޮވުން\nތާރީޚަށްޓަކައި، ދޯނި ހެރޮވުން\nހުވަދޫ ބަހުރުވައިގައި "ހެރޮވުން" ކިޔަނީ ކަނޑުދަތުރުކުރާ އުޅަނދެއްގެ ތެރެއަށް ދިޔައަރުވައި ކަނޑުތެރެއަށް ނުވަތަ ވިލުތެރެއަށް ވަކިވަރަކަށް ފެއްތުމަށެވެ.\nދޯނި ހެރޮވުމުގެ ބޭނުމަކީ ހުވަދުއަތޮޅުގެ ރިޔާ ދޯނިފަހަރުގައި މަހަށްދިޔަ ދުވަސްވަރު ދޯނި މަހަށްނުބައިވެ މަސްނުބާނާތީ ދެން އެހެންގޮތެއް ނެތިގެން މަސްފަންޑިތައެއް ހެދުމަށެވެ. އިންޖީނު ދޯންޏަކަށް މިފަންޑިތަ ހަދާނަމަ "ހެރޮވައި" ނިމެންދެން ދޯނީގެއިންޖީނު ނަގަންޖެހޭނެތީ ދޯނިފަހަރުގައި އިންޖީނު އެޅިފަހުން މިފަންޑިތަ ހަދައި ނުއުޅެއެވެ.\nދޯނިހެރޮވުން ކުރިއަށްގެންދަނީ އެކަމަށް ވަރަށްބޮޑަށް ތައްޔާރުވެގެންނެވެ. ދޯނީގެ މަޅުތަކާއި ކުނބާއި ވާވެލާވެއްޔާއި އެހެނިހެން އާލާތްތައް އެއްގަމަށް ބާލާނެއެވެ. ގެންދާނީ ދިޔަހިއްކާފައިތަކާއި ފައްޔާއި ދެތިންރިތާއި، ނަގިއްޔަކާއި ދަޅިޔަކާއި ވަލަކާއި ދެތިން ރޮދާއި މިފަދަ މަދު އާލާތެވެ.\nދޯނި ހެރޮވަންދާއިރު ދިހަބާރަވަރަކަށް ކާށި ލިޔެގެން ގެންދާނެއެވެ. މިތަކެއްޗާއެކު ދޯނީގެ މައިފަންޑިތަވެރިޔާ ދާނެއެވެ. އަދި ދޯނި އުނގުޅައި ސާފުކުރުމަށް ބޭނުންކުރާ ބޯމާޑެ(ބޮނބިން ހަދާފައިހުންނަ ބުރުސް)ތައް ގެންދާނެއެވެ.\nގއ. ވިލިނގިލީ މަސްދޯންޏެއް ކަމުގައިވާ އަޅުގަނޑުމެންގެ "ބޮޑެލިބޮވާ" މަސްދޯނި ރިޔަލުގައިދުއްވި ދުވަސްވަރު މަސްނުބާނައި ގިނަދުވަސްވެ މަހަށްނުބައިވެގެން ގޮތްހުސްވެގެން ހެރޮވަންދިޔަ ދުވަހެއްގައި ދޯނީގެ ކެޔޮޅުމީހާ އަޅުގަނޑު ގެންދިޔައެވެ. އެދުވަހު ދޯނި ހެރޮވަންދިޔައީ ދޮރެގައްލާ(ވިލިނގިލި ކުރިމަތިން އެތެރެވަރީގައި އޮންނަ އެންދަމާހަލެއް)ގެ ނިވަލަށެވެ. ފަލިޖަހާފައިގޮސް ފައްޔާއި ރިތްތައް ބޮނޑިއަކަށް ބަދެފައި އޮޔާނުދާނޭހެން ނަގިލި ލާފައި ބޭއްވީއެވެ. ކާށިތައްވެސް ދިޔަހިއްކާފަޔެއްގެ ތެރެޔަށް ލާފައި ރިތްތަކާއެކު ބަހައްޓައިފިއެވެ.\nދެންފެށީ ދޯނި ހެރޮވުމަށެވެ. ދޯނީގެވާހިތައް ނައްޓައި މިތަކެތިވެސް ދިޔަހިއްކާ ފަޔަކަށް އަޅައިފިއެވެ. ދެން ދޯންޏަށް ދިޔަ އަރަމުންދިޔަވަރަކަށް ދޯނީގެއެތެރެ އުނގުޅައި ސާފުކުރަން ފަށައިފިއެވެ. އަޅުގަނޑުވެސް މިމަސައްކަތުގައި ބައިވެރިވީމެވެ. ދިޔައަރައި އަޑިޔަށްދިއުމުން ދޯނި ބަންޑުންޖަހާލުމަށްފަހު ބޭރު ބަނޑުފިލާވެސް ވަރަށްރަނގަޅަށް އުނގުޅައި ސާފުކުރިއެވެ.\nމިގޮތަށް އުނގުޅާއިރު ދޯނީގެ ދެކޮޅުން ދެއަރިމަތި ދެރިޔަނެއްހައި ދިގުމިނަށް ވަވަތުން ފެށިގެން ނުވަވަނަ މަޑުލާ ހަމަޔަށް ވަރަށް ފަރުވާތެރިކަމާއެކު އުނގުޅައި ބަލާނެއެވެ. އެއީ ދޯންޏަށް ކަންވެރިކަމެއް ހަދައި ދަނގަޑު ޖަހާފައި ހުރިތޯ ބެލުމަށެވެ. މިގޮތަށް ބަލާއިރު ދަގަނޑު ނުފެނިއްޖެނަމަ ދޯނި އެހެލުމަށްފަހު އޮޑަލުން މަށައިގެންވެސް ބަލާނެއެވެ. ދަގަނޑުޖަހާފައި ހުއްޓާ ފެނިއްޖެނަމަ އެއެއްޗެއް ލުއްސާލައި ދޯނި ރައްކައުތެރިކަމުގެ ފަންޑިތަ ހަދާނެއެވެ.\nދޯނި ރަނގަޅަށް ސާފުކޮށް ނިމިގެން ދެތިންފަހަރަކު ރޯލު ކޮށްލުމަށްފަހު ބަންޑުން ބާއްވައި ފަށަނުގައި ކާށިޖަހަން ފަށައިފިއެވެ. މިގޮތުން ފަށަނުގެ ތިން ހިސާބެއްގައި އާދެ، ދެކޮޅު ދެމަހަރާއި މެދުމަހަރުގައި ތިން ކާށި ޖެއްސެވެ. ކޮންމެ ކާއްޓެއްވެސް ޖަހައި ފަޅާލީ މުޅި ފަށަނުގައި ނިއުޅުންކޮށް ވަށައި ބުރެއް ހަމަ ކޮށްފައެވެ. ކޮންމެ ކާއްޓެއް ޖަހައި ފަޅާލުމަށްފަހު ފަންޑިތަވެރިޔާ ޤިބުލަޔަށް ހުރެ ބަންގިދިނެވެ.\nފަށަނުގެ ކާށިޖަހައި ނިމުނީމާ ދޯނި އުއްޑުން ޖަހައި ތެދުކުރުމަށްފަހު ވާހިތައް ޖަހައި ދިޔަހިއްކަން ފަށައިފިއެވެ. މިއީ ވަރަށް ފޯރީގައި ކުރި އަޅުގަނޑަށް ވަރަށްމަޖާ ކަމަކަށް ވިއެވެ. ދޯނިތެރޭގައި ފަސޭހައިން އުޅެވޭވަރު ވުމާއެކު ދޯނީގެ އެތެރޭގައި ކާށިޖަހަން ފަންޑިތަވެރިޔާ ފަށައިފިއެވެ. ކޮޅުފަސްކޮޅާއި ދިރުނބާކޮޅާއި މަސްވަތާއި އެންވަތާއި މިކަހަލަ ތަންތަނުގައި އެއްކާއްޓަށް ވުރެ ގިނައިން ޖެއްސެވެ. ކޮންމެ ކާއްޓެއް ޖަހައި ފަޅާލުމަށްފަހު ބަންގިދިނެވެ. ދެން ފަންޑިތަވެރިޔާ ދޯނީގެ މަސްވަތުގައި އިނދެގެން ކިޔަވައި ދުޢާކުރަން ފަށައިފިއެވެ.\nއަޅުގަނޑުމެން ކުދިންގެ ކަމަކީ ކާށި ކެއުމެވެ. މިކަމަށް އަޅުގަނޑުމެންދިޔައީ ވަޅޯމަސް ވެސް ހިފައިގެން ތައްޔާރުވެގެންނެވެ. ދޯނީގެ ކެޔޮޅުންނާއި ފަޅުވެރިންވެސް ކާއްޓާއި މަހާއި ކައި ހެދިއެވެ. އަޅުގަނޑުމެން ދިޔައީ ބޯފެންވެސް ހިފައިގެންނެވެ. އަޅުގަނޑަށް މިދުވަސްވީ ވަރަށް މަޖާ ތަޖުރިބާއެއް ލިބުނު ދުވަހަކަށެވެ.\nފަންޑިތައިގެ ކަންކަން ނިމުނީމައި ފަލިޖަހާފައި މަޑުމަޑުން ރަށަށް ގޮސް ދޯނި އެހެލައިފިއެވެ. އޭރުގައި ރަށުގައި ތިބި ދޯނީގެ ފަޅުވެރިންހުރީ އޮޑިވަޅު ތައްޔާރުކޮށް ކަނދުއަޅައި ތައްޔާރު ކޮށްގެންނެވެ.\n21 މޭ 2021މ.\nރައީސުލްޖުމްހޫރިއްޔާގެ އޮފީހުގެ ފޮޓޮގްރާފަރ، 1980 ވަނަ އަހަރު ނަގާފައިވާ ގއ. ވިލިނގިލީ ފަޅުގައިހުރި ބައެއް މަސްދޯނިތަކާއި އެހެނިހެން އުޅަނދުތަކެއް.\nބައެއް ބަސްބަހުގެ ތަފްޞީލު:\nކާށިލިޔުން: ކާށި ލިޔުމަކީ ކާށި ވަރަށް ރީތިކޮށް މެށުމަށްފަހު ފަންޑިތަވެރިޔާ ފަންޑިތައިގެ ހަމަޔަށް ލިޔާ ލިއުން.\nވާހި: ދޯނީގެ ބަނޑުފިލާގައި އެންދިރުވަން ދިޔަ އެރުވުމަށް ތޮރުފާފައި ހުންނަލޯވަޅު.\nދަޅި: ވަލެއްޖަހާފައި ފަރަށް އެއްލާ ދިގުކޮށް އޮންނަ ފުނޑާދައިގެ ފޯލިހެން އޮންނަ ގަލެއް.\nއޮޑާ: ކިއްސަރުވަޑާމުގައި މަށަން ގެންގުޅޭ ދަގަނޑު ތިލައެއްލައި ލަކުޑި މުށެއް ޖަހާފައި އޮންނަ އާލާތެއް.\nމަހަރު: ފަށަނުގެ ދެކޮޅުމައްޔަލާ ގުޅޭ ތަން އަދި ފަށަނުން ދޯނީގެ މެދު.\nވާހިނެއްޓުން ނުވަތަ ޖެހުން: ވާހި ބެއްދުމަށް ބޮނބިން ނުވަތަ ނައިލޯނުގެ ބާވަތަކުން ހަދާފައި ހުންނަ އުނގުރި ނެއްޓުން ނުވަތަ ޖެހުން.\nބޯމާޑެ: ބޮނބިއަރިއެއް ދެބުރިއަށް ބުރިކޮށްގެން އަތަށް ހެޔޮވަރަކަށް ހަދާފައި އޮންނަ ބުރުހެއް.\nނިއުޅުން: ކާށި، އަތުން ހިފަހައްޓައިގެން އެއްޗެއް ކިޔަމުން ތަންތަނުގައި ޖަހަމުން ދިއުން.\nކާށިޖެހުން: ނިއުޅުމުގެ ބުރު ނިމުމުން ޤިބުލައަށް ހުރެ އެއްޗެއް ކިޔައި އަތުން ކާށި ކުޑަކޮށް މައްޗަށް އެއްލައި ހައެއްކަ ފަހަރު ހިފުމަށްފަހު ބާރަށް ޖަހައި ކާށި ފަޅާލުން.\nދަގަނޑުޖެހުން: ދޯނީގެ ވަކި ހިސާބަކަށް ސިހުރު ހަދައި މަޑުލުގެ މެދުތެރެއަށް ބޭރަށް ނުފެންނަ ގޮތަށް ތިނޯހެއް ނުވަތަ ދަގަނޑު ކައްޓެއްކަހަލަ އެއްޗެއް ޖެހުން.\nބޮޑެލިބޮވާ: މިއީ ވިލިނގިލީގެ މިދޯންޏަށް ޢާއްމުކޮށް ކިޔައި އުޅުނު ވަނަމެއް. ނަމަވެސް މިދޯނީގެ ނަމަކީ މަހަގައްލާ ބޮޑެލިބޮވާ ކިޔުނީ މިދޯނި ބަންނަމުން ދިޔައިރު ނާރިނގު ވައްތަރެއްގެ ބޮޑު ލުނބޯފަނި ކޮންމެ ދުވަހަކުވެސް ވަޑިންނަށް ދޭތީ. މި ބޮޑުލުނބޯ ގަހަކީ 1967 ވަނަ އަހަރު ގދ. ތިނަދޫމީހުން އަތުލި "ވަދޫރާ" ކިޔުނު ޔޮޓުން ލިބުނު ލުނބޯތަކުން ވިލިނގިއްޔަށް އަޅުގަނޑުގެ މަންމައަށް ލިބުނު ލުނބޮއެއްގެ އޮށުން ވިލިނގިލީ ނަސްރީނުމާގޭ ބަދިގޭ ވަޅުދޮށުގައި ހެއްދި ގަހަކުން ހުސްނުވެ ލިބުނު މޭވާއެއް.\nމަހަގައްލާ: ކޫއްޑޫއާ ދިމާއަށް އޮންނަ އެންދަމާފަރަކަށް ކިޔާ ނަމެއް.


ޖަލުތަކުގައި މަސައްކަތްކުރާ މެޑިކަލް ޑޮކްޓަރުންނަށާއި ނަރުހުންނަށާއި އޮފިސަރުންނަށް އެޗްޕީއޭއިން ކޯވިޑް-19 އާ ބެހޭ ތަމްރީން ޕްރޮގްރާމެއް ކުރިއަށް ގެންގޮސްފި\n03 އޭޕްރިލް 2020\nމޯލްޑިވްސް ކަރެކްޝަނަލް ސަރވިސްގެ ޖަލުތަކުގައި މަސައްކަތްކުރާ ފަރާތްތަކަށް ހެލްތު ޕްރޮޓެކްޝަން އޭޖެންސީ (އެޗްޕީއޭ)އިން ކޯވިޑް-19 އިން ރައްކާތެރިވުމާ ބެހޭގޮތުން ތަމްރީން ޕްރޮގްރާމެއ މާފުށީ ޖަލުގައި މިއަދު ކުރިއަށް ގެންގޮސްފިއެވެ.\nމި ތަމްރީން ޕްރޮގްރާމްގެ މަޤްސަދަކީ މި ސަރވިސްގެ ބެލުމުގެ ދަށުގައިވާ ޤައިދީންނާއި ބަންދުމީހުންނާއި އޮފިސަރުންނާއި މުވައްޒަފުންނަށް ކޯވިޑް-19 އާ ބެހޭ މަޢުލޫމާތު ޚިއްސާކޮށް، އެކި ހާލަތްތަކުގައި އަމަލުކުރަންޖެހޭ ގޮތްތަކާއި އަޅަން ޖެހޭ ފިޔަވަޅުތަކުގެ މަޢުލޫމާތު ޚިއްސާކުރުމެވެ.\nމި ގޮތުން ކޯވިޑް-19 އިން ރައްކާތެރިވުމަށް އަޅަން ޖެހޭ ފިޔަވަޅުތަކާއި އެއްވެސް ފަރާތެއްގެ ގައިން ކޯވިޑް-19 ގެ އަލާމަތްތައް ފެނިއްޖެ ހާލަތެއްގައި އަޅަންޖެހޭ ފިޔަވަޅުތަކާއި އެއްވެސް ފަރާތެއް އެ ވައިރަހަށް ފައްސިވެއްޖެ ހާލަތުގައި އަޅަންޖެހޭ ފިޔަވަޅުތައް ވަނީ ބައިވެރިންނާ ޚިއްސާކޮށްފައެވެ. އަދި ޕަރސަނަލް ޕްރޮޓެކްޝަން އިކުއިޕްމަންޓް (ޕީޕީއީ) އަޅަންޖެހޭ ގޮތާއި ސާމްޕަލް ކަލެކްޓްކުރާނެ ގޮތްވެސް ވަނީ ބައިވެރިންނަށް ކިޔާދީފައެވެ.\nމި ތަމްރީން ޕްރޮގްރާމްގެ 40 ބައިވެރިންގެ ތެރޭގައި މި ސަރވިސްގެ އެކި ޖަލުގެ މެޑިކަލް ޑޮކްޓަރުންނާއި ނަރުހުންގެ އިތުރުން ޕްރިޒަން އޮފިސަރުންނާއި މުވައްޒަފުން ހިމެނެއެވެ.


އެމް.އެން.ޔޫ.އެސް.ޔޫ އިންޓަރ ފެކަލްޓީ ބަހުސް މުބާރާތުގެ ތަށި އެމް.އެން.ޔޫ.ބީ.އެސް އިން އުފުލާލައިފި! – MNUSU\nއެމް.އެން.ޔޫ.އެސް.ޔޫ އިންޓަރ ފެކަލްޓީ ބަހުސް މުބާރާތުގެ ތަށި އެމް.އެން.ޔޫ.ބީ.އެސް އިން އުފުލާލައިފި!\nއެމް.އެން.ޔޫ.އެސް.ޔޫ އިންޓަރ ފެކަލްޓީ ބަހުސް މުބާރާތުގެ ޗެމްޕިއަންކަން އެމް.އެން.ޔޫ.ބީ.އެސްއަށް ލިބިއްޖެއެވެ.\n– ރަސްމިއްޔާތުގެ ތެރެއިން\n”ހިތަށް އެންމެ ބޮޑަށް އަސަރުކުރާނީ، އިޝްޤީ ލޯތްބެއް ބީވުމުންނެވެ“ މި މަޢުޟޫއާއި ދެކޮޅަށް ފެކަލްޓީ އޮފް އެޑިއުކޭޝަން އާއި ފައިނަލްގައި ވާދަކޮށް އެމް.އެން.ޔޫ.ބީ.އެސް ކުރިހޯދީ 30 ޕޮއިންޓުގެ ތަފާތުންނެވެ. ފޯރިގަދަ ބަހުސްއެއް ފައިނަލްގައި ފެނިގެންދިޔައިރު މި ބަހުސްގެ އެންމެ މޮޅު ބަހުސްކުރުންތެރިޔަކަށް ހޮވިފައިވަނީ އެމް.އެން.ޔޫ.ބީ.އެސް ޓީމުގެ އައިމިނަތު އީނާސް އެވެ.\n– ފައިނަލް ބަހުސްގެ ތެރެއިން\nފައިނަލް ބަހުސްއަށްފަހު މުބާރާތް ނިންމުމުގެ ރަސްމިއްޔާތު ވަނީ އެފް.އީ އޮޑިޓޯރިއަމްގައި ބާއްވާފައެވެ. މިރަސްމިއްޔާތުގައި މުބާރާތުގައި ފަނޑިޔާރުކަން ކޮށްދެއްވި ފަނޑިޔާރުންނަށް ޔޫނިއަންގެ ނައިބު ރައީސް (އަމަލީ) ހަސަން ޝާހް ވަނީ ލިޔުން ހަވާލުކޮށްދެއްވާފައެވެ.\nމުބާރާތުގެ އިސްފަނޑިޔާރު (ކ) އަދި އެމް.އެން.ޔޫ.އެސް.ޔޫގެ ނައިބު ރައީސް (ޢަމަލީ)\nއަދި މުބާރާތުގައި ބައިވެރިވި ޓީމްތަކަށް އެފް.އީ ގެ ޑީން މަރިޔަމް ފިޒާނާ ރަޝީދު ލިޔުން ހަވާލުކޮށްދެއްވިއެވެ.\n– މުބާރާތުގައި ބައިވެރިވި ޓީމުތަކަށް ހަނދާނީ ލިޔުން ޙަވާލުކުރުން\nމި ރަސްމިއްޔާތުގައި ބަހުސްތަކުން ހޮވުނު އެންމެ މޮޅު ބަހުސް ކުރުންތެރިންނަށް ތަށްޓާއި ހަނދާނީ ލިޔުން ހަވާލުކުރިއެވެ.\nމިގޮތުން ބަހުސްތަކުގެ އެންމެ މޮޅު ބަހުސްކުރުންތެރިޔާގެ މަޤާމު ޙާޞިލުކޮށްފައިވަނީ:\nފުރަތަމަ ބަހުސް: އެފް.އީ އަދި އެފް.އޭ: ޝަޒާރަތު ޝަރީފް (އެފް.އީ)\nދެވަނަ ބަހުސް: އެމް.އެން.ޔޫ.ބީ.އެސް އަދި އެސް.އެން: އަމްރާ އަޙްމަދު (އެސް.އެން)\nތިންވަނަ ބަހުސް: އެފް.އީ އަދި އެސް.އެން: ޢަބްދުﷲ ޝަފީޢު (އެފް.އީ)\nހަތަރުވަނަ ބަހުސް: އެމް.އެން.ޔޫ.ބީ.އެސް އަދި އެފް.އޭ: އެމް.އެން.ޔޫ.ބީ.އެސް: ފާތިމަތު މާސާ\nފަސްވަނަ ބަހުސް: އެފް.އޭ އަދި އެސް.އެން: އަމްރާ އަޙްމަދު (އެސް.އެން)\nހަވަނަ ބަހުސް: އެފް.އީ އަދި އެމް.އެން.ޔޫ.ބީ.އެސް: ފާޠިމަތު މާސާ(އެމް.އެން.ޔޫ.ބީ.އެސް)\n– ބަހުސްތަކުގެ އެންމެ މޮޅު ބަހުސްކުރުންތެރިޔާ ޙާޞިލުކުރި ބަހުސްކުރުންތެރިން\nއަދި މުބާރާތުގެ އެންމެ މޮޅު ބަހުސްކުރުންތެރިއަކަށް ހޮވިފައިވާތީ އެސް.އެން ޓީމުގެ އަމްރާ އަހުމަދަށް އެމް.އެން.ޔޫ.ބީ.އެސްގެ ޑީން ތަށްޓާއި ލިޔުން ހަވާލުކޮށްދެއްވިއެވެ.\nމުބާރާތުގެ އެންމެ މޮޅު ބަހުސްކުރުންތެރިޔާ (ކ) އަދި އެމް.އެން.ޔޫ.ބީ.އެސްގެ ޑީން | ފޮޓޯ: އެމް.އެން.ޔޫ.އެސް.ޔޫ\nޗެމްޕިއަން ޓީމަށާއި ރަނަރަޕް ޓީމަށް ތައްޓާއި ލިޔުން ހަވާލުކޮށްދިނީ މިރަސްމިއްޔާތުގެ ޝަރަފުވެރި މެހެމާނު އެމް.އެން.ޔޫގެ ވައިސް ޗާންސެލަރ ޑރ. އަލީ ފަވާޒް ޝަރީފެވެ. މީގެއިތުރުން ގޮފިތަކުގެ ހުސްވެފައިވާ ޖާގަތަކަށް ހޮވުނު ދަރިވަރުންނަށްވެސް ވަނީ ލިޔުން ހަވާލުކޮށްފައެވެ.\nރަސްމިއްޔާތުގެ ތެރެއިން ޔުނިއަންގެ ކުރީގެ ރައީސް ވާހަކަފުޅު ދައްކަވަމުން އުފާވެރި ޚަބަރެއްވަނީ ބަހުސްގެ ބައިވެރިންނަށް ދޫކޮށްލާފައެވެ. އަލްއުސްތާޛް އަލީ ރަޝީދު ވިދާޅުވީ ކުރިއަށްހުރި އަހަރުތަކުގައި ޤައުމީ ބަހުސް މުބާރާތުގައި ޔުނިވަސިޓީ ތަމްސީލު ކުރުމުގެ ފުރުޝަތު ބަހުސްގެ ބައިވެރިންނަށް ލިބޭނެކަމަށާއި އަދި ދަރިވަރުންނަށް ލިބެންޖެހޭ ހުރިހާ އެއްބާރުލުމެއް ދޭނެކަމުގެ ފުރިހަމަ ޔަޤީންކަން އެރުވިއެވެ. އަދި އެމް.އެން.ޔޫ.އެސް.ޔޫގެ ބަހުސް ޓީމުން ރިޓަޔާކުރެއްވިކަމާއި، މި މުބާރާތުން ހުނަރުވެރި ކުޅަދާނަ ބަހުސްކުރުންތެރިން ފެނިގެންދިޔަ ވާހަކަވެސް ފާހަގަ ކުރިއެވެ.\nއެމް.އެން.ޔޫ.އެސް.ޔޫ ބަހުސްޓީމުގެ މެންބަރ އަދި އެމް.އެން.ޔޫ ކައުންސިލްގައި ދަރިވަރުން ތަމްސީލުކުރާ މެންބަރުގެ ވާހަކަދެއްކެވުން\nމީގެ އިތުރުން ޝަރަފުވެރި މެހެމާނުގެ ވާހަކަފުޅުގައި ކުރިއަށްއޮތް ތަނުގައި މިއަށްވުރެ ފުރިހަމަ ބަހުސް މުބާރާތެއް ދެކެން ބޭނުންވާ ވާހަކަ ހާމަކުރިއެވެ. އެގޮތުން މުބާރާތުގެ ތެރެއިން ރިސާޗްތަކަށް ރައްދުދިނުމަށްޓަކައި ބައިވެރިންނަށް އިންޓަރނެޓް ބޭނުންކުރުމުގެ ފުރުޝަތު ދިނުމުގެ ހިޔާލުވަނީ ޖަޖުންނަށް ދޫކޮށްލައްވާފައެވެ.\nޝަރަފްވެރި މެޙްމާން، އެމް.އެން.ޔޫ ވައިސް ޗާންސެލަރގެ ވާހަކަދެއްކެވުން\nމިއަހަރުގެ މުބާރާތުގައި އިސް ފަނޑިޔާރުކަން ކޮށްދެއްވީ އަލްއުސްތާޛް މުޙައްމަދު ޔާމީން އިބްރާހީމެވެ. އަދި ފަނޑިޔާރުންގެ ގޮތުގައި ދެންތިއްބެވީ އަލްފާޟިލް މުޙައްމަދު ޝިފާން، އަލްއުސްތާޛް މުޙައްމަދު ޖައުޝާން ޝަރީފް އަދި އަލްފާޟިލް އަލީ އަމީރެވެ. އެމް.އެން.ޔޫ.އެސް.ޔޫ އިންޓަރ ފެކަލްޓީ ބަހުސް މުބާރާތަކީ 2015 އިން ފެށިގެން ކޮންމެ އަހަރަކު ބާއްވަމުން އަންނަ ހަރަކާތެކެވެ.\nލިޔުނީ: ފާތިމަތު ޒަހުރާ، އެމް.އެން.ޔޫ.އެސް.ޔޫ މީޑިއާ ޓީމް


ސައިބާ ހަމަލާއާއެކު މިލިއަނަކަށް ވުރެ ގިނަ ވޯޑްޕްރެސް އެކައުންޓުތަކުގެ މަޢުލޫމާތު ހާމަވެދާނެ! ސައިބާ ހަމަލާއާއެކު މިލިއަނަކަށް ވުރެ ގިނަ ވޯޑްޕްރެސް އެކައުންޓުތަކުގެ މަޢުލޫމާތު ހާމަވެދާނެ!\nސައިބާ ހަމަލާއާއެކު މިލިއަނަކަށް ވުރެ ގިނަ ވޯޑްޕްރެސް އެކައުންޓުތަކުގެ މަޢުލޫމާތު ހާމަވެދާނެ!\nގޯ ޑެޑީ ހިއްސާގެ ބާޒާރުގައި / ފޮޓޯ: ގެޓީ އިމޭޖެސް\nވެބް ހޯސްޓު ގޯޑެޑީގެ ސާވަރުތަކަށް ދިން ސައިބާ ހަމަލާގެ ސަބަބުން ވޯޑްޕްރެސް ބޭނުންކުރާ މިލިއަނަކަށްވުރެ ގިނަ ފަރާތްތަކުގެ މަޢުލޫމާތު ހާމަވެދާނެކަމަށް ގޯ ޑެޑީ ކުންފުނިން ބުނެފިއެވެ.\nއެކުންފުނިން މިކަން ހާމަކޮށްފައިވަނީ އެމެރިކާގެ ސެކިއުރީޓީ އެކްސްޗޭންޖް ކޮމިޝަނަށް މިފަދަ ކަމެއް ހިނގާފައިވާކަމަށް އެންގުމަށް ފޮނުވި ލިޔުންތަކުގައެވެ.\nގޯ ޑެޑީއަކީ 20 މިލިއަނަށްވުރެ ގިނަ މީހުން ބޭނުން ކުރާ ވެބް ހޯސްޓިން ޙިދުމަތެކެވެ. ރާއްޖޭގެވެސް ބައެއް ވިޔަފާރިތަކާއި އަމިއްލަ ފަރާތްތަކުންވެސް ގޯ ޑެޑީގައި ވެބް ސައިޓުތައް ހޯސްޓު ކުރެއެވެ.\nގޯޑެޑީ ކުންފުނިން ބުނިގޮތުގައި އެކުންފުނީގެ ސިސްޓަމްގެ ތެރެއަށް ތިންވަނަ ފަރާތަކުން ވަދެފައިވާކަން ފާހަގަވީ މިމަހުގެ 17 ވަނަ ދުވަހު ކަމަށާއި، ނަމަވެސް މި ފަރާތްތަކުން މި ސިސްޓަމް ސެޕްޓެމްބަރުމަހު6ވަނަ ދުވަހުން ފެށިގެން ދިޔައީ ބޭނުން ކުރަމުންކަމަށެވެ. އަދި އެބަޔަކު ވަދެފައިވަނީ ކުރީގެ ޕާސްވޯޑެއް ބޭނުންކޮށްގެން ކަމަށާއި، މިހާރު މިކަމުގެ ސަބަބުން ހާމަވެފައިވާ މަޢުލޫމާތަކީ ކޮބާކަން ބަލައި، ވަދެގެން އުޅުނު ފަރާތް ސިސްޓަމްއިން ބޭރުކޮށްފައިވާ ކަމަށް އެކުންފުނިން ބުނެއެވެ. އަދި މިހާރު ތަހުޤީޤީ އިދާރާތަކާއެކު މިމައްސަލަ ބަލަމުންދާކަމަށްވެސް އެކުންފުނިން ބުނެއެވެ.\nމިހާތަނަށް ބެލި ބެލިބެލުމުން ގޯ ޑެޑީގައި ރެޖިސްޓަރކޮށްފައިވާ ވޯޑް ޕްރެސް އެކައުންޓުތަކުގެ މަޢުލޫމާތު ހާމަވެފައިވާއިރު، އޮޅުވާލައިގެ މަޢުލޫމާތު ހޯދުމަށް ބޭނުންކުރާ ލިންކުތައް ފޮނުވާ މީހުންނަށް އެމެއިލްތައް ލިބި، އެކަމުގެ ފައިދާ ބަޔަކު ނެގުމުގެ ފުރުސަތު އޮތް ކަމަށް ގޯޑެޑީން ވަނީ ފާހަގަކޮށްފައެވެ.\nމީގެ އިތުރުން ވޯޑް ޕްރެސް އެކައުންޓުތަކުގެ ލޮގިން އަދި ޕާސްވޯޑުވެސް ހާމަވެގެން ދިޔަކަމަށް އެކުންފުނިން ބުނެއެވެ. މިއާއިއެކު ކުންފުންޏަކުން ޙިދުމަތް ދިނުމަށް ބޭނުންކުރާ ވެބްސައިޓަކަށް ވަދެ އޮޅުވާލުމުގެ ފުރުސަތު އޮންނާނެއެވެ. މީގެ އިތުރުން ބައެއް ޑޭޓާބޭސް މަޢުލޫމާތުވެސް ވަނީ ހާމަވެފައެވެ. ގޯ ޑެޑީން ބުނީ މިހާރު އެކުންފުނީގެ ކަސްޓަމަރުންގެ ޕާސްވޯޑު އަދި ޕްރައިވެޓް ކީތައް ރީސެޓު ކުރަމުންދާ ކަމަށެވެ.


Anna November Mahu Sri Lanka ge Schedule Flight Thah Addu ah އަންނަ ނޮވެމްބަރ މަހު ސްރީލަންކާގެ ޝެޑިއުލް ފްލައިޓްތައް އައްޑުއަށް – Huvadhoo News Anna November Mahu Sri Lanka ge Schedule Flight Thah Addu ah Huvadhoo News\nއަންނަ ނޮވެމްބަރ މަހު ސްރީލަންކާގެ ޝެޑިއުލް ފްލައިޓްތައް އައްޑުއަށް\nއަންނަ ނޮވެމްބަރ މަހުން ފެށިގެން ސްރީލަންކަންގެ ފްލައިޓްތައް އައްޑޫއަށް ދަތުރު ފަށާނެކަމަށް ސްރީލަންކަން އެއަރ ލައިންސް އިން ބުނެފިއެވެ.\nއައްޑޫއަށް ކުރަމުން އައި ޝެޑިއުލް ފްލައިޓްތައް މެދުކަނދާލަފައި އޮންނަތާ އަހަރަކަށްފަހު ދަތުރުތައް އަލުން ފަށަން ހަމަޖެހިފައިވާކަމަށް އެއާލައިންސްގެ ޖެނެރަލް ސޭލްސް އެޖެންޓް، އޭސް އޭވިއޭޝަންގެ ޑިރެކްޓަރު މުހައްމަދު ފިރާގު ވިދާޅުވެއްޖެއެވެ.\nފިރާގު ވިދާޅުވީ އަންނަ ނޮވެމްބަރ މަހުން ފެށިގެން މިޑްލްއީސްޓާއި އައްޑޫ އަދި ޕެރިސް ކަނެކްޝަން ހިމެނޭ ގޮތަށް ކަނެކްޓްކޮށްފައި ހަފްތާއަކު އެއް ފްލައިޓް ބާއްވަން ހަމަޖެހިފައިވާކަމަށާއި ދުވާލެއްގެ މައްޗަށް އަދި ޝެޑިއުލްކޮށްފައިވަނީ އެންމެ ފްލައިޓެއް ކަމަށެވެ. އަދި ކޮލަމްބޯ އައްޑޫ ފްލައިޓްގެ އަގު އުޅެނީ ރިޓާން 420 ޑޮލަރުން ފެށިގެންނެވެ. އެހެންނަމަވެސް އެންމެ ފުރަތަމަ ޝެޑިއުލް ފްލައިޓްތައް ނޮވެމްބަރގައި ފަށާއިރު ފެއަރ ޓިކެޓްތައް ދޫކުރެވޭނެއެވެ.\nމިގޮތަށް ނިންމާފައިވަނި އައްޑޫ ސިޓީގައި މިވަގުތު އޮތީ އެންމެ ރިސޯޓަކަށްވެފައި އެރިސޯޓުގައި އެނދުތައް މަދުވުމުގެ ސަބަބުން ކަމަށާއި އައްޑޫއަށް މިދިޔަމަހުގައިވެސް ހަތަރު ޗާޓަރު ފްލައިޓް ބޭއްވުނުކަމަށް ފިރާގު ވިދާޅުވިއެވެ.\nމީގެ އިތުރުން އައްޑޫ އެއަރޕޯޓުގެ ވަސީލަތްތައް މިހާރު ކުރިޔަށްވުރެ ރަނގަޅުކަން ފިރާގު ފާހަނގަކުރެއްވިއެވެ.\nފިރާގު އިތުރަށް ވިދާޅުވީ އައްޑޫ އާއި ހުވަދޫ ކަނެކްޓިވް ފްލައިޓްތަކެއް ބާއްވަން މޯލްޑިވިއަންގައި އެދިފައިވާނެ ކަމަށާއި މިކަންތައް ކުރެވޭނީ އައްޑޫ ހުވަދޫގެ ކަނެކްޓިވިޓީއެއް ލިބިގެން ކަމަށެވެ.\n“މިހާރު ފްލައިޓް އިތުރު ކުރަން ބަލާއިރު ސްރީލަންކާއިން ވެސް ގިނަ ފްލައިޓްތަކެއްނެތް. މެލޭޝިއާ އާއި ބެންކޮކް ހުޅުވައިފިނަމަ ފްލައިޓް އިތުރު ކުރެވޭނެ،\nސްރީލަންކަން އެއަރ ލައިންސް


Ras Online - ކޮވިޑް-19: ސްރީލަންކާގައި ރައްކާތެރިވުމަށް އަޅާފައިވާ ފިޔަވަޅުތަކާ ހިލާފު ވެެއްޖެނަމަ ޖޫރިމާނާ ކުރަނީ\nކޮވިޑް-19: ސްރީލަންކާގައި ރައްކާތެރިވުމަށް އަޅާފައިވާ ފިޔަވަޅުތަކާ ހިލާފު ވެެއްޖެނަމަ ޖޫރިމާނާ ކުރަނީ\nމާޝާ މިދުހަތު 16 އޮކްޓޯބަރު 2020\nސްރީލަންކާގައި، ކޮވިޑުން ރައްކާތެރިވުމަށް އަޅާފައިވާ ފިޔަވަޅުތަކަށް އަމަލުނުކޮށްފިނަމަ، 10،000 ސްރީލަންކަން ރުޕީސް އިން ޖޫރިމާނާ ކުރުން ނުވަތަ،6މަސް ދުވަހުގެ ޖަލުހުކުމެއް ތަންފީޒު ކުރުމަށް، ގަވާއިދު ހަދައި، އަމަލް ކުރުމަށް، ސްރީލަންކާ ސަރުކާރުން ނިންމައިފިއެވެ.\nސްރީލަންކާގައި ގެޒެޓުކޮށްފައިވާ އާގަވާއިދުގައި މާސްކް އެޅުން މަޖުބޫރުވުމާއި، އާންމު ސަރަހައްދުތަކުގައި، ދެމީހުންގެ ދެމެދުގައި 1 މީޓަރަށް ވުރެ ކުޑަ ނުވާނެ ފަދަ ގޮތަކަށް ގައިދުރުކަން ބަހައްޓަންޖެހޭނެ ކަމަށް ބުނެފައިވެއެވެ. އަދި މިގަވާއިދަށް އަމަލު ނުކުރާނަމަ، 10،000 ސްރީލަންކަން ރުޕީސް އިން ޖޫރިމާނާ ކުރުން ނުވަތަ،6މަސް ދުވަހުގެ ޖަލުހުކުމެއް އަންނާނެ ކަމަށް ވެސް ސްރީލަންކާގެ ގެޒެޓުކޮށްފައިވާ އާގަވާއިދުގައިވެއެވެ.\nމި އާގަވާއިދު ނެރެފައިމިވަނީ އޮކްޓޯބަރު4ވަނަ ދުވަހުން ފެށިގެން ސްރީލަންކާގެ 19 ސަރަހައްދެއްގައި ކޮވިޑްގެ އިތުރު ކޭސް ތަކެއް ފެނިފައިވާތީ ބަލި ކޮންޓްރޯލް ކުރުމުގެ ގޮތުންނެވެ.\nމިދިޔަ ބުރާސްފަތި ދުވަހު 1،720 މީހުން ޕޮޒިޓިވްވެ، ގާމަންޓް ފެކްޓްރީ އަކާއި ގުޅުން ހުރިކަމަށް ފާހަގަ ކުރެވޭ މި ކްލަސްޓާ އާއި ގުޅިގެން ސްރީލަންކާގެ ގަމްޕަހާ ސަރަހައްދާއި، އިންޓަރނޭޝަނަލް އެއަރޕޯޓް ކައިރިން އާންމުން ދިރިއުޅޭ ސަރަހައްދުގައި ވަނީ ކާފިއުވެސް ހިންގާފައެވެ. މިއީ ސްރީލަންކާގައި ކޮވިޑާގެ އެންމެ ބޮޑު ކްލަސްޓާވެސްމެއެވެ.\nސްރީލަންކާގައި މިހާތަނަށް 5،354 މީހުންނަށް ކޮވިޑް ޖެހިފައިވާއިރު، 3،385 މީހުން ވަނީ މިބަލިން ރަނގަޅުވެފައެވެ. ސްރީލަންކާގައި ކޮވިޑް ޖެހިގެން 13 މީހަކު މިހާތަނަށް މަރުވެފަައިވެއެވެ.


Fiyavathi Mahssala Gai Noosthakuge Assesment eh Hadhan Media Council in Nimmaifi ފިޔަވަތި މައްސަލާގައި ނޫސްތަކުގެ އެސެސްމަންޓެއް ހަދަން މީޑިޔާ ކައުންސިލުން ނިންމައިފި – Huvadhoo News Fiyavathi Mahssala Gai Noosthakuge Assesment eh Hadhan Media Council in Nimmaifi Huvadhoo News\nފިޔަވަތި މައްސަލާގައި ނޫސްތަކުގެ އެސެސްމަންޓެއް ހަދަން މީޑިޔާ ކައުންސިލުން ނިންމައިފި\nހުޅުމާލޭ “ފިޔަވަތި”ގައި ހިނގާދިޔަ ހަމަނުޖެހުމުގެ ތެރޭގައި ރާއްޖޭގެ އެކި ކަންކޮޅުތަކުން ދިޔައީ އެޚަބަރުތައް ވަގުތުން ގެނެސްދެމުންނެވެ. އެގޮތުން ގެނެސްދީފައިވާ ޚަބަރުތަކުގައި ފިޔަވަތީގައި ގެންގުޅޭ ކުދިންގެ ކަރާމާތަށް ގެއްލުންވާ ގޮތަށް އެއްވެސް ޚަބަރެއް ޝާއިއު ކޮށްފައިވޭތޯ ބަލައި ނޫސްތަކުގެ އެސެސްމަންޓެއް ހަދަން މޯލްޑިވްސް މީޑިއާ ކައުންސިލް (އެމްއެމްސީ) އިން ނިންމައިފިއެވެ.\nމީޑިޔާ ކައުންސިލުން ބޭއްވި މިއަހަރުގެ 37 ވަނަ ޖަލްސާގައި މިގޮތަށް ނިންމާފައިވަނީ ފިޔަވަތީގެ މައްސަލައިގައި ރައްޔިތުންގެ މަޖުލީހުގެ ހިއުމަން ރައިޓްސް އެންޑް ޖެންޑަރ ކޮމިޓީން މީޑިޔާ ކައުންސިލަށް މިމައްސަލަ ހުށަހަޅާފައިވާތީއެވެ.\nފިޔަވަތީގެ ހަމަނުޖެހުމާއި ގުޅިގެން ރައްޔިތުންގެ މަޖުލީހަށް ހުށަހެޅުނު ކުއްލި މައްސަލައަކަށް ބަހުސްކުރަމުން ފުވައްމުލަކު ދެކުނު ދާއިރާގެ މެންބަރު މުހައްމަދު މުމްތާޒް ވިދާޅުވެފައިވަނީ ބައެއް ނޫސްވެރިން ފިޔަވަތީގެ ފޮޓޯތަކާއި ވީޑިޔޯތައް މީސްމީޑިޔާއަށް ދޫކޮށްފައިވާތީ އެކަމާ ކަންބޮޑުވާ ކަމަށެވެ. އެހެންކަމުން މިފަދަ މައްސަލަތައް މަޖުލީހުގެ ހިއުމަން ރައިޓްސް އެންޑް ޖެންޑަރ ކޮމިޓީން ވަނީ މީޑިޔާ ކައުންސިލްގެ ސަމާލުކަމަށް ގެނެސްފައެވެ.\nނޫސްތަކުން ކުޑަކުދިންނާއި ގުޅުން ހުންނަ ޚަބަރުތައް ކަވަރުކުރުމުގައި ނޫސްވެރިންގެ ފަރާތުން ފާހަނގަވެފައިވާ އަޚްލާގީ މިންގަނޑާ ޚިލާފު ކަންކަން ނޫސްތަކުގެ އެޑިޓަރުންގެ ސަމާލު ކަމަށް ގެނައުމަށްޓަކައި ނޫސްތަކުގެ އެސެސްމަންޓެއް ހަދާ މޮނީޓަރ ކުރަން އެކައުންސިލުގެ ޖަލްސާގައި ވަނީ ނިންމާފައެވެ.


Adeeb Aai Gaaiy Gulhumeh Beyhvi Fuluhunnaai ACC Memberun Ge Massala Dhanee Balamun - PG - Vaguthu\n9 މަސް ކުރިން ( ޖޫން 19, 2020 )\nއެމްއެމްޕީއާރުސީގެ މައްސަލައިގައި ދަޢުވާ އުފުލާފައިވާ ކުރީގެ ނައިބު ރައީސް، އަޙްމަދު އަދީބާއި ގާތް ގުޅުމެއް ބޭއްވި ފުލުހުންނާއި އެންޓި ކޮރަޕްޝަން ކޮމިޝަން (އޭސީސީ) މެމްބަރުންގެ މައްސަލަ ބަލަމުންދާ ކަމަށް ޕްރޮސިކިއުޓަރ ޖެނެރަލް، ހުސައިން ޝަމީމް ވިދާޅުވެއްޖެ އެވެ.\nޝަމީމް މިގޮތަށް ވިދާޅުވީ ރޭ ރާއްޖެ ޓީވީގެ "ފަލަ ސުރުޚީ" ޕްރޮގްރާމުގައި ވާހަކަ ދައްކަވަމުންނެވެ.\nރޭގެ ޕްރޮގްރާމުގައި، އެމްއެމްޕީއާރުސީ މައްސަލަ އާއި ގުޅޭގޮތުން ދެއްކެވި ވާހަކަފުޅުގައި ޝަމީމް ވިދާޅުވީ، މި ހިޔާނަތުގައި އިސްކޮށް އުޅުނީ ހައެއްކަ މީހުން ކަމަށާއި، އޭގެތެރޭގައި އަދީބުގެ އިތުރުން ކުރީގެ ރައީސް އަބްދުﷲ ޔާމީނާއި އެމްއެމްޕީއާރުސީގެ ކުރީގެ މެނޭޖިންގް ޑިރެކްޓަރ އަބްދުﷲ ޒިޔަތު ހިމެނޭ ކަމަށެވެ. ޕީޖީ ޝަމީމް ވިދާޅުވީ، މި ތިން ބޭފުޅުންނަކީ އެ ހިޔާނާތް ހިންގައި ރޭވުމުގައި އެންމެ ބޮޑަށް ފާހަގަކުރެވޭ ތިން ބޭފުޅުން ކަމަށެވެ.\nއެ ބޭފުޅުން ހިޔާނާތް ހިންގާފައި ވަނީ ދައުލަތުގެ މުވައްސަސާތަކާއި ދައުލަތް ހިންގަން އޭރު ތިބި ބައެއް ބޭފުޅުންގެ އެހީތެރިކަމާއި އެކުކަން ފާހަގަ ކުރައްވާ، ޝަމީމް ވިދާޅުވީ، އެ މައްސަލައިގައި ގިނަ ބައެއްގެ އިހުމާލާއި ބައިވެރިވުން އޮތް ކަމަށެވެ.\nމިގޮތުން އެންޓި ކޮރަޕްޝަން ކޮމިޝަންގެ އޭރުގެ މެމްބަރުންނާއި، އަދީބާއި ގާތް ގުޅުމެއް ބޭއްވި ފުލުހުން މި މައްސަލައިގައި އިހުމާލިވާ މިންވަރު ފާޅުގައި ފެންނާން އޮތުމުން، އެބޭފުޅުންގެ މައްސަލަވެސް ބަލަމުން އަންނަ ކަމަށް ޝަމީމް ވިދާޅުވިއެވެ.\n"އަޅުގަނޑުމެންނަށް ފާޅުގައި ފެންނަން އެބައޮތް އޭގެ އިހުމާލެއް ހަމަ ގައިމުވެސް އެބޭފުޅުން މަސައްކަތް ކުރެއްވުމުގައި ކޮންމެވެސް ވަރެއްގެ ފަރުވާ ކުޑަ ކަމެއް އުޅޭ ކަމަށް. އަނެއްހެން ވަރަށް ފާޅުކަން ބޮޑު ގޮތެއްގައި ފެންނަން އެބަހުރި. އޭގެ ތަހުގީގުތައް އެބަ ކުރިޔަށްދޭ. އެހެންވީމަ އެންޓި ކޮރަޕްޝަން ކޮމިޝަންގެ ކުރީގެ މެންބަރުންގެ މައްސަލަތައް ވެސް އެބަ ބެލޭ. އޭގެއިތުރުން އޭރު ރާއްޖޭގެ ނާއިބު ރައީސަކަށް ހުންނެވި އަހްމަދު އަދީބާއި ގާތް ގުޅުމެއް ބޭއްވި ފުލުހުންގެ މައްސަލަވެސް އަންނަނީ ބަލަމުން،" ޝަމީމް ވިދާޅުވިއެވެ.\nޕީޖީ ޝަމީމް މިގޮތަށް ވިދާޅުވެފައި މި ވަނީ، އެމްއެމްޕީއާރުސީގެ ހިޔާނާތުގެ މައްސަލަ ތަހުޤީޤު ކުރުމަށް ސަރުކާރުން އެކުލަވާލާފައިވާ ޚާއްސަ ރިޔާސީ ކޮމިޝަންގެ މަސައްކަތްތައް ލަސްވުމުން، ސިޔާސީ ބައެއް އިސް ބޭފުޅުންނާއި މަޖިލީހުގެ ބައެއް މެމްބަރުން ކަންބޮޑުވުން ފާޅުކުރަމުންދާ ދަނޑިވަޅެއްގައެވެ.\nއެމްއެމްޕީއާރްސީގެ މައްސަލައިގައި އަދީބުގެ މައްޗަށް އިއްވި ހުރިހާ ޙުކުމެއް މީގެ ކުރިން ވަނީ ބާތިލުކޮށްފައެވެ. ނަމަވެސް އޭނާގެ މައްޗަށް ދައުލަތުން ވަނީ ފަހުން ދައުވާތަކެއް އުފުލާފައެވެ. އެދައުވާތައް އުފުލިތާ މިހާރު މަސްތަކެއް ފާއިތުވެގެން ގޮސްފައި ވާއިރު އަދިވެސް މައްސަލައިގެ ޝަރީޢަތް ކުރިއަކަށް ނުގެންދެއެވެ. ޒިޔަތުގެ މައްޗަށް ވެސް ދައުވާތަކެއް އުފުލާފައި ވާއިރު އެމައްސަލައިގެ ޝަރީޢަތްތައް ވެސް ކުރިއަކަށް ނުދެއެވެ.\nއެމްއެމްޕީއާރްސީ މެދުވެރިކޮށް ދައުލަތައް ލިބެން ޖެހުނު އެއްމިލިއަން ޑޮލަރެއް ރައީސް ޔާމީން އެކައުންޓަށް ޖަމާކޮށް އެއިން މަންފާ ހޯދިކަމަށް ބުނެ އެމަނިކުފާނު ފަސް އަހަރަށް ޖަލަށް ލާފައި ވާއިރު، އެމްއެމްޕީއާރްސީގެ އެހެން ހުރިހާ މައްސަލައެއްގައި ވެސް ރައީސް ޔާމީންގެ ބައިވެރިވުން އޮތް ކަމަށް ބުނެ ދަނީ ތަހުޤީޤު ކުރަމުންނެވެ.\nވެންޓިލޭޓަރު މައްސަލައިގައި ޕީޖީ ޝަމީމްގެ މައްޗަށް ދައުވާކޮށްދިނުން އެދި އޭސީސީއަށް ހުށަހަޅައިފި\nޖޫން 19, 2020 05:16\nއެހެންވެ ކަލޭމެން ޔާމީނު އެކަނި ޖަލައްލާގެން ތިއުޅެނީ ކަލޭމެންނައް ޔާމީން ގެނައި ތަރައްގީ ފެނިފަ ކުރިއަސަރުން ތިއުޅެނީ ކަލޭ މިހާރުވެސް ބަލާބަލަ މިހާރު ދައުލަތުގެ ޚަޒާނާ އެއޮތް ހުސްވަނީ.\nޖޫން 19, 2020 05:18\nމިހާރު އަދީބާ ޒިއަތު ގޭގަ ތިބެނީ ކަލެއައް ކިހާވަރެއް ދީގެންތަ؟\nޖޫން 19, 2020 05:27\nހެއްވާ މަޖާކަމެއްނު ފާޅުގަ ހާމަވެ އެމީހުން އެގޭކަމަށްބުނާއިރުވެސް މައްސަލަ ބަލައެއްނުނިމޭ މީ އަރަތެއްނު ނަމުންސޯލިހް ކަމުން ޖާހިލު ވެގެން އުޅުނަސް ފަހުން ގާނޫނު އަރާ ކަލެޔާވެސް ހަމަކުރާނެ !!!!\nޖޫން 19, 2020 06:05\nއަދީބްއާއި ޒިޔަތާއި ގާތްގުޅުން ބޭއްވި މީހުންގެ މައްސަލަތައް ބަލަނީ؟؟؟؟އަދީބްއާއި ޒިޔަތު ގޭގައި؟؟ކުށެއްނެތް ބަޔަކާއި ގާތްގުޅުންއޮތް މީހުންގެ މައްސަލަ ބަލަންޖެހެނީ ކީއްވެ؟؟\nޖޫން 19, 2020 06:33\nކަލޭ ތިބުނާ3މީހުންކުރެ އެކެއް ޖަލައްލައިގެން އަނެއް2މީހުން ދޫކޮށްލައިގެން ތިހުންނަނީޔޯ؟ އޭގެން އެކަކު މިހާރު ވެރިކަމުގަ ހުރި ކުނިގަނޑަށް ދިން މައްސަލަ ނުބަލާ ތިހުންނަނީޔޯ؟\nޖޫން 19, 2020 07:15\nޖޫން 19, 2020 08:09\nޕީޖީ ޝަމީމު އަށް ވެދުން ސަލާމް.\nސިޔާސީ މައިދާނުގައި ހައްލާގުއްލާ ކުޅެމުން ހަލަބޮލި ކުރަމުން އަންނަ މިފަދަ ދަނޑިވަޅެއްގައި އެކަމަށް ބާރުލިބޭ ފަދަ ބަޔާންތައް ޕީޖީ ތިޔަޒާތަށް ދެއްވުމުން ސީދާކޮށް ނަމަވެސް ނުސީދާކޮށަ ނަމަވެސް ޕީޖީ އަށް ތިޔަ ވެވެނީ ސިޔާސީއެވެ. ކަނކަމާއިމެދު ފުންކޮށް ވިސްނާ މީހުންނަށް މިކަން ފާހަގަ ކުރެވޭ ވާހަކަ ދަންނަވަމެވެ. ތިޔަގޮތަށް ސިޔާސީ ސްޓޭޓްމެންޓް ތައް ނުދެއްވާ ކަންކުރަށްވާށެވެ. އެމްއެމްޕީ އާރސީގެ ޚިޔާނާތުގައި ބަިވެރިވީ މީހުންގެ މައްޗަށް ތަފާތުކުރުމެއް، ވަކި މީހަކަށް ބެލުމެއް، ތައައްސުބެއް، ސިޔާސީ ފިކުރެއް، ގިންތިކުރުމެއް ނެތި ދައުވާކޮށް ދިވެހި ރައްޔިތުންނަށް އިންސާފް ހޯދައިދިނުމަކީ ޕީޖީ އާއި މަތިކުރެވިފައިވާ މުގައްދަސް ވާޖިބެއްކަން ޕީޖީ ޝަމީމްއަށް ހަނދުމަކޮށްދީ އިލްތިމާސް ކުރަމެވެ. ޕީޖީގެ އޮފީހަކީ އަދި ޕީޖީ އަކީ ދިވެހިރާއްޖޭގެ ޖިނާއި އަދުލުގެ ނިޒާމުގައި ހިމެނޭ މުސްތަގިއްލު މިނިވަން އަދި އެންމެ މައި ތަބުކަން ވެސް ހަނދުމަފުޅުގައި ބަހައްޓަވާށެވެ. މިއަދު ތިޔަ މާޤާމުގައި ޝަމީމު ތިޔަ ތިޔަ ހުންނެވީ ބަޔަކު މީހުން ދިން ފުރުސަތެއްގައި ކަމަށް ހީފުޅު ކުރެވޭ ނަމަ އެއީ އުނި ވިސްނުމެކެވެ. މަނިކުފާނު ތިޔަ މާޤާމަށް އައްޔަން ކުރެވިގެން ދިޔައީ ކާއިނާތުގެ ވެރި އިލާހު7އުޑު މަތިން ފާސްކުރެއްވި ޑިކްރީ(ޤަރާރުގެ) މަތިވެރި ނިއްމުމަކުން ކަން ހަނދުމަފުޅުގައި ބަހައްޓަވާށެވެ. އެއީ އެކަލާންގެ އިސްމުފުޅުތަކުގެ ތެރެއިން 29 ވަނަ އިސްމުފުޅުން މަނިކުފާނު ބާރުވެރިކުރައްވުމަށް ނިއްމެވި ޑިކްރީ ކަން ހަނދުމަ ބަހައްޓަވާށެވެ.\nނަންނުގަނެ ކަންކުރަށްވާށެވެ. ނަމޫނާ ދައްކަވާށެވެ. އެގޮތަ މާބުއްދިވެރިއެވެ.\nޖޫން 19, 2020 08:16\nރައްތިތުންގެ ލޮލުގައި މިގޮތަށް އަނދުން އަޅުވަމުންދާ ސަރުކާރާއި ދައުލަތުގެ އެކިއެކި މުއައްސަސާތަކުގައި ތިބި މީހުންނާމެދު ވަކިން ހާއްސަކޮށް ފިޔަވަޅުއަޅަންއެބަޖެހޭ، މިމީހުންނާމެދު ކަމެއްނުކުރާތީ މިގޮތަށް މީޑިޔާއަށްއަރާ ޒާތްޒާތުގެ ދޮގު ހަދަނީ.\nޖޫން 19, 2020 09:08\nދެން އޭނި މަޖިލީހު ގެ ރަންނަމާރިޔާ ވެރިކަމު ގަ ހުރި ސޯލިބެޔޯ އެދެމީހުން ކޮންތާކައްލާފަ މައްސަލަ ބަލަނީ ކަލޭމެނައް ހައް ގު އަދަބު ލިބޭނެކަން ހަނދާން ކުރާތި\nޖޫން 19, 2020 09:40\nވެރިކަން ބަދަލުކުރަން އަދީބު އަތުން ނެ ގި ފައިސާ އަކީ އެމްއެމްޕީއާރުސީ އިން ވަ ގަށް ނެ ގި ފައިސާއަށް ހަމަވާނީ. ދެން ޕީޖީ އަކަށް މީނާ އައުމު ގެ ކުރިއަށް އަދީބު ގެ ލޯޔަރުކަން އެމްޑީޕީ ގައި ހުރި ކޮށްދިނީ އަދީބު އަތު ގައި ހުރި އެމްއެމްޕީއާރުސީ ގެ އެތަށް ބައިވަރު ފައިސާ ގެ ތެރެއިން ކިތަ އް ބޮނޑި ފަައިސާ ފެނި ގެން އޭ ގެ ދަހިވެތި ކަމު ގައި. އޭ ގައި ލިޔެފަަ އި ނެތް ނަމަވެސް ޕީޖީ ވެސް ތިޔަ ހުންނެވީ އެފައިސާ ބަނޑު އަޅުއަ\nޖޫން 19, 2020 10:03\nމިދިޔަ ފެބުރުވަރީ މަހު ސިއްރުން އަދީބާ މަނިކުފާނު ބައްދަލުކޮށް ކޮންޑީލެއްތޯ ހެއްދެވީ....މިއީ ވަރަށް ވާހަކަ\nތިޔަ އޮފީހުގައިވެސް އެބަތިބި މިކަން އެނގޭވަރުގެ މީހުން\nޖޫން 19, 2020 10:23\nޝަމީމްއާއި މަހުފޫޒު ސައީދު ސިރާޖް ލޯޔަރުން ގެ ފައުޖުތައް ރާއްޖެޓީވީ ގެ މީހުން އި ގެރޭސިވިލާތަށާއި ތަންތަނަށް ދަތުރުކޮށް ފިލްމުތައް ކުޅެހެދީ އަދީބު ހުދު ދޮލަ ގު ދޮލަ ގުން ނަ ގާފަައި ޓިކެޓް ގަންނަން ދިން ލާރިތަކުންކަން ސާބިތު ކޮށްދޭން އުޅުން އޮންނާނީ ކޮން އެޕިސޯޑަކުތޯ\nޖޫން 19, 2020 10:32\nކޮބާ އަދީބު ކޭސް ދިން ގުރަުޕް ނަންތައް ހާމަ ކުރަން ނުކެރިގެން ރިއުލެނީ، އެލިސްޓް ގަ ނަން އޮތީމަ ތޯޢްޗެ\nޖޫން 19, 2020 11:31\nއަދީބާ ގާތްގުޅު މެއޮތް އަދީބުގެ ގާނޫނީ ވަކީލަކަށްހުރި މީހަކު ޕޖއަކަށްހުރެ އަދީބުގެ މައްސަލައެއް އަދީބާދެކޮޅަށް އިންސާފުން މައްސަލަބެލޭނީ ކިހިނެތް...ފުރަތަ މަ މަނިކުފާނު އިސްތިއުފާދީ...\nޖޫން 19, 2020 11:32\nއެ ދެމީހުންގެ މައްސަލަ ބާޠިލްކުރީ ވެރިންގެ ނުފޫޒުން ގޯސްކޮށް ޝަރީއަތް ހިންގާފައިވާތީއެއް ނޫންތަ؟ އެމީހުންނަށް އަލުން ދައުވާ ކުރުމަށް އަމުރުކުރިއެއް ނޫންތަ؟ އެދައުވާ ވަނީ ކޮއްފައެއް ނޫންތަ؟ ކުރީގަ ހެދިހެން ހުކުމެއް ނުކުރިއަސް އުމުދުވަހު ޖަލުގައި ބަހައްޓަންވީތަ؟\nޖޫން 19, 2020 12:06\nޔާމީނު ހާދަ ވަރުގަދަ ހަވޭލީއެކޭ އެހެދީ ކުޑަދުވަސްކޮޅެއްތެރޭ. ދެން ހަވޭލީ ކުރިމަތީ މަގު ފުޅާކޮށް ތާރުއަޅާ ލޭންޑްސްކޭޕްވެސްކޮށްފި ސަރުކާރުތެރެއިން، އަދި މާސިންގާ މިސްކިތެއްވެސް ހަވޭލީއާއި ޖެހިގެން ހަަދައިފި.\nޖޫން 19, 2020 12:19\nމިސަރުކާރު އައިފަހުން އެމްޑީޕީ އައްފަންޑުކޮއްދިން ކުންފުނިތަކައް ބަދަލުގެގޮތުގަ ސަރުކާރުގެ ސުލްހައިގެ ދަށުންނޭކިއާފަ2ބިލިއަންރުފިޔާބަހާލީ މީ އެމްއެމްޕީއާރުސީން ގެއްލުނުލާރިއައްވުރެގިނަލާރި ޕާޓިކުދިންނައް ވަޒީގާހަދައިގެން 1200 ވަޒީފާއައް ބަހަމުންދާ ލާރި މީ ހިޔާނާތަކައްނުވާންވީ ސަބަބެއް ޒީރޮތޮލަރެންސުގުރޫޕުން ބުނެދީފާނަންތޯ...\nޖޫން 19, 2020 12:28\nހަނދާންވޭ ޝަމީމް އަދީބުގެ ލޮޔަރަކަށް އުޅުނުކަންވެސް. އަދި ލޯޔަރަކަށް ކުރިނަމަ ދިން ފައިސާއަކީ ކިހިނެެއް ހޯދި ފައިސާތޯ އެހިންތަ.\nޖޫން 19, 2020 12:32\nޕީޖީ ކަލޭމެން އަންނިގެ އެއްވެސް ކަމެއްނުބަލަނީ އޭނާ ކުރާ އެއްވެސް ކަމެއް ނުފެންނަނީތަ ، ނުފެންނަވަރައް ލާރި އަޅާފަދޯ އޮތީ ބޯމަތީ.\nޖޫން 19, 2020 13:06\nއެމް.ޑީ.ޕީއަށް ނިސްބަތްވާ އެއްވެސް މީހަކު ބައިވެރިވި ކަމަކަށް ނަހަދާނެ.\nޖޫން 19, 2020 14:14\nސިއްރުން....އަދީބާ ބައްދަލުކޮށް މިދިޔަ ފެބްރުއަރީ ގައި ހެއްދެވީ ކޮން ޑީލެއްތަޯ.... މިއީ ވަރަށް ވާހަކަ...\nޖޫން 19, 2020 20:14\nމަނިކުފާނުވެސް ބިރުފުޅުގަންނަނީ ނަސީދު ދެކިތާ ތިޔަވިދާޅުވަން އުޅުއްވަނީ ތިމަންނާމިހުރީ ފުލުހުންނައްވެސް ފިޔަވަޅު އަޅާދޭންތައްޔާރަށޭ މޑޕ މީހުން ނާއެކުއޭ ތިމަންނާއަކީ ވެސް މޑޕ ލޭހިގާމީހެކޭ ކޮންފަދަ ބަލާމުސީބާތެއްތަމިގައުމައްފާވެގެން މިއުޅެނީ\nޖޫން 19, 2020 20:29\nސަރުކާރު ހިމެނޭ ޕާޓީގެ މީހުން ޤާނޫނުގަ އިސްތިސްނާ ވަނީތޯ އެމީހުންގެ މައްސަލަ ނުބެލުމަށް އަންގަވަނީ ޕީ.ޖީ އަށް ދަންނަވާލަން ވަކިބަޔަކަށް ވަކިގޮތެއް ނުހައްދަވާ ޢަދުލް އިންސާފުން ގެންދިއުމަށް ނޫންނަމަ މިއަދު ލިބޭ އުފަލަށް ވުރެ މާދަމާ ލިބޭ ހިތްދަތިކަމާ އަނިޔާ ބޮޑުވާނެ ﷲ ހުރިހާކމެއް ބައްލަވާ ވޮޑިގަންނަވާެނެ ސޯލިޙްބުންޏަސް ނަޝީދު ބުއްޏަސް އެދުވަހަކުން އެމީހުން ނާންނާނެ ސަލާމތް ކޮށްދެއްވާކަށް\nޖޫން 20, 2020 14:03\nމާބޮޑު ތަހުގީގެއް ތިކަމުގަ ކިހިނެތް ކުރާނީ؟ އަދީބު ބުނަންޖެހޭނީ ހަމައެކަނި ޔާމީން ބުނެގެން ކުރިކަމެކޭ. އެއީ ޔާމީނުގެ ބަސް އެހާ ބޮޑަށް އަހާ ކުއްޖެއްވީމަ ޔާމީނު ހަމަ ބުނީ، އޭނާ ކުރީ. އެ ހެޔޮ ކޮންމެކަމެއްވިއަސް. ގޭދޮށް ކުނިކަހާލުން ކަހަލަ ކަމެއްވެސް ކޮށްލާނެ. އެއްވެސް ސުވާލެއް ނޯންނާނެ. ޕީޖީން އިތުރު ހެއްކެއްވެސް ބޭނުމެއްނުވާނެ. އަދީބު ބުނީމަ އެވީ ހަމަ ތެދަށް.


vnews - Raajjeyge eki hisaabah gugurumaaeku vihsaarakuraane: Mat office\nމެދުރާއްޖެތެރެއާއި ދެކުނުގެ ބޮޑުބަޔަކަށް ވިއްސާރަކުރާނެ: މެޓް\nމޫސުން ގޯސްދުވަހެއް -- ފޮޓޯ: ވީފައިލް\nކުރިއަށް އޮތް 24 ގަޑިއރުގެ ތެރޭ މެދުރާއްޖެތެރެއާއި ދެކުނުގެ ބޮޑުބަޔަކަށް ވިއްސާރަކުރާނެ ކަމަށާއި ބައެއް ރަށްތަކަށް ގުގުރުމާއިއެކު ބޯކޮށް ވާރޭވެހުންއެކަށީގެންވާ ކަަމަށް މޫސުމާ ބެހޭ ގައުމީ އިދާރާއިން ބުނެފި އެވެ.\nމެޓް އޮފީހުން ބުނީ، މިއަދު ހެނދުނު 10:00 އިން މާދަމާ ހެނދުނު 10:00 އަށް ދިވެހިރާއްޖޭގެ މޫސުން ކުރިއަށް ލަފާކުރާގޮތައް ބަލާއިރު، މެދުރާއްޖެތެރެއާއި ދެކުނުގެ ބޮޑުބަޔަކަށް ވިއްސާރަކުރި ނަމަވެސް، އުތުރުގެ އަތޮޅުތަކަށް ކެރީގެ އަސަރު ކޮންމެ ވެސް ވަރަކަށް ފޯރާނެ ކަމަށެވެ. އަދި ވައިޖެހޭނީ ހުޅަނގުދެކުނާއި ހުޅަނގުން ދެކުނުގެ އަތޮޅުތަކަށް އަދި އެހެންހިސާބުތަކަށް ހުޅަނގާއި ހުޅަނގުއުތުރުން ގަޑިއަކު 8 މޭލާ 18 މޭލު ދެމެދުގެ ބާރުމިނުގައި ކަމަށް ވެސް މެޓް އޮފީހުން މައުލޫމާތު ދެއެވެ.\nމެޓް އޮފީހުން ބުނީ، ވިލާގަނޑުގައި ގަޑިއަކު ގާތްގަޑަކަށް 40 މޭލަށް ވައިގަދަވުން އެކަށީގެންވާ ކަމަށާއި ރާއްޖޭގެ ކަނޑުތައް އާދައިގެވަރަކަށް ގަދަވެފަ ވިލާގަނޑުގައި ގަދަވާނެ ކަަމށެވެ.


ބަޣާވާތުގެ ސަރުކާރުން ގާނޫނާ ގަވައިދާ ޚިލާފަށް ވަރަށް ގިނަ ކަންތައް ކޮށްފި – އެމްޑީޕީ ޕާލަމެންޓްރީ ގްރޫޕް – Maldivian Democratic Party\nބަޣާވާތުގެ ސަރުކާރުން ގާނޫނާ ގަވައިދާ ޚިލާފަށް ވަރަށް ގިނަ ކަންތައް ކޮށްފި – އެމްޑީޕީ ޕާލަމެންޓްރީ ގްރޫޕް\nބަޣާވާތަކުން ސަރުކާރާ ހަވާލުވެގެން ތިބި ފަރާތްތަކުން ގާނޫނާއި ގަވައިދާއި ޚިލާފަށް ވަރަށް ގިނަ ކަންތައްތަކެއް ކުރަމުންދާ ކަމަށާއި، އޭގެ ސަބަބުން ގައުމުގެ ހާލަތު ގޯހުން ގޯހަށް ބަދަލުވަމުންދާ ކަމަށް ވިދާޅުވެ، އެކަންތައްތައް ބަލަހައްޓައިގެން އެމްޑީޕީ ޕާލަމެންޓްރީ ގްރޫޕުން ނޯންނާނޭ ކަމަށް އެ ގްރޫޕްގެ ލީޑަރު އިބްރާހީމް މުޙައްމަދު ޞޯލިޙް (އިބޫ) މިއަދު ވިދާޅުވެއްޖެއެވެ.\nއެމްޑީޕީ އޮފީހުގައި މިއަދު މެންދުރުފަހު ބޭއްވި ނޫސް ކޮންފަރެންސެއްގައި އިބޫ ވިދާޅުވީ ބަޣާވާތުގެ ސަރުކާރު އައުމަށް ފަހު ގައުމުގެ ހާލަތު ވަރަށް ބޮޑަށް ދަށްވެ ބަޖެޓް ޑެފިސިޓް ވެސް އެތައް ގުނައެއް ބޮޑުވެގެން ދާނޭ ކަން މިހާރު ޔަގީން ކުރެވިފައިވާ ކަމަށެވެ.\nއެމްޑީޕީ ޕާލަމެންޓްރީ ގްރޫޕްގެ ނައިބު ލީޑަރު ތޮއްޑޫ ދާއިރާގެ މެންބަރު އަލީ ވަހީދާއި، ދިއްދޫ ދާއިރާގެ މެންބަރު އަހުމަދު ސަމީރު ވެސް ބައިވެރިވެވަޑައިގެންނެވި ނޫސްކޮންފަރެންސް ގައި އިބޫ ވަނީ ބަޣާވާތުގެ ސަރުކާރު އައުމަށްފަހު ގާނޫނާއި، ރައްޔިތުންގެ ވިންދާ ދެކޮޅަށް ކޮށްފައިވާ ބައެއް ކަންތައްތައް ފާހަގަކުރައްވާފައެވެ. އެ ގޮތުން މާލިއްޔަތު ގާނޫނާއި ޚިލާފަށް ފިނޭންސް މިނިސްޓްރީން ވަރަށް ގިނަ ކަންތައް ކޮށްފައިވާ ކަމަށާއި، ބަޖެޓްގައި ހިމެނިފައިވާ ކަންތައްތަކަށް ޚަރަދު ނުކޮށް، ބަޖެޓްގައި ނުހިމެނޭ ކަންތައްތަކަށް ބޮޑު ހޭދައެއް ކުރަމުންދާ ކަމަށް ވިދާޅުވިއެވެ. މީގެ އިތުރުން އައިޖީއެމްއެޗް ފިޔަވައި، ސިއްޚީ ހިދުމަތްދޭ އެހެން ތަންތަނުން އާސަންދައިން ހިދުމަތް ހޯދާ ފަރާތްތަކުގެ އަތުން އަގެއް ނެގުމަށް ބަޣާވާތުގެ ސަރުކާރުން ހަމަޖެއްސުމާއި، ލާމަރުކަޒީ ގާނޫނަށް ބަދަލު ގެނެސް ސިޓީ ކައުންސިލްތައް އުވާލުމަށް ބާޣީ ސަރުކާރުގެ ތެރޭގައި މަޝްވަރާކުރަމުން ދިއުމާއި، މަޖިލީހުގެ ގަވައިދާއި ޚިލާފަށް މެންބަރުން ހައްޔަރުކުރަމުން ދިއުމާއި، ފެބްރުއަރީ6ން ފެށިގެން 8 އާ ދެމެދު ބަޣާވާތް ގެނައި ފަރާތްތަކުން ހިންގާފައިވާ ކަންތައްތައް ނުބަލާނޭ ކަމަށް ބަޣާވާތުގެ ސަރުކާރުން ބުނުން ހިމެނެއެވެ.\nމި ނޫސްކޮންފަރެންސް ގައި އަލީ ވަހީދު ވިދާޅުވީ ބަޣާވާތަށް ފަހު ފާއިތުވި6މަސްދުވަހު ރައްޔިތުންގެ މަޖިލިސް އޮތީ “ޕެރަލައިޒްވެފައި” ކަމަށާއި، އެ ޕެރަލައިޒްކަން ނުކެނޑެނީސް މަޖިލީހަށް ދެން އެއްބާރުލުން ދެވެން ނެތް ކަމަށެވެ. އަދި ގާނޫނާއި ޚިލާފަށް މަޖިލީހުގެ މެންބަރުންނާ މެދު އަމަލުކޮށްފައިވާތީ ބަޣާވާތުގެ ސަރުކާރުގެ ހޯމް މިނިސްޓަރ މުޙަންމަދު ޖަމީލާއި، ޕޮލިސް ކޮމިޝަނަރ ޢަބްދުﷲ ރިޔާޒާއި މެދު ދައުވާކުރެވެން ޖެހޭނޭ ކަމަށް ވެސް އަލީ ވަހީދު ވިދާޅުވިއެވެ.\nމީގެ އިތުރުން ރައީސް ނަޝީދު ފުލުސް އޮފީހަށް ހާޒިރުކުރަން އުޅޭތީ އެކަމަށް ރައްދުދެއްވައި އަލީ ވަހީދު ވިދާޅުވީ ބަޣާވާތުގެ ސަރުކާރުގެ ކަންކަން ” މިހާރު މިދަނީ ހައްދު ފަހަނައަޅަމުން” ކަމަށާއި، ރައީސް ނަޝީދު ފުލުސް އޮފީހަށް ހާޒިރުކޮށްފިނަމަ ސިޔާސީ މަސްރަހު އިތުރަށް ކިލަނބުވެގެން ދާނޭ ކަމަށެވެ.


ނައިބް ރައީސާއި ކޯލިޝަން ލީޑަރުންނާ މޯދީ ބައްދަލުކުރައްވައިފި – Haftha\nނައިބް ރައީސާއި ކޯލިޝަން ލީޑަރުންނާ މޯދީ ބައްދަލުކުރައްވައިފި\nނައިބް ރައީސް ފައިސަލް ނަސީމާއި ސަރުކާރު ހިންގާ ކޯލިޝަންގައި ހިމެނޭ ސިޔާސީ ޕާޓީތަކުގެ ލީޑަރުންނާ އިންޑިއާގެ ބޮޑުވަޒީރު ނަރެންދުރަ މޯދީ ބައްދަލުކުރައްވައިފިއެވެ.\nރާއްޖެއަށް ކުރައްވާ ފުރަމާނަ ދަތުރުފުޅުގައި މޯދީ ވަނީ ކުރީގެ ރައީސް މައުމޫން އަބްދުލްގައްޔޫމް އާއި ޖުމްހޫރީ ޕާޓީގެ އަދި މާމިގިލި ދާއިރާގެ މެންބަރު ލީޑަރު ގާސިމް އިބްރާހިމް އަދި އަދާލަތު ޕާޓީގެ ލީޑަރު އަދި ސަރުކާރުގެ ހޯމް މިނިސްޓަރު އިމްރާން އަބްދުﷲ އާ ބައްދަލުކުރައްވައިފައެވެ.\nރައީސް އޮފީހުގައި މިއަދު ބޭއްވި ބައްދަލުކުރެއްވުންތަކުގައި ޕާޓީތަކުގެ ލީޑަރުންނާ މޯދީ މަޝްވަރާ ކުރެއްވީ ކޮން ކޮންތައްތަކާ ކަމެއް އަދި ނޭނގެއެވެ.\nބައްދަލުކުރެއްވުންތަކާ ގުޅޭގޮތުން އިންޑިއާގެ ބޮޑުވަޒީރުގެ އޮފީހުން ކުރެއްވި ޓުވީޓެއްގައި ވިދާޅުވީ، ސިޔާސީ ލީޑަރުންނާއެކު ބޭއްވި ބައްދަލުކުރެއްވުންތަކުގައި އިންޑިއާ އާއި ރާއްޖެއާ ދެމެދު އޮތް ގުޅުމާ ގުޅޭގޮތުން ފުޅާ ދާއިރާއެއްގައި މަޝްވަރާ ކުރެއްވި ކަމަށެވެ.\nއެ ބޭފުޅުންގެ އިތުރުން ސަރުކާރު ހިންގާ ކޯލިޝަންގެ މައި ޕާޓީ، އެމްޑީޕީގެ ރައީސް އަދި ރައްޔިތުން މަޖިލީހުގެ ރައީސް މުހައްމަދު ނަޝީދާ މޯދީ ވަނީ ރައްޔިތުން މަޖިލީހުގައި މިއަދު ބައްދަލުކުރައްވައިފައެވެ.\nދެ ދުވަހުގެ ރަސްމީ ދަތުރުފުޅެއްގައި މޯދީ ރާއްޖެއަށް ވަޑައިގެންނެވީ މިއަދު މެންދުރުފަހުއެވެ. އެ ދަތުރުފުޅުގައި މޯދީ ވަނީ މިއަދު މަޣްރިބް ނަމާދަށްފަހު ރައްޔިތުންގެ މަޖިލީހުގައި ތަގުރީރެއް ކުރައްވާފައެވެ. އަދި މޯދީއަށް ވަނީ ދިވެހި ސަރުކާރުން ބޭރުގެ އިއްޒަތްތެރިންނަށް ދޭ އެންމެ މަތީ ޝަރަފު ކަމަށްވާ ނިޝާން ޣާޒީ ހަސަން އިއްޒުއްދީންގެ އިއްޒަތުގެ ލަގަބް އަރުވައިފައެވެ.


EHEE: Autism hunna Aaliya faruvaa hoadhan ehee ah beynun vefai | ThePress\nLast Updated 19:53, 04 July\nއާލިޔާގެ ފަރުވާއަށް އަދި 13200 ޑޮލަރު ބޭނުންވޭ، ބެނުންވަނީ ދީލަތި އެހީ: މަންމަ\n22 June 2022, 09:37\nއާލިޔާ އޭނާގެ މަންމަ ސުހާއާއެކު\nލ. ފޮނަދޫއަށް އުފަން އާލިޔާ އަސްފަން އަބްދުއް ރަހީމްއަކީ އުމުރުން 1 އަހަރު ގައި އެހެން ކުދިންނެކޭ ވެސް އެއްފަދައިން ބަސްތައް ބުނެ ހިނގާ ވެސް ހެދި ކުއްޖެކެވެ. ނަމަވެސް އުމުރުން 18 ވަނަ މަހުގައި ޑެންގޫ ޖެހި އާލިޔާއަށް ބަދަލުތަކެއް އަންނަން ފެށިއެވެ.\nހިނގަން އުނދަގޫވެ، ވާހަކަ ދެއްކުން އެއްކޮށް ހުއްޓުނެވެ. "ރޭގަނޑު ނުވެސް ނިދާނެ، ހަމަ ރޯނީ" ދަރިފުޅުގެ ބަލި ހާލަތު އޭނާގެ މަންމަ އައިޝަތު ސުހާ ވަރަށް އަސަރާއެކު "ދަ ޕްރެސް" އަށް ކިޔައިދިނެވެ.\nފަސް މަސް ވަރަކަށް ނެގި އާލިޔާ އަލުން ރީއްޗައް ހިނގަން ފަށަން ޑެންގޫ ޖެހިފަ، އޭގެ ފަހުން އަސްލު ވާހަކަ ދެއްކުން އެއްކޮށް ހުއްޓާލި، ކުޑައިރު ވަރަށް މަޖާ ކުއްޖެއް ލޯބި ލޯބި،\nއާލިޔާ އޭނާ މަންމަ ސުހާއާއެކު\nސްކޫލު ކައުންސެލަރަކަށް ސުހާ މަސައްކަތް ކުރަމުން ދިޔައިރު އޯޓިޒަމްއާ ބެހޭ މައުލޫމާތު އެނގެމުން ދިޔައެވެ. ލެކްޗަރާއިން ކައިރިން ވެސް މިކަމުގެ މައުލޫމާތު ސާފުކުރަމުން ދިޔައީ އާލިޔާއަށް އަންނަމުން ދިޔަ ބަދަލަކީ އޯޓިޒަމްގެ ސަބަބުން އައި ބަދަލެއްތޯ ސާފު ކުރުމަށެވެ. އާލިޔާ ބަލާލާފައި އެއީ އޯޓިޒަމް ހުންނަ ކުއްޖެއް ހެން ހީނުވާއިރު ލެކްޗަރާއިން ވެސް ބުނަމުން ދިޔައީ ބައެއް ކުދިންނކީ ލަހުން ވާހަކަ ދައްކަން ފަށާ ބައެއް ކަމަށެވެ. ނަމަވެސް އޭރުވެސް އާލިޔާގެ ފަރާތުން ފެންނަމުން ދިޔައީ އޯޓިޒަމްގެ ސަބަބުން ދިމާވާ ކަންކަން ކަމަށް ސުހާ ހިތަށް އެރި ކަމަށް ބުނެއެވެ.\nއެންމެ ފަހުން 2017 ވަނަ އަހަރު ސުހާ އާލިޔާ ގޮވައިގެން މާލެ އައިސް ސްޕީޗް ތެރަޕިސްޓަކަށް ދެއްކިއެވެ. ޑޮކްޓަރު އޭރު ބުނީ ބައެއް ކުދިން ވާހަކަ ދައްކަން ފަށާލެއް ލަސް ކަމަށާއި ނަމަވެސް އޯޓިޒަމް ކުއްޖެއް ތޯ ޑައިގްނޯސް ކުރަން އަދި މާ އަވަސް ކަމަށެވެ. އަދި ސައިކޮލޮޖިސްޓަކަށް އާލިޔާ ދެއްކުމަށް ތެރަޕިސްޓް އިރުޝާދު ދިން ކަމަށް އާލިޔަގެ މަންމަ ބުނެއެވެ.\nއޭރު ވެސް ހޮސްޕިޓަލް ތަންތަނަށް ވެއްދޭނީ ގަދަކަމުން، ހުއްޓާވެސް ނުލާނެ ހަމަ،\nސައިކޮލޮޖިސްޓަކަށް ދެއްކުމުން އާލިޔާގެ ގިނަ އެސެސްމަންޓުތަކެއް ހެދިއެވެ. އަދި ތެރަޕީއަށް ދިއުމަށް އިރުޝާދު ދިނެވެ. ދަރިފުޅު ކްލާސް ތަކަށް ގެންދަން ވަރަށް އުނދަގޫކަން ފާހަގަކޮށް ސުހާ ބުނީ، ތެރަޕީ ކްލާސްތަކަށް އޭނާ އެއް ހަފްތާއަށް ގެންދިއުމަށް ފަހު ދެން ދިޔައީ ރަށަށް ކަމަށެވެ.\n"އޯޓިޒަމް ކަން އެނގުމުން ހިތް ކުދިކުދި ވި"\nރިޕޯޓުތައް ލިބުން ލަސްވެ ސުހާ އެންމެ ފަހުން ނިންމީ ލަންކާއަސް ދަރިފުޅު ގޮވައިގެން ދާށެވެ. އެތަނުގައި ހުރި ރައްޓެއްސެއްގެ އެހީތެރިކަމާއި އެކު ޑޮކްޓަރުންނަށް ދައްކައި އާލިޔާގެ ޓެސްޓު ހެދިއެވެ. ނަމަވެސް ޓެސްޓުތަކުގެ ނަތީޖާއާއެކު ސުހާގެ ހިތް ކުދި ކުދި ވިއެވެ.\nއެއީ ހަމަ އެންމެ ދަރަވި، އެންމެ ހިތް ދަތިވި ދުވަސް އެއީ، ހޮސްޕިޓަލުން ނުކުމެގެން ގެއާ ހަމައަށް ދެވެންދެން ވެސް ރޮވުނު\nލަންކާއަށް ކުރި އެ ދަތުރުގައި ތެރަޕީ ދިނުމަށް ސުހާ އާލިޔާ ގޮވައިގެން ދެ ހަފްތާ މަޑު ކުރިއެވެ. ނޯޕޭ ލީވްގައި ސުހާ ހުރެ އާލިޔާ ގޮވައިގެން ލަންކާއަށް ބަދަލުވިއެވެ. އެކޮޅުން އާލިޔާއަށް ސްޕީޗް ތެރަޕީ އާއި އޮކިއުޕޭޝަނަލް ތެރަޕީ އާއި ބިހޭވިއާ ތެރަޕީ ދެމުން ސުކޫލަށް ގެންދަން ފެށިއެވެ.\nލަންކާ އިން ދިން މި ތެރަޕީތަކާއެކު އަހަރެއް ވީއިރު އާލިޔާއަށް ގިނަ ހެޔޮ ބަދަލުތައް އަންނަން ފެށި ކަމަށް ސުހާ ބުންޏެވެ. ނަމަވެސް މިހާރު އަނެއްކާ ވެސް އެދެމައިން ދިރިއުޅެމުން އަންނަނީ ފޮނަދޫގައެވެ. އެހެންކަމުން ރަށުގައި ތިބެގެން އޯޓިޒަމް ކުދިންނަށް ބޭނުންވާ ތެރަޕީގެ އެއްވެސް ހިދުމަތެއް ނުލިބުމަކީ ސުހާ އެންމެ ހިތާމަ ކުރާ އެއްކަމުގެ ގޮތުގައި ފާހަގަ ކުރިއެވެ.\nއާލިޔާގެ މިހާރުގެ ހާލަތު:\nފަރުވާ ނުދެވި ގިނަ ދުވަސް ވުމުން އާލިޔާއަށް މިހާރު ވާހަކަ ދައްކަން އުނދަގުލެވެ. އަދި އަވަސް އަވަހަށް ރުޅިއަންނަން ފަށާ ކަމަށް ސުހާ ބުންޏެވެ. އާލިޔާއަށް ނިދަން ވެސް ވަރަށް އުނދަގުލެވެ. އަދި ކާން ބޭނުންވަނީ ވެސް ވަކި އެއްޗެކެވެ. މިހާރު އުމުރުން ހަތް އަހަރުގެ އާލިޔާ އަކީ ކުރަހަން ވަރަށް ޝައުގުވެރިކަން ހުންނަ ކުއްޖެއް ކަމަށް ސުހާ ބުންޏެވެ.\nމިހާރު ނިދީގަ އުނދަގޫތަކެއް ހުރޭ، ހޭލައިގެން އުޅޭނެ ބައެއް ރޭރޭގަ، އެކަމަކު މިހާރަކު ނުއެއް ރޮއެ، ކުރިން ވަރަށް ވަރަށް ރޯނެ، ހަދާނެ ގޮތް ހުސްވާނެ، ކީއްބާއޭ ކުރާނީ ހަމަ، ލަންކާގަ އެކަނި އުޅުނު އިރުވެސް ހަދާނެ ގޮތް ހުސްވެގެން ރޮވޭ ފަހަރު އަންނާނެ، ދެމީހުން އެކީގަ އެހެން ހަމަ ރޮއެ ރޮއެފަ، އާންމުކޮށް ވީކެއްގަ ވެސް ހަމަ ނިދި ނުލިބޭނެ އެންމެ ރެއަކު ވެސް އޭރު.\nސުހާ މިހާރު ބޭނުންވަނީ އާލިޔާއަށް ސްޓެމް ސެލް ޓްރީޓްމަންޓު ދޭށެވެ. ފޭސްބުކުން ފެނުނު ޕޯސްޓަކާ ގުޅިގެން ސްޓެމް ސެލް ޓްރީޓްމަންޓް އިން އޯޓިޒަމަށް ދެވޭ ފަރުވާ ވަރަށް ބޮޑަށް ސުހާ ދިރާސާ ކުރިއެވެ. ނަމަވެސް އެ ފަރުވާ ދިނުމަށް ބޭނުންވާ މާލީ ތަނަވަސްކަން ނެތް ކަމަށް އޭނާ ބުނެއެވެ.\nއެ ފަރުވާއަކީ ބޮޑު ހަރަދެއް ދާ ފަރުވާއެއް ކަން ފާހަގަކޮށް ސުހާ ބުނީ ފުރަތަމަ ޓްރީޓްމަންޓަށް އެކަނިވެސް 16،500 އެމެރިކާ ޑޮލަރު ބޭނުންވާ ކަމަށެވެ. ނަމަވެސް ހެޔޮ އެދޭ ފަރާތްތަކުގެ އެހީތެރިކަމާއެކު މިހާރު 20 ޕަސަންޓު ހަމަ ކުރެވިފައިވާ ކަމަށް ސުހާ ބުންޏެވެ. އެހެން ކަމުން މިހާރު އާލިޔާގެ ފަރުވާއަށް ބޭނުންވާނީ 13200 އެމެރިކާ ޑޮލަރެވެ.\nޑޮކްޓަރުންގެ ލަފާއަކީ ވީހާ އަވަހަކަށް މި ފަރުވާ ދިނުމެވެ. ނަމަވެސް މި ފަރުވާއަށް އެހާ ބޮޑު އަދަދެއްގެ ފައިސާއެއް އެއްފަހަރާ ދެވޭވަރުގެ ތަނަވަސްކަން އާއިލާގައި ނެތެވެ. އާލިޔާގެ މަންމަގެ ލޮލުގެ ނޫރު ހެން ދެކެމުންދާ ދަރިފުޅަށް އަވަސް ޝިފާއެއް ހޯދުމަށް މިވަގުތު ވަނީ ތިޔަ އެންމެހާ ފަރާތްތަކުގެ ދީލަތި އެހީއަށް ބޭނުންވެފައެވެ.\nއާލިޔާއަށް އެހީވާން ބޭނުންވާ ފަރާތްތަކުން އާލިޔާގެ މަންމަ، ސުހާ 9500078 އަށް ގުޅައިގެން ކުރިއަށް ގެންދިއުން އެދެމެވެ.\nއެކައުންޓު ނަން: އައިޝަތު ސުހާ\nއެކައުންޓް ނަންބަރު (ރުފިޔާ): 773000058474\nއެކައުންޓް ނަންބަރު (ޑޮލަރު): 7730000460637\n'ދަ ޕްރެސް' ގެ ދުއާއަކީ މާތް ﷲ އާލިޔާއަށް އަވަސް ޝިފާއެއް މިންވަރު ކުރައްވާ އެ އާއިލާއަށް ކެތްތެރިކަން ދެއްވުމެވެ. އަދި އަހަރެމެން ދިވެހިންނަކީ އެކަކު އަނެކަކަށް އެހީތެރިވާ ބައެއް ކަމުގައި ލެއްވުމަށެވެ.\nރިޕޯޓް އެހީ ލައިފްސްޓައިލް\nބޮލުގައި އުފެދުނު ޓިއުމަރާއެކު ޔާންގެ އެއް ލޮލުގެ ފެނުން ގެއްލިފައި!\nހާލުގައި އުޅޭ ހަތަރު މައިންގެ ގެ ނިންމައިދޭން އެހީ ވެދީ!\nއެއިޑް ކެމްޕެއިނުން ދިވެހިންގެ އެހީ މިއަދު ލަންކާގެ ރައްޔިތުންނަށް!\nހުކުރުގެ ހަރަކާތަށް ފަހު އެހީގެ އިވެންޓެއް ނުބާއްވާ: ލަޔަކުގެ އާއިލާ\nކޮވިޑް 19: އެޑްމިޓްކޮށްގެން 54 މީހަކަށް މިހާރުވެސް ފަރުވާދޭ!


Reetheege Raanee Bolugai Thaaj Elhuvumah Fahu Athuli Massala Boduvejje - Vaguthu\nޕުޝްޕިކާ ދި ސިލްވާއަށް ސްރީލަންކާގެ ރީތީގެ ރާނީގެ ލަގަބް ލިބުމުން އެކަމާއި ހިތްހަމަ ނުޖެހިގެން ކެރޮލިން ޖޫލީ ސްޓޭޖް މަތިން އޭނާގެ އަތުން ތާޖު އަތުލި މައްސަލައިގައި ފާޑުކިޔުން އަމާޒުވެ، ސްރީލަންކާގައި އެކަމުގެ ބޮޑު ބަހުސެއް ފެށިއްޖެއެވެ. ޕުޝްޕިކާ ބުނެފައިވަނީ ގަދަ ކަމުން ތާޖު ނަގަން އުޅުމުގެ ތެރެއިން އޭނާއަށް އަނިޔާ ވެފައިވާ ކަމަށެވެ.\n2020 ވަނަ އަހަރުގެ މިސިސް ސްރީލަންކަން ތާޖު ލިބިފައިވަނީ ޕުޝްޕިކާ ދި ސިލްވާ އަށެވެ. ޓީވީތަކުން ވަގުތުން ދައްކަމުން ގެންދިޔަ ރަސްމިއްޔާތެއްގެ ތެރެއިން މި ތާޖު ހަވާލު ކުރެވުމުން އެކަމާއި ހިތްހަމަ ނުޖެހުން ފާޅު ކޮށްފައިވަނީ 2019 ވަނަ އަހަރު ސްރީލަންކާގެ ރީތީގެ ރާނީގެ މަގާމު ލިބުނު ކެރޮލިން ޖޫލިންއެެވެ.\nކޮލަމްބޯ ގެޒެޓްގައި އާންމު ކޮށްފައިވާ ވީޑިއޯއިން ފެނިގެންދަނީ ރީތީގެ ރާނީ ހޮވުމުގައި އަމަލު ކުރާނެ ގޮތުގައި ގަވާއިދެއް ޖޫލިން ހަނދާން ކޮށްދޭ މަންޒަރެވެ. އޭނާ އަޑުގަދަ ކުރަމުން ބުނެފައި ވަނީ ވަރިވެފައި ތިބޭ މީހުންނަށް މިސިސް ސްރީލަންކަން ތާޖު ނުލިބޭނެ ކަމަށް ގަވައިދުގައި ބުނެފައި އޮންނަ ކަމަށެވެ.\nޖޫލިން ބުނެފައި ވަނީ ގަވާއިދުގެ ތެރޭގައި ކައިވެނިކޮށްގެން ހުރުން ހިމެނިފައިވާ ކަމަށާއި، ތާޖު ލިބެން ޖެހޭނީ ރަނަރަޕްއަށް ކަމަށެވެ. މިހެން ބުނުމަށް ފަހު ތާޖު ދި ސިލްވާގެ ބޮލުން ނަގައި ރަނަރަޕްގެ ބޮލުގައި ޖޫލިއަން އަޅުވައިދިނުމާއި އެކު ދި ސިލްވާ ސްޓޭޖުން ފައިބައިގެން ދާ މަންޒަރު ފެނެެއެވެ.\nޕުޝްޕިކާ ދި ސިލްވާގެ ފޭސްބުކް ޕޯސްޓެއްގައި ބުނެފައިވަނީ ގަދަ ކަމުން ތާޖު ނެގުމުން އަނިޔާވި ކަމަށާއި، އޭނާ އަކީ ކައިވެންޏެއްކޮށް ވަރިވެގެން ހުރި އަންހެނެއް ނޫން ކަމަށެވެ. ވަރިވޭފައިކަން ސާބިތު ކޮށްދިނުމުގެ ގޮތުން ވަރިވެފައިކަން އިނގޭ ލިޔުމެއް ދައްކާލުމަށް ދި ސިލްވާގެ ޕޯސްޓުގައި ލިޔެފައިވެއެވެ.\nމިމައްސަލަ އަލުން ބަލައި ޕުޝްޕިކާ އަށް އަލުން ރީތީގެ ރާނީގެ މަގާމު ދިނުމަށް ވެސް ގިނަ ބަޔަކު އަންނަނީ ގޮވާލަމުންނެވެ.\nހެދުން ބަދަލުކުރަން ބަރަހަނާވިއިރު ޒޫމް މީޓިންގެ ކެމެރާ އޮން!\nއޭޕްރީލް 7, 2021 12:33\nވިމެން. އަބަދުވެސް ހާލު މީ ހަމަ. އަންހެންވެރިން. ބޯހަލާކު\nއޭޕްރީލް 9, 2021 16:40\nފިރިހެންވެރިން ފުޓުބޯޅައާ ބިޓުންނާހެދި ތަޅާ ފޮޅާނެ އަބަދުވެސް ހާލު.\nއޭޕްރީލް 7, 2021 14:25\nއެއްވެސް އުސޫލެއްނެތް ލައިކު މޯލްދިވްސް


Fuluhun ge beynumah 1400 body worn camera hoadhany\nފުލުހެއް ބޮޑީ ކެމެރާއެއް ޔުނީފޯމްގައި ހަރުކޮށްގެން\n02 އޯގަސްޓް 2021 - 15:01:58\nމޯލްޑިވްސް ޕޮލިސް ސާވިސްގެ ބޭނުަމަށް، ފުރަންޓްލައިންގައި މަސައްކަތްކުރާ ފުލުހުންނަށް 1400 ބޮޑީ ވޯން ކެމެރާ (ބީޑަބްލިއުސީ) ސަޕްލައި އަދި ޑެލިވާ ކޮށްދޭނެ ފަރާތެއް ހޯދަން ފިނޭންސް މިނިސްޓްރީން އިއުލާންކޮށްފިއެެވެ.\nފިނޭންސުން ބުނީ އެމަސައްކަތަށް ބީލަން ހުށަހެޅުމުގެ ފުރުސަތު އެކަމަށް ޝަރުތުހަމަވާ ހުރިހާ ފަރާތްތަކަށް ހުޅުވާލާފަވާކަމަށެވެ.\nމަސައްކަތަށް ޝަރުތު ހަމަވާ ފަރާތެއް ހޯދުމުގެ ކަންތައް ކުރިޔަށް ގެންދެވޭނީ އިންޓަރނޭޝަނަލް ކޮމްޕެޓިޓިވް ބިޑިން (އައި..ސީ.ބީ) އުސޫލުގެ މަތިން ކަމަށާއި ބިޑަށް ކުރިމަތިލާ ފަރާތްތަކުގައި ހުންނަންޖެހޭ ޝަރުތުތަކާއި އިވެލުއޭޓްކުރެވޭ ކްރައިޓީރިއާ ބީލަން ފޮތުގައި ބަޔާންކުރެވިފައިވާނެކަމަށް އެ މިނިސްޓްރީން ބުނެއެވެ.\nބީލަމުގައި ބައިވެރިވުމަށް  -/1،500 ރުފިޔާ (ފަނަރަސަތޭކަ ރުފިޔާ) ގެ ނޮން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެކަމަށާއި ފައިސާ ބަލައިގަންނާނީ 1 އޮގަސްޓް 2021 އިން 26 އޮގަސްޓް 2021 އަށް، އެމިނިސްޓްރީގެ އޮންލައިން ޕޭމަންޓް ޕޯޓަލް - ބަނޑޭރި ޕޭ   މެދުވެރިކޮށް ކަމަށް ފިނޭންސް މިނިސްޓްރީން ބުނެއެވެ. އަދި ފައިސާ ދެއްކުމަށްފަހު، ބީލަމަށް ރަޖިސްޓްރީވުމަށް އެދޭ ފަރާތުގެ ނަމާއި އެޑްރެސް، ގުޅޭނެ ނަންބަރާއި އީ-މެއިލް އެޑްރެސް އަދި ފައިސާ ދެއްކި ރަސީދުގެ ކޮޕީ  އީމެއިލް އެޑްރެހަށް ފޮނުވަންވާނެ ކަމަށް މިނިސްޓްރީ ބުނެ އެވެ.\nމި މަސައްކަތާއި ބެހޭ އެންމެހައި ލިޔެކިޔުންތައް ސޮފްޓްކޮޕީ ފޯމެޓުގައި މިނިސްޓްރީގެ ވެބްސައިޓްwww.finance.gov.mv އިން3އޮގަސްޓް 2021 ފެށިގެން ޑައުންލޯޑް ކުރެވެން ހުންނާނެއެވެ. އަދި ބީލަމާއި ގުޅިގެން ދޫކުރެވޭ އެންމެފަހުގެ މަޢުލޫމާތުތަށް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެއް ކަމަށް އިއުލާންގައިވެއެވެ.\nމި ޕްރޮޖެކްޓުގެ ބިޑްސެކިޔުރިޓީގެ ގޮތުގައި -/390,000ރ (ތިންލައްކަނުވަދިހަ ހާސް ރުފިޔާ) ހުށަހަޅަން ޖެހޭނެއެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީހުންފެށިގެން 148 ދުވަހެވެ.\nޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 12 އޮގަސްޓު 2021 ވާ ބުރާސްފަތި ދުވަހުގެ 13:30ގެ ކުރިން، އީމެއިލް ކުރެއްވުމަށް އެދިފައިވެއެވެ.\nބީލަން ހުޅުވުން އޮންނާނީ 31 އޮގަސްޓު 2021 ވާ އަންގާރަ ދުވަހުގެ 13:00 ގައި ފިނޭންސް މިނިސްޓްރީގެ ނެޝަނަލް ޓެންޑާގެ ޖަލްސާކުރާ މާލަމުގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީހާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\nދިވެހި ފުލުހުން ބޮޑި ވޯން ކެމެރާ ބޭނުންކުރަން ފަށާފައިވަނީ 2020 ވަނަ އަހަރު ފެބްރުއަރީ މަހު ތެރޭގައެވެ. ބޮޑީ ކެމެރާ ބޭނުންކުރަން ފެށި ދުވަހު ކޮމިޝަނާ އޮފް ޕޮލިސް ސީޕީ ހަމީދު ވިދާޅުވީ ބީޑަބްލިއުސީގެ ސަބަބުން ފުލުހުން އާންމުންނާ މުއާމަލާތް ކުރުން ރަނގަޅުކުރުމަށާއި ބާރުގެ ބޭނުން ނަހަމުގޮތުގައި ބޭނުން ކުރުން ހުއްޓުވުމަށް ބީޑަބްލިއުސީ އަކީ މުހިންމު ވަސީލަތަކަށް ވެގެންދާނެ ކަމަށެވެ. އަދި މިއީ އާންމުންގެ އިތުބާރު ހޯދުމަށް ކުރެވޭ އިތުރު ކަމެއް ކަމަށް ވެސް ސީޕީ ހަމީދު ވިދާޅުވިއެވެ.


ޝެއިހް ޖައުފަރު ފާއިޒު އަވަހާރަވެއްޖެ - Voice of Meedhoo Voice of Meedhoo\nޝެއިހް ޖައުފަރު ފާއިޒު އަވަހާރަވެއްޖެ\nރައީސްގެ ދެކަނބަލުން ކުޅުދުއްފުށި ސިޓީއަށް ވަޑައިގެންފި\nby vomadmin July 15, 2021\nމަޝްހޫރު ދީނީ އިލްމުވެރިޔާ އައްޑޫ ސިޓީ މީދޫ ދެކުނުގެ، ޝައިޚް ޖައުފަރު ފާއިޒް އަވަހާރަވެއްޖެއެވެ.\nޝެއިޚް ޖައުފަރު 65، އަވާހަވީ ގިނަ ދުވަސްތަކެއް ވަންދެން ހޮސްޕިޓަލްގައި ފަރުވާދެމުން ދަނިކޮށްރޭގެ ވަގުތެއްގަ އެވެ. އޭނާގެ މައްޗަށް ކަށުނަމާދުކުރުން އޮންނާނީ މެންދުރު ނަމާދަށް ފަހު، މަސްޖިދުލް ފުރުގާންގަ އެވެ.\nސ. މީދޫ، ދެކުނުގެ، ޝެއިޚް ޖައުފަރަކީ ރާއްޖޭގައި ދީނީ އިލްމު އުނގަންނައި ދެއްވުމުގަ އާއި ފެތުރުމުގަ މުހިންމު ދައުރެއް އަދާކުރެއްވި ބޭފުޅެކެވެ. މިގޮތުން މާލޭގައި ކުރިން ހިންގި މަދަރުސަތުލް އާލިޔާގައި އިޖުތިމާއީ އިލްމު އުނގަންނައިދެއްވާ މުދައްރިސެއްގެ ގޮތުގައި 1990ގެ އަހަރުތަކުގައި ހަރަކާތްތެރިވެވަޑައިގެންނެވި އެވެ.\nޝެއިޚް ޖައުފަރުގެ ދަރިވަރެއް ކަމަށްވާ ދިވެހި ބަހުގެ އެކެޑަމީގެ ރައީސް އަޝްރަފް އަލީ ވިދާޅުވެފައިވަނީ އެއީ ހިތްޕުޅު ހެޔޮ އެދުރެއް ކަމަށެވެ.\n“ހިނިތުންވެވަޑައިގަންނަވަމުން މެނުވީ ބަސްފުޅެއް ވިދާޅުވި ތަނެއް ދުވަހަކު ވެސް އަޅުގަނޑެއް ނުދެކެމެވެ. އަބަދުވެސް ފެންނަނީ ހުދު ސާފު ހެދުންކޮޅުގައި ހުންނަވަނިކޮށެވެ. ޖަފަރު ސަރގެ ހިތްޕުޅު ވެސް ހަމައެހައިމެ ސާފުކޮށް ފެންނަ ފަދައެވެ،” އަޝްރަފު ވިދާޅުވެފައިވެ އެވެ.\nއޭނާ ވަނީ އެކި މިސްކިތްތަކާއި ޓީވީ ޕްރޮގްރާމްތައް މެދުވެރިކޮށް ވެސް ދީނީ ނަސޭހަތްދިނުމުގެ ޕްރޮގްރާމްތައް ގިނަ ދުވަސްތަކެއް ވަންދެން ހިންގަވައިފަ އެވެ.\nމަސްދަރު: ހުރިހާ . އެމްވީ\nހުޅުދޫ ޑިޓޮކްސިފިކޭޝަން ސެންޓަރުގެ ބިންގާ އެޅުމުގެ ރަސްމިއްޔާތު މިއަދު ބޭއްވޭނެ\nއައްޑޫ ސިޓީ ހުޅުދޫގައި ގާއިމް ކުރުމަށް ހަމަޖެހިފައިވާ ޑިޓޮކްސިފިކޭޝަން ސެންޓަރުގެ ބިންގާ އެޅުމުގެ ރަސްމިއްޔާތު މިއަދު ބޭއްވުމަށް ހަމަޖެހިފައިވާކަމަށް ...\nvomadmin December 12, 2020\nދަ ސްމޯލް މޯލްޑިވްސް އައިލެންޑް ކޮމްޕެނީއިން ތަރައްޤީކޮށްފައިވާ އިފުރު އެއާޕޯޓާއެކު އެރަށުގައި ތަރައްޤީކޮށްފައިވާ އިފުރު ރިސޯޓު 65 މިލިއަން ...\nvomadmin October 24, 2020\nކޮވިޑް 19 އާއިގުޅިގެން މާލެ ލޮކްޑައުންކޮށްފައިވާއިރު މާލޭގައި ތާށިވެފައިތިބި މީހުން ރަށްރަށަށް ފޮނުވުން ލަސްވަމުންދާތީ އެކަމާ ކެތްތެރިކަން ކޮޅުންލާ ...\nމުޖުރިމުން ދައްކާ ބޮޑެތި ބުހުތާނު ދޮގުތަކުގެ ވާހަކަ ނޫސްތަކުގައި ކެރީކުރީމަ ހިތާމަފުޅު ކުރައްވާކަމަށް ރައީސުލްޖުމްހޫރިއްޔާ ޢަބްދުލް ޤައްޔޫމް ވިދާޅުވެއްޖެއެވެ. ...


Coalition- FeyLi Vefeivey Nizaamah\nކޯލިޝަން ނުވަތަ އިއްތިޙާދު މިރާއްދޭގެ އެޅަ ޑިމޮކުރަސީ އެ އެތެރެ ވެނީ ދެ ފަހަރަކި މަތިން ޓެސްޓްވެ ފޭލިވެފެއި. ވީމެއި ސުވާލާކީ ހަމަ އަފިރިން ތިންވަނަ ފަހަރަސް ހަމަ ބައިއަތު ހިފަގެން ގޮސް މިވެންނަށް ޗާންސް ހޯދައި ދެރެފެއި، ދުވަސް ކެޑަކުން މިވެރިން ތަޅައި ފޮޅާތަން ބަލަގެން ތިބޭއްވީ ތައު؟ މި ދިވެހިރާއްދެ ދެބާކިން ނުވަތަ އެއަށްވަނިގިނަ ބާކިން ހިއްސާވެގެން ވިޔަފާރި އަކަސް ނުވަތަ އެހެން ކަމަކަސް އަރައިރުމާއި ޝައްކުކެރުމާއި ނެތި ނިޔޭ ކަމީ އެންމެނަސް އެއްބަސް ވޭ ހަގީގަތައް.\nކޯލިޝަނަކައް ޗާންސް ދިންމެއި މި ވޭ ލެކަކީ ދުވަސް ކެޑަކުން މި ވެރިން ތަޅައި ފޮޅާއް ފަށަގެން ގައުމު ހަލަބޮލި ވެ ތަރައްގީ ގެ ދިވެލި މަޑޮޖެހި ސަރުކާރައް ނުވަތަ ވެރިމީހާ މިޖެހެނީ އެމީހާގެ ދިފާޢެ ހުށިހެއި ފޯކަސް އަށް ބާގެން ހިންނައް. އިގުތިސާދީ ވިސްނުމަކުން ވިސްނާކަލަކި މި ނިޒާމަށް ހަމަ ފައުޅުގައި ތެބެޖެހެއި ނުނާއު ބެނަލާއް. އޭ ވަރަށް ގިނަ ސަބަބުތަކާއި ހެދި. ކޮންމެހެން ވެރި ކަމި ވަކި މީހަކާ ބާކަށް ނިޖެހެއި. ބޭނުން ވެގެން މި ހިނގާ އެއްތަކީ ހެއު ވެރިކަމާއު މިވެރިން މި ކޭ އެއްތާ. ބޭޱނުން ވެނީ ހަމަ ހަމަ އިންސާފުވެރި ނިޒާމަށް. ވީމެއި މީ ވަކި މީހަކާ ނުވަތަ ވަކި ބާކިން ތިބަގެން ވޭ ކަމަށް ނުން. އިހުލާސްތެރިކަމާއި އެކީ ރަންގަޅަ ނިޒާމައް ގާއިމްވޭނެ މިނިވަން މީހަކާއް ޖާގަ ދޭއްވެނީ.\nމިސާލާކަށް ކޯލިޝަނަކަށް ވެރިކަން ހަވާލަކެޑެމެއި ވެރިމީހާކައް ނިއޮވެއި އެމީހާ އިތުބާރޮ ހިފޭ ވަޒީރަކާމެން ލިޔޭކައް. ދައުލަތުގެ ކުންފުނިތަކި ވެރިން އައްޔަން ވޭކަށް. މިވެރިން ކޭކާ ފަޑައިނިމޭކަލަކި ވެރިމީހާ މި ހިންނެއި ބެނދިފެއި. ވީމެއި ވެރިމީހާ ބޭނުން ގޮތަކަށް ވެރިކަން ނިވެވި- ރައްޔިތުންނަށް ބޭނުން ވޭ ކަންތައް ނިވެގެން ގޮސް މިޅި ނިޒާމު ހުއްޓި ތަޅައި ފޮޅައި ނިމޭ ކަލަކި ދައުލަތައް އެތެއް ގެއްލުމަށް ތެބެވެއި. ދައުލަތައް ވޭ ކޮންމި ގެއްލުމަކީ ހަމަ ކޮންމި ދިވެހިރައްޔިތަކާށަސް ވޭ ގެއްލުމަށް. އެހެން ވީމެއި މިކަމާއި ވިސްނުމަކީ މި ވަގުތާއި ހާލަތަށް ބަލާކަލަކި ވަރަށް މުހިންމު ކަމަށް.\nމިކޯ ހިނގަމުން މިއޭ ކަންތެތި އަށް ބަލާކަލަކި (ޖުމްހޫރީ ޕާޓީ – އެމް.ޑީ.ޕީ – އަދާލަތު ޕާޓީ) ގެ ފާޓު ފެޅޫ ކޯލިޝަނުގެ ކޭކާ ފަޑަގެން ހިނގަމުން މިޔޭ އޮއިވަރޮ މައްތެ ބަޔާން ވެގެން ވޭ ކަންތެތީގެ ދަލީލަކަށް ފުދެއި!